
Cum să îţi organizezi timpul 
în aşa fel încât: 


să munceşti eficient 
să faci loc pentru ce-ţi place 
şi să te bucuri de fiecare zi 


Soției mele şi copiilor noştri. 
Imi aduceţi bucurie în fiecare zi. 


Prefaţă 


Cartea lui Octavian Pantiş ne va ajuta pe mulți dintre 
noi să ne revizuim, măcar pentru o clipă, prioritățile 
vieții, timpul şi energia pe care le investim, modul în 
care ne ordonăm trecerea anilor. Volumul se deschide cu 
câteva întrebări simple şi directe puse cititorului, scrise 
cu luciditatea şi siguranţa unui chirurg care ştie unde 
este necesară o intervenţie drastică. Pantiş ne scoate din 
rutina zilnică pornind de la însuşi fundamentul 
existenţei: „Ce vrem?”, „Pentru ce trăim?” şi „Pentru 
cine?”. Lucrarea este construită în jurul convingerii că 
nimic nu este determinat de alții în propria noastră viaţă. 

Precum filmul lui Michael Moore despre capitalism şi 
corporaţii, cartea de față reprezintă o interesantă analiză 
asupra destinelor noastre, cei care ne petrecem o bună 
parte din viaţă blocaţi în tumultul traficului urban, cu 
fiecare zi de muncă la fel de monotonă precum cea de 
ieri. Autorul porneşte de la o constatare incomodă 
pentru cei mai mulți dintre noi. Paradoxal, mulți 
manageri se subjugă muncii şi lasă la voia întâmplării 
puţinele ore de după birou. Prin mimetism, subalternii 
acestora fac acelaşi lucru. O întreagă pătură socială 
trăieşte o viaţă alienantă, ruptă de frumuseţile vieţii sau 
descoperindu-le şi pe acestea rar, în grupuri largi, în 
puţinele momente în care sunt cu toţii, simultan, ordonat 
contemplativi, voluntar încolonați într-un fluviu de 
maşini către vacanţa la schi în Austria ori concediul pe 
plajele greceşti. 

În mai bine de cincisprezece ani petrecuţi în mediul 
corporatist din România, am urmărit sute de destine de 
oameni ce s-au format, au crescut şi s-au confundat cu 
viaţa corporațiilor în care au avut şansa să se angajeze 
încă de foarte tineri. Biografule lor, adesea derutant de 
asemănătoare, au un punct comun în atitudinea faţă de 
corporație. O atitudine ce îmbină laolaltă respectul 
pentru muncă, admirația față de companie, idolatrizarea 
şefului direct ori a directorului general, uitarea de sine şi 
neglijarea familiei şi a prietenilor. Un program de lucru 


ce începe la 9 şi se termină după lăsarea întunericului, 
atunci când puţinul timp rămas se consumă între 
supermarket, televizor şi o cină expeditivă. Timpul 
pentru familie rămâne puţin, revederea prietenilor e şi ea 
drămuită, apar nenumărate depresii, divorțuri, despărțiri. 
Se naşte o patologie socială aparte, în care 
„corporatiştii” se cufundă mai înainte de a-şi da seama. 
Eu însumi victimă a acestui sindrom, mi-amintesc cum 
în primii ani de muncă în corporație nu aveam timp să 
ajung la dentist ori la oftalmolog. Mi se părea că „fur 
compania” dacă plecam mai devreme de ora 7 seara şi 
rarele daţi când ajungeam la un film ori un concert îmi 
păreau a fi mini-vacanţă. Am auzit de prea multe ori 
colegi spunând că nu s-au căsătorit „din lipsă de timp” 
ori că naşterea copilului e „programată peste 3-4 ani”, 
căci acum cariera e prioritară. 

Totuşi, o importantă parte din cei descrişi mai sus 
sunt angajaţi fericiți, împliniţi în ceea ce fac, pasionaţi şi 
entuziaşti zi de zi de sensul clăditor al muncii lor. Acum 
câțiva ani, la New York, directorul unei mari agenţii de 
publicitate îmi povestea cum plăteşte înadins mai prost 
decât media pieţii, tocmai pentru că brandul corporației 
suplineşte cu succes partea pecuniară mai modestă. Am 
petrecut o zi în departamentul de creație, printre tineri 
inteligenţi, zâmbitori şi plini de viaţă, participând la un 
brainstorming, la un prânz pe colţul mesei şi la 
pregătirea unei prezentări pentru client. Agenţia era 
viaţa lor, dându-le sens existenţei, colegii le erau 
prieteni şi familie apropiată, şeful le era mentor şi 
profesor capabil să-i inspire. Rar am simţit atâta energie 
pozitivă, drag de muncă şi dorinţa de a performa într-un 
cadru totuşi corporatist. Mi-am spus atunci că modelul 
american de leadership în business e departe de a fi 
epuizat, faima lui nu face decât să se menţină, adaptat 
nu doar la tendinţele de consum, dar în egală măsură la 
oameni şi valori sociale. De la Henry Ford — 
inventatorul de geniu al automobilului pentru mase, la 
Steve Jobs — unicul CEO după care au plâns sute de 
angajaţi şi milioane de consumatori, au trecut doar 100 
de ani. În tot acest timp, corporaţiile au evoluat şi s-au 
adaptat, păstrându-şi însă capacitatea de a clădi 
manageri cu statură de eroi, lideri care inspiră mii de 
angajaţi şi milioane de consumatori. 


În preajma câtorva lideri vizionari pasionaţi, regăsim 
fără îndoială această categorie aparte de angajaţi şi în 
România. Sunt o minoritate, însă munca lor angajată dă 
sens şi energie unor divizii de business. Cu toţii rămân 
voluntari închişi în perimetrul vieții de corporație, ce le 
oferă plenitudinea unui cadru previzibil, motivator 
suficient pentru contribuţia pe care şi-o aduc societăţii. 

Octavian Pantiş îi cunoaşte bine şi pe unii şi pe alții. 
Dincolo de stilul direct şi nonconformist al cărții, 
autorul îşi trădează experienţa de trainer şi consultant de 
elită, fin cunoscător şi analist al mediului de afaceri. 
Scrisă pe un ton prietenos şi accesibil, lucrarea are 
meritul indubitabil de a schimba perspectiva cititorului 
asupra dezechilibrului carieră / viaţă privată. 

Structurat în trei părți, „Ce vrei”, „Cum munceşti” şi 
„Eşti mai mult decât munca ta”, volumul urmează într- 
un mod implacabil reflexele de gândire ale cititorului. 
Într-o succesiune logică fără cusur, autorul găseşte un 
ton retoric care dezarmează şi cel mai organizat individ. 
Prin tehnica întrebărilor şi răspunsurilor formulate ca 
sfaturi simple de viaţă, oricine va regăsi „bucăţi de 
viaţă” pe care şi le poate organiza mai bine, urmând 
sfaturile lui Pantiş. Dincolo de muncă, rămâne viaţa 
fiecăruia dintre noi, ce include famila, casa, prietenii şi 
pasiunile. Partea a III-a este gândită ca o reflexie asupra 
acestui „timp de viaţă”, într-o succesiune de şapte scurte 
secţiuni cu sfaturi legate de sănătate, familie, locuinţă, 
prieteni, comunitate, pasiuni şi biserică. Dacă în primele 
două părți Pantiş este direct în a pune întrebări, 
intransigent în judecată şi direcțional în consiliere, într- 
un mod neaşteptat, în partea a treia a cărţii, despre 
lucrurile ce ne definesc ca personalitate, autorul devine 
mai blând şi mai puţin critic faţă de dulcea noastră 
„dezordine”. Ca şi mine, sunt convins că cititorul va fi 
surprins şi totodată cucerit de modul echilibrat în care îţi 
poţi revedea şi, eventual, reordona cele mai intime 
capitole de viaţă. 

Îmbinând în mod fericit analiza modului în care 
lucrăm, dar şi o privire asupra organizării timpului de 
dincolo de muncă, lucrarea lui Octavian Pantiş se 
întipăreşte în memorie. Lectura sa ne dă de gândit 
despre sine, îndeamnă la împărtăşire şi dezbatere, ne 
cheamă să povestim şi să recitim secţiuni din ea. E o 


carte vie, pe care un autor mai puţin modest ar fi numit- 
o: „Viaţa. Manual de utilizare”. 

La finalul cărţii, m-am întrebat ce vom putea face cu 
timpul câştigat. Cum şi prin ce mecanisme lăuntrice de 
valori, credinţe şi obiceiuri îşi va reînchipui fiecare 
viaţa? Inevitabil, mi-am amintit de Marcel Proust şi al 
său celebru „A la recherche du temps perdu”. În ultimul 
volum, „Timpul Regăsit”, naratorul descoperă cum 
poate dilata timpul, ieşi din limitele temporale ce i se 
păreau mereu îngrăditoare. Arta, prin actul creator al 
artistului, îl transferă pe acesta într-o altă dimensiune. 
Departe de mondenităţi şi forme convenționale, artistul 
îşi trăieşte viaţa cu adevărat. Îi descoperă sensul şi 
gustul, într-o fericire deplină. Să fie oare acesta sensul 
vieţii pentru manageri şi angajaţi? Poate ne-o va spune 
Octavian Pantiş într-un al doilea volum. 


Mihai Ghyka 


Un semn de carte pentru tine 


Aş vrea să-ţi fac un cadou: un semn de carte. Nu doar 
pentru a şti la ce pagină ai rămas cu lectura acestei cărți, 
în caz că te apuci de ea, ci dintr-un motiv mult mai 
important. E un semn de carte pe care va trebui să-l 
prelucrezi un pic, ca să ţi se potrivească. 

Pe coperta interioară a acestei cărți vei găsi un metru 
de hârtie. Seamănă cu cele pe care poate le-ai văzut în 
diferite magazine de mobilă sau bricolaj, doar că e unul 
mai deosebit. Are lungimea de un metru, e marcat din 
centimetru în centimetru, însă nu are scrisă nicăieri 
unitatea de măsură. E mai special pentru că, în loc de 
centimetri, vom folosi „ani”. 

Să ne imaginăm că acesta e firul vieţii tale aici, pe 
Pământ. A început de la zero, din stânga, şi se termină 
undeva mai în dreapta, nu ştim exact unde. Puțin 
probabil să ai nevoie de mai mulți ani decât cei 100 de 
pe această panglică. Potrivit informaţiilor publicate de 
Institutul Naţional de Statistică până la data publicării 
acestei cărți, speranța de viaţă în România în mediul 
urban este de 71 de ani la bărbaţi şi de 78 de ani la 
femei. 

Acum, te-aş ruga să rupi metrul pe la unitatea 71 dacă 
eşti bărbat sau pe la 78 dacă eşti femeie. S-ar putea să 
trăieşti mai mult de atât, dar, statistic vorbind, până 
acolo se întinde metrul tău. Poţi pune deoparte bucata 
care a mai rămas până la 100. Nu mai avem nevoie de 
ea. Ne interesează doar cea care începe de la zero şi se 
încheie la 71, respectiv 78. Priveşte puţin panglica, 
poate acesta e parcursul tău în viaţă sau firul vieții tale. 
Dar, mai mult decât orice, este chiar viaţa ta, de care te 
invit să te bucuri din plin. 

E timpul să facem un pas mai departe. Împătureşte 
panglica în două bucăţi egale, astfel încât să poţi vedea 
foarte uşor dacă, statistic vorbind, ai trecut de jumătatea 
vieții sau eşti încă în prima ei parte. Mai departe, pentru 
a termina de personalizat semnul tău de carte, mai 
trebuie să rupi ceva. Anii care s-au scurs de la naştere 

până la vârsta ta actuală sunt trăiţi deja, consumaţi, sunt 
istorie. Nu mai poți schimba acest lucru indiferent de ce 
vei face şi indiferent de ce cărți vei citi. Rupe, te rog, 
metrul la vârsta ta actuală şi pune deoparte bucata din 
stânga, de la zero la vârsta ta. Nu mai avem nevoie de 
această parte a metrului. 

Ceea ce ai obținut este semnul de carte pe care ţi-l fac 
cadou. Este o reprezentare simplă a vieţii tale, din 
momentul actual şi până la sfârşitul zilelor tale — din 
punct de vedere statistic. Finalul s-ar putea să vină mai 
repede decât indică cifrele, la fel cum e posibil să vină 
mult mai târziu. Treburile astea nu sunt în controlul 
nostru. În controlul nostru este ce facem cu timpul pe 
care îl avem la dispoziție. 

Am scris această carte pentru a-ţi oferi un sprijin în 
preocupările tale de a te bucura din plin de viaţă, 
împreună cu cei dragi ţie. Păstrează aproape acest semn 
de carte, ca să ştii de ce citeşti cartea. 

Introducere 


Resursele sunt distribuite inegal între ţări şi între 
oameni. Unii au mai mulți bani decât alţii, sunt mai 
sănătoşi, iar o categorie aparte au încă de la naştere 
perspective de viaţă mai luminoase decât ceilalți. Aşa e 
viaţa, aşa a fost şi aşa e foarte probabil să şi continue să 
fie. Timpul este singura resursă distribuită egal 
fiecăruia, în sensul că avem cu toţii la fel de mult timp 
în fiecare zi. Întrebarea care se pune e: ce facem cu el? 
Care e cea mai bună utilizare a acestei resurse? 

Am scris această carte pentru a-ţi oferi idei, sugestii, 
exemple şi întrebări pe baza cărora să poţi decide mai 
bine cum să foloseşti această prețioasă resursă care este 
timpul. E bine de ştiut că, având în fiecare zi la fel de 
mult timp cât au şi ceilalți, ai posibilitatea să obții cel 
puţin la fel de mult cât obțin şi aceştia, într-un plan al 
vieţii sau în altul. Evident că nu depinde totul de cum îți 
împărți timpul, pentru că există destule diferenţe între 
oameni, unele pomenite mai sus, iar contextul nu e 
acelaşi pentru toţi. Dar modul în care îţi foloseşti timpul 
are o pondere foarte mare printre ingredientele 
succesului, indiferent cum îl defineşti; o pondere mult 
mai mare decât am fi tentaţi să credem la prima vedere. 

Timpul dintr-o zi fund limitat, este important să 
înțelegem esența a ceea ce în mod generic se cheamă 
Time Management, principiu-cheie al unei abordări 
corecte pentru fiecare zi, fiecare an şi pentru viaţa 
noastră în ansamblu: mai mult timp pentru ceva 
înseamnă mai puţin timp pentru altceva. Acest principiu 
poate fi folosit în mod conştient: te joci mai mult cu 
copiii ŞI laşi intenţionat deoparte hoinăreala pe internet 
sau alte activităţi despre care ştii că nu-ţi aduc niciun 
câştig, real. Sau muţi televizorul în beci ca să-ți rămână 
mai mult timp pentru lectură sau pentru gătit ori pentru 
alte activităţi pe care tot ai vrea să le faci, dar nu te poți 
desprinde de nişte tentaţii nefolositoare. 

Acelaşi principiu însă ne poate aduce la constatări 
triste, dacă-l lăsăm să acţioneze de capul lui: m-am tot 

luat cu e-mailuri şi cu discuţii toată ziua şi acum, când 
ar trebui să plec acasă, încă n-am terminat raportul ce 
trebuie predat mâine dimineaţă la prima oră. A trecut 
încă un an, am muncit şi în acest an foarte mult, dar mi- 
am cam neglijat familia sau sănătatea. Toate capitolele 
acestei cărți te vor ajuta să foloseşti pârghia de mai sus 
în folosul tău: mai puţin timp pentru unele lucruri, ca să- 
ți rămână mai mult timp pentru altele; mai mult timp 
pentru lucrurile importante pentru tine şi mai puţin 
pentru cele care doar par importante la un moment dat. 

În cei 15 ani care au trecut de la susţinerea primului 
meu curs pe tema organizării timpului am avut ocazia să 
întâlnesc foarte multe categorii de oameni, cu probleme 
foarte diferite în ceea ce priveşte managementul 
acestuia. De la fiecare am învăţat câte o altă nuanţă a 
provocărilor pe care le avem cu toţii în privința 
organizării timpului şi pentru fiecare în parte am căutat 
să am o întrebare care să dea de gândit, o sugestie care 
să rezolve o problemă sau un exemplu care să ilustreze 
necesitatea unei anumite decizii. 

Sunt mii de oameni care vin la cursurile noastre. 
Împreună cu colegii mei, ne străduim să le fim de folos 
tuturor. 

Prin această carte, intenția mea este să-ţi ofer ocazia 
unei analize a propriilor tale obiceiuri privind 
gestionarea timpului, precum şi posibilitatea de a-ţi 
confirma sau schimba deciziile şi intenţiile privind 
modul în care alegi să-ţi trăieşti timpul şi, în al treilea 
rând, un set de idei care să te ajute să navighezi mai uşor 
prin aglomeraţia cotidiană a posibilelor tale preocupări. 
Mai mult decât atât, eu însumi aplic ceea ce îi sfătuiesc 
pe alții să facă; am o meserie care-mi place, care mă 
provoacă şi care nu-mi ocupă tot timpul. Sunt 
binecuvântat cu o familie grozavă, împreună cu care 
viaţa merită trăită. 

Ce câştigi dacă citeşti cartea? Timp, să te bucuri mai 
mult de viaţă. Poate şi bani, devenind mai productiv şi 
conştientizând mai bine ce anume îţi doreşti cu adevărat. 

Partea I 
Ce vrei 

1. Tu ai un serviciu, o carieră sau o vocaţie? 


Poate ai deschis această carte pentru că te confrunţi 
cu dificultăţi, ai întrebări cu privire la managementul 
timpului şi îți doreşti să găseşti câteva soluţii la aceste 
probleme. Poate te gândeşti că nu ai niciun fel de 
problemă, dar cineva de lângă tine s-a gândit că totuşi ți- 
ar prinde bine câteva idei şi ţi-a întins, cu un zâmbet 
prietenos, această carte. Oricare ar fi cazul tău, 
problemele oamenilor privind administrarea timpului 
sunt multe şi diferite.  Agitaţia cotidiană, 
bombardamentul informațional, volumul mare de 
sarcini, puținul timp liber, sentimentul că anii trec mult 
prea repede, toate acestea şi multe altele ne apasă într-o 
măsură mai mare sau mai mică. 


Multe dintre problemele noastre de management al 
timpului şi de echilibru între viața personală şi cea 
profesională îşi au originea în modul în care ne raportăm 
la muncă: avem un serviciu, o carieră sau o vocație? 
Mai precis, aceste probleme îşi au originea într-o 
confuzie privind rolul corect al muncii în viața noastră. 
Uneori, când muncim foarte mult, ne pare rău că nu 
suntem în altă parte, cu familia sau prietenii. Alteori, 
când stăm prea relaxaţi, ne întrebăm dacă nu cumva ar 
trebui să muncim mai mult. Vom explora în acest prim 
capitol cele trei roluri pe care munca le poate juca în 
viața ta, pentru a te ajuta să-ți identifici mai clar 
provocările cu care te confrunți şi pentru că răspunsurile 
multor întrebări legate de un bun management al 
timpului decurg natural din această clarificare. 

Serviciul e acea situație în care pui la dispoziția unui 
angajator timpul tău, energia şi abilitățile tale, în 
schimbul unei sume de bani numită salariu. Acest 
salariu poate că e de fapt un întreg pachet, format în fel 
ŞI chip, dar aceste componente nu au multă relevanță 
acum. Ce merită a fi reținut aici este faptul că, în cazul 
serviciului, oferi muncă şi primeşti în schimb bani. 

Cariera e acea situaţie în care oferi tot muncă, de 
obicei mai multă muncă, şi cauţi să primeşti în schimb 
atât bani, cât şi alte beneficii. Cine caută cariera 
urmăreşte de obicei să urce trepte în ierarhia companiei 

şi să dobândească o influenţă mai mare în departament 
ŞI în companie. Aceste mişcări pe verticală pot avea loc 
în timp, în cadrul aceleiaşi organizaţii sau în mai multe 
companii diferite. Dacă pleacă dintr-un loc de muncă în 
altul, cel care urmăreşte cariera e interesat nu doar de un 
salariu mai bun, ci vrea să simtă că în noua companie 
pentru care va lucra va fi cu o treaptă ierarhică mai sus 
decât în locul de muncă anterior. De menţionat este 
faptul că şi cei care urmăresc un serviciu pot fi 
promovați şi pot căpăta în timp o influenţă mai mare, 
însă nu pentru asta lucrează aceştia. 

Ai o vocaţie dacă îți dedici viaţa profesională unui 
talent al tău sau unei cauze în care crezi. Dacă cine are 
un serviciu caută un salariu şi cine are o carieră caută 
atât un salariu, cât şi alte beneficii, cine are o vocaţie 
caută în primul rând alte lucruri decât cele enumerate 
mai sus. Desigur că prind bine şi nişte câştiguri 
financiare, dar nu pentru bani va lucra cineva care are o 
vocaţie. 

Acestea sunt, pe scurt, cele trei roluri pe care munca 
le poate juca în viaţa ta. Suntem cu toţii, la un moment 
dat, într-una dintre aceste trei situaţii. De-a lungul 
întregii vieţi profesionale se poate întâmpla să trecem 
dintr-o situaţie în alta, poate chiar să le parcurgem pe 
toate trei, însă fiecare dintre ele poate umple şi singură o 
perioadă lungă de timp. Toate trei sunt în regulă. Nu e 
niciuna mai bună sau mai onorabilă decât alta. Să luăm 
serviciul, de exemplu. E bun, doar că nu prea mai e la 
modă. E la modă cariera. Şi tot mai la modă a devenit 
vocaţia. 

Serviciul este până la urmă forma fundamentală de 
muncă, descrisă în manualele de economie. Răsplata 
este salariul şi nu este nimic ruşinos în a spune că 
munceşti pentru un salariu. N-am găsit definiții ale 
muncii în care să se spună că răsplata este un birou mai 
mare sau un laptop mai mic. Serviciul nu trebuie asociat 
numai cu munci simple, de rutină, făcute de oameni 
puţin calificaţi. Cine are un serviciu caută de fapt 
libertate. Adică are nişte planuri de viaţă, vrea să 
trăiască într-un anume fel sau într-un anumit loc, vrea 
să-şi împartă viaţa cu nişte oameni dragi, vrea să 
petreacă timp făcând anumite activităţi, iar pentru toate 
acestea are nevoie şi de bani. Aşa că munca este modul 


16 


prin care obţine aceşti bani. Pentru cine are un serviciu, 
viaţa reprezintă mult mai mult decât munca. 

Mai mult decât atât, cine are un serviciu se aşteaptă la 
claritate. Vrea să ştie precis ce vor oamenii de la el, 
pentru ca apoi să-şi poată aloca timpul şi energia spre 
îndeplinirea responsabilităților respective. Nimic nu e 
mai demotivant pentru cineva care vrea serviciu decât 
un loc de muncă unde tot timpul mai apare câte ceva de 
făcut, câte o şedinţă la care e de participat, câte un coleg 
dezordonat care trebuie ajutat. Cine are o carieră este 
interesat însă de altceva. Mai mult decât claritate, el 
vrea să vadă perspective, vrea să vadă că mai sunt trepte 
ierarhice de urcat. 

Cine are o carieră este interesat de o zi de mâine mai 
bună, este cu gândul mai degrabă la viitor decât la 
prezent. Cine are un serviciu este cu gândul la ziua de 
azi mai mult decât la cea de mâine. Dacă va fi să fie 
promovat, foarte bine, dar îşi caută mulțumirea în ziua 
de azi şi adeseori o găseşte. Riscul pentru cine are o 
carieră este să fie prea mult cu gândul la ziua de mâine, 
chiar dacă şi ziua de azi este foarte bună. Sunt destui, 
din păcate, cei care, indiferent ce au şi ce poziţie 
ierarhică ocupă, sunt mereu nemulțumiți. E adevărat că 
nemulțumirea asta este sursa progresului, însă de la un 
punct încolo devine dăunătoare. Poate prea mulți au 
trecut de punctul respectiv şi nu-şi dau seama încă. 

Analizează deci în ce relație eşti cu munca, dacă ai un 
serviciu, o carieră sau o vocaţie. Multe întrebări care ţin 
de modul în care ne petrecem timpul la serviciu au 
răspunsuri diferite, în funcție de situația din care privim 
lucrurile. Să luăm un exemplu la întâmplare: lucrul 
peste program, un fenomen obişnuit pe la noi. 

Dacă ai un serviciu, şi salariul este construit pe un 
timp de lucru de opt ore, atunci nu prea ai ce căuta pe la 
birou după program. Spun „nu prea ai” în loc de „nu ai” 
pentru că pot apărea situaţii excepționale în care e 
nevoie să lucrezi un pic mai mult; poate e vârf de sezon, 
poate au apărut nişte probleme ce trebuie rezolvate 
imediat; aceste excepţii sunt acceptabile. Dacă acestea 
apar însă foarte des sau chiar devin un fel de normă, 
atunci echilibrul dintre salariu şi muncă e pierdut. 
Ecuația a devenit o inecuațţie şi ţi-ar prinde bine să faci 
ceva în acest sens, pentru a restabili echilibrul. 

Dacă ai o carieră, atunci a sta peste program e 
oarecum parte din fişa postului tău. Tu, pe lângă salariu, 
îti doreşti să urci pe treptele ierarhice, ceea ce poate 
însemna faptul că te implici mai mult în proiecte sau în 
mai multe proiecte în acelaşi timp, că ajuţi în stânga şi-n 
dreapta, că te oferi să preiei şi alte responsabilități, că 
studiezi mai în amănunt cifrele pentru a identifica 
legături şi observaţii pe care alţii nu le-au găsit. Toate 
acestea iau timp în plus față de cel petrecut cu 
responsabilitățile tale directe. Aşa că, dacă stai peste 
program, nu te plânge prea tare, e alegerea ta. Înainte să 
sari de pe scaun zicând că nu, nu e alegerea ta, citeşte 
mai departe. 

Problemele apar atunci când oameni care vor doar un 
serviciu, nu o carieră, stau peste program nu pentru că 
vor ei, ci pentru că stau şi ceilalți, pentru că aceasta-i 
cutuma, pentru că le cer şefii tot felul de lucruri, pentru 
că dezorganizarea unora devine dezorganizarea multora, 
iar treburile acestea se întâmplă aproape în fiecare zi. 
Această situaţie e într-adevăr una mai delicată, dar 
soluţia nu e să pleci brusc din birou ridicând această 
carte pe post de steag. Există, totuşi, şi alte soluţii. 


În primul rând, e o problemă de sistem. În foarte 
multe companii de pe la noi se lucrează peste program. 
Dacă însă te uiţi mai înspre Vest cu două, trei ţări, 
observi că de pe la ora 17 se cam golesc birourile şi nu 
sunt atât de mulți cei care lucrează până seara târziu. 
Uşor, uşor, acest fenomen se extinde şi înspre noi, însă 
trebuie spus că iniţiativa reducerii timpului de lucru 
peste program trebuie să le aparțină angajaţilor. E de 
aşteptat un pic mai mult dacă vrem ca angajatorii să 
iniţieze acest demers. În ţările din Vest, angajaţii au fost 
cei care au cerut şi până la urmă au şi primit, în timp, 
condiţii de muncă mai bune. Ele nu le-au fost oferite pe 
tavă de către angajatori. 

Acest lucru înseamnă că, dacă tu cauţi un serviciu pe 
care eşti hotărât să-l faci bine, dar pentru care nu eşti 
dispus să petreci 12-16 ore la birou, poți prelua 
inițiativa. Termină tot ce ai de făcut şi pleacă un pic mai 
devreme decât plecai de obicei. Cu o singură floare 

poate că nu se face primăvară, dar după o floare apare o 
altă floare şi apoi încă una, şi apoi încă 20. Partea a 
doua a cărții îţi arată cum să fii mai productiv la 
serviciu, în aşa fel încât să poți termina mai repede tot 
ceea ce ai de făcut. Însă a te ridica de pe scaun şi a pleca 
la încheierea programului, şi nu trei ore după aceea, este 
un gest ce ţine de fiecare dintre cititori. 


II 


În al doilea rând, e o problemă de mod de lucru în 
relația cu ceilalți. De prea multe ori, suntem îngăduitori 
cu colegii care nu-şi respectă termenele. De prea multe 
ori, îi ajutăm când s-au băgat singuri în bucluc, 
învăţându-i astfel că vor găsi tot timpul pe cineva care le 
va sări în ajutor, iar atunci când ne mulțumesc, le 
spunem zâmbind: „Cu plăcere”, în loc să le spunem 
încruntaţi că a fost o excepție că i-am ajutat. De prea 
multe ori, micile pauze devin marile pauze şi prea des îi 
primim în cercurile de discuţii pe cei care niciodată nu 
se opresc din povestit. 

Dacă ne uităm din nou puţin mai la Vest, vedem că 
oamenii sunt aparent mai reci în relațiile de muncă. 
Românul prietenos din fire, aflat o vreme la lucru în 
birourile occidentale, poate chiar intra la bănuieli în 
legătură cu acest aspect, dar străinii respectivi nu au de 
fapt nimic cu noi. Doar îşi văd de treaba lor şi apoi 
pleacă acasă. Avem de învăţat şi în această privinţă. 


III 


În al treilea rând, e o problemă de mod de lucru al 
nostru individual. Prea mulţi dintre noi cădem pradă 
foarte uşor în timpul zilei sarcinilor mai puţin 
importante, lăsându-le mai la urmă pe cele mai greoaie, 
dar foarte importante. Ne trezim că suntem spre finalul 
programului şi avem totuşi de terminat un raport, o 
propunere, o analiză de un fel sau altul, că termenul- 
limită a cam trecut şi atunci, ce să faci, stai binişor pe 
locul tău până termini ce-ai de făcut. 

Permite-mi o mică paralelă: imaginează-ţi că mergi 
într-o mică vacanţă cu maşina, cu familia sau cu 
prietenii şi că ai de aşezat în portbagaj două valize, trei 

genţi mai mici şi câteva sacoşe. Întrebarea e: Ce pui 
prima dată în portbagaj? Dacă am sta undeva în centrul 
oraşului şi am întreba trecătorii ce pun prima dată în 
portbagaj, în această situație, foarte mulţi ne-ar spune 
că, evident, aşază prima dată valizele, pentru că apoi pot 
strecura prin locurile rămase libere celelalte genţi şi 
sacoşe. Dacă-i întrebi de ce nu pun prima dată obiectele 
mai mici, vor răspunde că, dacă ar face asta, n-ar mai 
încăpea valizele. 

Ei bine, dacă i-am întreba pe aceiaşi oameni cu ce-şi 
încep ziua la birou, cu sarcinile mari şi grele sau cu tot 
felul de activităţi mai mici — cafea, e-mailuri, discuţii pe 
temele zilei — probabil ar fi foarte mulți cei care s-ar 
vedea nevoiţi să recunoască faptul că îşi încep ziua, de 
prea multe ori, cu sarcini mici, cele mari rămânând spre 
rezolvare pentru mai târziu. lar acest „mai târziu” 
înseamnă foarte des, de fapt, timp petrecut peste 
program. 


IV 


În al patrulea rând, puterea ta de negociere în privinţa 
timpului de lucru peste program e dată şi de uşurinţa cu 
care poţi fi înlocuit. Nu e cazul să te superi, pentru că 
nimeni nu e de neînlocuit, doar că unii sunt mai greu de 
înlocuit decât alţii. Dacă e coadă în jurul clădirii şi se 
pot găsi uşor oameni care să facă ce faci tu, atunci preţul 
locului tău de muncă include flexibilitatea la un 
program de lucru mai extins. Dacă eşti mai greu de 
înlocuit, atunci poţi impune un program mai puţin lung, 
însă fără o productivitate cu adevărat mare în orele 
lucrate, această putere de negociere se evaporă rapid. 


Ce anume vreau să spun este că, dacă ai un serviciu şi 
constaţi că stai destul de mult timp peste program, deşi 
n-ai vrea, te încurajez să faci ceva imediat în privința 
asta. Vezi care dintre motivele de mai sus te fac să stai 
peste program. Pentru al doilea şi al treilea şi, indirect, 
pentru primul şi al patrulea motiv, ai la dispoziţie idei şi 
tehnici pe care le vei găsi în paginile următoare ale 
acestei cărți. 

Câteva cuvinte şi despre vocaţie, acum, în încheierea 
acestui capitol. Dacă practici o vocație meriţi de la bun 

început nişte călduroase felicitări. Le merită, desigur, şi 
cel care au un serviciu şi nu lasă munca să le 
cotropească viaţa, şi cei care au o carieră şi aceasta e 
alegerea lor conştientă. Însă cei care practică o vocaţie 
sunt într-o situație de admirat, pentru că au o pasiune 
care-i animă, o cauză frumoasă pentru care luptă şi, în 
acelaşi timp, îşi asigură un trai rezonabil din această 
pasiune sau cauză. Pot dedica mult timp acestei 
activităţi şi o fac, de obicei, cu plăcere. 

Vedem tot mai mulţi care fac pasul înspre o vocaţie. 
Ei vin şi dintre cei care şi-au asigurat bani albi pentru 
zile negre, şi dintre cei care n-au această plasă de 
siguranţă. Vin dintre tineri şi dintre vârstnici, vin dintre 
oameni care-şi pun la bătaie tot timpul lor şi dintre 
oameni care-şi dedică doar timpul lor liber. Iniţiativele 
sunt tot mai multe şi mai diverse, iar rezultatele muncii 
se văd tot mai limpede. Mediul nu este încă foarte 
primitor şi nici atitudinea oamenilor nu este încă 
şlefuită. Mai sunt destui cei care te analizează prin 
prisma funcției şi a siglei de pe cartea de vizită. Dacă ai 
o vocaţie, ignoră-i liniştit pe ciudaţi şi concentrează-te 
pe esenţa activităţii tale. Găseşti în paginile acestei cărți 
idei practice care te pot ajuta să dai un avânt tot mai 
mare vocației tale. 

Cartea aceasta e şi pentru tine. Poate chiar mai mult 
pentru tine decât pentru alții, deoarece, spre deosebire 
de cei care au un serviciu sau o carieră şi care, până la 
urmă, tot se satură de muncă şi pleacă acasă în fiecare 
ZI, cei care au o vocaţie se pot afunda foarte uşor în 
munca lor. Te uiţi la ceas şi e din nou miezul nopţii. E 
important să reții că, oricât de mult te entuziasmează 
vocația ta, viaţa are totuşi mai multe planuri, pe care 
dacă le ignori simţi că sărăceşti. 

2. Compania ta este de tip serviciu, carieră sau 
vocaţie? 


Dacă eşti antreprenor, poate ţi-a fost greu să te 
identifici, în capitolul anterior, cu o muncă de tip 
serviciu, carieră sau vocaţie pentru că munca ta este de 
fapt compania ta. Ei bine, află că şi companiile se pot 
împărți în aceste categorii şi prinde bine să ştii ce fel de 
companie ai pentru că stilul de lucru e diferit, priorităţile 
sunt diferite şi riscurile în timp sunt diferite. 


Dacă nu eşti antreprenor, ci lucrezi într-o companie, 
mare sau mică, e important să ştii din ce categorie face 
parte compania ta pentru a şti foarte bine ce se aşteaptă 
de la tine. Viaţa într-o companie de tip serviciu poate fi 
foarte diferită de cea într-una de tip carieră, de exemplu. 
Dacă tu ştii ce vrei de la muncă, e important să afli dacă 
poţi obţine ceea ce vrei în tipul de companie în care 
lucrezi acum. 

Permite-mi, te rog, să încep definirea celor trei 
categorii cu compania de tip „carieră”. Aceasta e 
organizația aşa cum o înţeleg cei mai mulți: produce 
bunuri sau servicii de un anume fel şi îşi propune să 
crească, să cucerească, să conducă şi să domine piaţa. 
Cele mai multe companii multinaționale intră în această 
categorie. Au ţinte de creştere, fac investiţii, 
achiziționează alte companii, urmăresc o creştere a 
veniturilor de la an la an, într-un cuvânt, vor să-i 
„învingă” pe ceilalți. Toate activitățile sunt subordonate 
scopului de a creşte. Dacă nu se întâmplă aşa, nu e bine. 
O fi criză, or fi condiţii de piaţă nefavorabile, obiectivul 
e să creştem, de obicei în venituri, în cotă de piaţă sau în 
profit. Acţionarii, analiştii, conducerea dintr-o mare 
capitală a lumii, toţi vor creştere. 

În această categorie intră, desigur, şi multe companii 
antreprenoriale locale care vor să se extindă la nivel 
național, companii naționale care vor să intre şi în ţări 
vecine, companii regionale care vor să cucerească 
întreaga lume. Tot aici intră companii care au o poziţie 
bună într-o piaţă, însă vor să se extindă şi pe alte linii de 
produse sau servicii, mai ales atunci când piaţa de bază 
creşte foarte greu. Cuvântul-cheie este deci creşterea. 


22 


Ritmul de lucru în companie este unul alert şi uneori 
chiar prea agitat. Se fac proiecte, se fac şedinţe, se 
pregătesc lansări sau relansări, se analizează insuccese 
şi se decid acţiuni corective. 

Un tip molcom, venit din biblioteca universităţii 
direct într-o astfel de companie, ameţeşte rapid, are 
impresia că totul e dat pe repede-înainte, nu ştie de ce să 
se apuce mai întâi, iar când se apucă totuşi de ceva, vin 
repede trei oameni peste el şi-i cer altceva. La sfârşitul 
unei zile este epuizat complet şi are nevoie de minute 
bune ca să-şi aducă aminte care e drumul către casă. 

Pentru alți oameni, e mediul perfect. Tot timpul 
lucruri noi, nu te plictiseşti niciodată, uiţi de problemele 
de acasă pentru că mintea ţi-e ocupată cu cele 
cincisprezece activităţi pe care le faci deodată, cu 
telefoanele care sună, cu e-mailurile care nu se mai 
termină, cu colegii pestriţi cu care ai de-a face. Trăieşti 
într-o săptămână cât alţii în trei luni, dar te şi consumi 
cam tot atâta. În timp, hainele nu te mai încap, de 
mişcare nu mai ai timp, iar cofeina, dulciurile şi 
mâncarea de tip fast-food i-au devenit prieteni 
nedespărțiți. Desigur, nu e vorba despre tine, dragă 
cititorule, ci despre alţi oameni, din alte ţări. 

Cam asta e compania de tip „carieră”. Într-o 
companie multinațională presiunea e dată de acționari şi 
mai ales de analiştii şi investitorii de pe Wall Street. 
Într-o companie mică de tip carieră, presiunea e dată de 
firea antreprenorului şi de ambițiile sale. Sunt în regulă 
aceste companii şi avem nevoie de ele. Aduc produse şi 
servicii tot mai bune, stabilesc standardele tot mai sus, 
ca angajaţi sau parteneri ai lor ne provoacă să fim 
inovativi şi să devenim tot timpul mai buni şi mai 
productivi. 

În compania de tip „serviciu” lucrurile stau altfel. 
Cuvântul la ordinea zilei nu este neapărat „creşterea”. 
Companiile de tip serviciu sunt acelea care şi-au găsit 
un loc pe piață şi se străduiesc în primul rând să-l 
menţină. Antreprenorul nu are ambiţii de mare împărat 
roman, ci se aşteaptă ca afacerea sa, pe de o parte, să-i 
aducă un profit rezonabil şi stabil, iar pe de altă parte, să 
nu-l streseze prea tare. Ce vrea antreprenorul aici este ce 
vrea angajatul care are un serviciu: libertate. Desigur că 
un pic de creştere nu strică niciodată şi sunt perioade 

care solicită mai mult energia antreprenorului, însă 
obiectivul său e să aibă o companie care merge „ca 
unsă”. 

Rareori va veni această companie cu ceva nou, rareori 
va creşte din proprie inițiativă calitatea produselor ori a 
serviciilor pe care le oferă. Este o companie mai 
degrabă reactivă, care observă cu atenție ce fac 
companiile „carieriste” şi apoi se adaptează. Poate să şi 
inoveze, dar nu acesta e obiectivul. Antreprenorul face 
ŞI investiţii, companiile de acest fel pot creşte la rândul 
lor, dar scopul nu e creşterea. Meritul acestor companii 
este acela de a crea un mecanism durabil şi flexibil, de a 
optimiza activitățile şi de a obţine rezultate rezonabile 
cu un minim de efort financiar şi uman. Cuvântul la 
ordinea zilei este deci randamentul. De la angajaţi se 
aşteaptă să poată munci independent, să fie buni 
administratori ai unui sistem ingineresc bine pus la 
punct. 

Companiile de tip „vocaţie” sunt construite de obicei 
în jurul vocației antreprenorului. Dacă e vorba despre un 
fotograf pasionat şi talentat, acesta îşi va deschide o 
companie care vinde aparatură foto de bună calitate, 
care prestează servicii de fotografie şi care desfăşoară 
alte activităţi în această zonă. Dacă e un bucătar bun, 
pasionat de mâncarea sănătoasă, îşi va deschide un 
magazin cu produse bio sau un restaurant atipic. 

Vorbim de obicei despre companii mai mici, chiar 
dacă unele dintre ele ajung să se extindă până la un nivel 
cu adevărat impresionant. 

Dacă în companiile de tip „serviciu” e important 
profitul, iar în companiile de tip „carieră” sunt 
importante atât profitul, cât şi alte lucruri, într-o 
companie de tip „vocaţie” contează în primul rând acele 
aşa-zise alte lucruri. Desigur că o astfel de companie 
trebuie să genereze şi profit, altfel s-ar duce pe apa 
sâmbetei, dar antreprenorul este preocupat în primul 
rând să dea o expresie materială vocației sale, să 
comunice ceva şi să poată şi trăi din asta. Sunt de obicei 
companii mici şi sunt foarte multe de acest fel. Dacă ne 
uităm puţin peste istoria corporatistă, destul de multe 
dintre marile companii multinaționale de azi şi chiar 
dintre companiile de tip „serviciu” au început dintr-o 

vocaţie a fondatorului. Pe lângă cele care s-au stins, 
unele au fost bine conduse şi au crescut. 

Pentru că aceste trei tipuri de companii solicită în 
mod diferit timpul antreprenorului, prinde bine să ştii, 
dacă eşti antreprenor, ce vrei de fapt de la compania ta. 
Toate trei variantele sunt în regulă, dar au riscuri 
diferite. Compania de tip „serviciu” te solicită mai mult 
la început şi apoi tot mai puţin, pe măsură ce procedurile 
încep să funcționeze şi oamenii din companie le pot 
ajusta de unii singuri. Riscul este ca produsele şi 
serviciile să fie tot mai puţin apreciate, în condiţiile în 
care piaţa oferă variante tot mai bune. Până la urmă, 
niciun mecanism nu merge de la sine la nesfârşit. 

Compania de tip „carieră” te solicită tot mai mult. 
Observăm în jurul nostru că, şi dacă frâiele conducerii 
companiei sunt predate unor manageri, antreprenorii tot 
nu pot sta deoparte. Au de comentat, de îmbunătăţit, au 
relaţii cu clienţi şi parteneri la care nu pot renunţa. ŞI, 
până la urmă, să facă ce anume în altă parte? Cât de 
mult poţi sta şi la plajă? Aceste companii sunt cele mai 
riscante pentru calitatea vieții antreprenorului. Mulţi 
oameni muncesc ca să poată pune o pâine pe masă şi nu 
au vreme de familie sau de o viaţă extraprofesională mai 
bogată pentru că au de muncit şi vor să le asigure celor 
dragi un standard de viaţă rezonabil. E trist însă să vezi 
copii neglijaţi şi familii care se destramă din cauză că 
antreprenorii sunt prea ocupați să facă şi al zecelea 
milion de dolari, sau chiar al nouăzecilea. 

În compania de tip „vocaţie” antreprenorul nu simte 
că e „solicitat”, simte că face ce-i place şi se aşteaptă să 
lucreze cu oameni care împărtăşesc aceleaşi valori. 
Riscul principal al afacerii este că, de la atâta pasiune 
pentru ce face firma, sunt puse în plan secundar şi chiar 
ignorate unele aspecte financiare, iar afacerea nu mai e 
afacere şi pierde bani în loc să-i câştige. 

Dacă nu eşti antreprenor, ci angajat, sunt două 
întrebări principale la care merită să-ţi oferi un răspuns. 
Prima întrebare este: în ce tip de companie lucrezi 
acum? lar a doua e: care dintre aceste trei tipuri de 
companii e cea mai potrivită pentru tine? Poate că nu e 
cazul să filosofăm prea mult asupra acestui aspect, însă 
analiza tipului de muncă pe care ţi-l doreşti trebuie să 
includă şi o mică discuţie despre tipurile de companii de 

pe piaţă, de aceea le-am descris mai sus. Dacă-ţi place 
pescuitul, dar trăieşti în deşert, e mai greu să obţii ce-ţi 
doreşti. Răspunsul la întrebarea cu privire la compania 
potrivită trebuie să vină tot din raportarea la munca pe 
care vrei să o al. 

Dacă urmăreşti o carieră, e bine de ştiut că o poţi 
obține în toate cele trei tipuri de companii sau, mai bine 
spus, parcursul tău profesional poate include la un 
moment dat orice tip de companie. E poate chiar mai 
uşor să urci trepte într-o companie de tip serviciu sau de 
tip vocaţie decât într-o companie de tip carieră, pentru 
că în primele două nu e atâta îngrămădeală pe scări, 
adică nu sunt atât de mulți cei preocupaţi să urce 
treptele ierarhice. În plus, antreprenorii de-abia aşteaptă 
să găsească oameni competenţi şi motivaţi cărora să le 
poată transfera mai multe responsabilităţi. 

Dacă urmăreşti un serviciu, e un pic mai greu să-l 
obţii într-o companie de tip carieră. Nu e imposibil, dar 
e un pic mai greu, pentru că şefii tăi, care vor viteză şi 
rezultate, care pun şedinţe la ora 17 şi care te încarcă cu 
treabă de 12-14 ore pe zi, nu de 8, s-ar putea să fie un 
pic șocați că, în loc să-ţi iei laptopul în braţe, tu-ți pui 
basca pe cap şi, în loc să mergi spre sala de şedinţe, tu te 
îndrepți spre ieşire. 

Există, desigur, moduri de a ieşi onorabil din aceste 
situaţii, iar partea a doua a acestei cărți exact acest lucru 
îşi propune să-ţi arate, anume cum să fii mai productiv 
la serviciu şi cum să îți îndeplineşti cu bine 
responsabilităţile. Dacă vocație este ceea ce cauţi, cea 
mai bună situaţie e când găseşti o companie care-ţi 
împărtăşeşte pasiunea. Caută cu perseverenţă astfel de 
companii, iar dacă nu le găseşti, poate acesta e un semn 
că e momentul să înfiinţezi tu însuţi una. 

3. Pentru ce munceşti, de fapt? 


După cele două capitole anterioare, am încredere că 
ţi-ai format o imagine bine conturată cu privire la ce 
vrei de la muncă şi care este cel mai potrivit tip de 
organizaţie pentru tine. Mai introducem aici încă o 
perspectivă în această analiză despre rolul muncii în 
viaţa ta. Tot restul cărții este despre „cum”, dar până la 
acele capitole îi propun să mai zăbovim un pic la „de 
ce”. Şi asta pentru că, dacă la întrebarea „de ce” 
treburile nu sunt tocmai limpezi, acel „cum” nu îți va fi 
niciodată pe deplin satisfăcător. 


Regretatul părinte al managementului, Peter F. 
Drucker, obişnuia să spună că „nu există risipă mai mare 
decât să faci foarte bine ceea ce n-ar trebui făcut deloc”. 
Dacă ai petrecut o jumătate de oră coafând un tabel şi 
constaţi că nu mai era nevoie deloc de acele informaţii, 
poţi ofta un pic supărat. Dar să petreci ani de zile 
muncind pe brânci, fără să-ţi fie clar de ce o faci, e cu 
adevărat trist. 

Într-o vreme era foarte la modă expresia „time is 
money”. Ea are sens în destule situaţii, însă oamenii 
uneori extrag din ea concluzia că poţi pune un semn de 
egalitate între timp şi bani; cu alte cuvinte, nu ar trebui 
să pierzi timpul pentru că, în acest fel, pierzi bani. Sunt 
de părere că, în această privinţă, expresia e nepotrivită, 
nu poţi pune egal între timp şi bani, deoarece timpul tău 
este de fapt viaţa ta, adică mult mai mult decât nişte 
bani. 

A pune semn de egalitate între timp şi bani înseamnă 
că, având bani, poţi cumpăra timp. Or, aşa ceva încă nu 
a reuşit nimeni. Toţi marii bogătaşi ai vremurilor trecute 
au murit când le-a venit timpul şi nu sunt printre cei vii 
ŞI azi, chiar dacă şi-ar fi dat, probabil, întreaga avere 
pentru asta. Mai mult decât atât, a pune egalitate 
înseamnă că timpul şi banu sunt resurse de acelaşi fel. 
Doar că nu sunt. Dacă ai pierdut nişte bani, căzându-ţi 
din buzunar sau investindu-i cu bună ştiinţă în cauze ce 
s-au dovedit apoi pierdute, mai devreme sau mai târziu, 
într-un fel sau altul, poți face alţi bani, poate chiar mai 
mulți. Dacă ai pierdut timpul, acela nu mai poate fi 

recuperat, orice ai face. Fiecare zi care trece, fiecare 
lună şi fiecare an sunt de nerecuperat. De acest fapt al 
vieţii ne dăm cu toţii seama la un moment dat. Şi, cu 
toate că timpul nostru e viaţa noastră, iar banii sunt nişte 
resurse valoroase, dar care pot fi recuperate şi 
multiplicate, de multe ori acordăm mai multă atenție 
protecției banilor noştri decât protecţiei timpului de care 
dispunem. 

Imaginează-ţi că vine o cunoştinţă la tine şi îți cere 
împrumut o sumă de bani. Poate nici nu trebuie să-ți 
imaginezi, pentru că se prea poate să fi fost într-o astfel 
de situaţie. Ce întrebări îți trec prin minte înainte de a-i 
da un răspuns? Probabil mai multe, dar am o bănuială că 
printre ele se află şi următoarele două întrebări 
esențiale: am bani de care mă pot lipsi acum? Şi, dacă 
da, oare mi i-ar da înapoi? Cred că puţini dintre noi 
împrumută bani fără să-şi pună cel puţin aceste două 
întrebări. De multe ori, chiar dacă răspunsul e afirmativ 
la ambele, tot nu dăm bani cu împrumut. 

Ar merita o discuţie separată pe tema asta, dar poate 
cu altă ocazie. Hai să analizăm acum cele două întrebări. 
Prima, dacă am bani de care mă pot lipsi acum, e o 
întrebare cu răspuns simplu, da sau nu. Dacă nu, 
povestea se încheie repede. Dacă da, avansăm la a doua, 
„oare mi i-ar da înapoi?”, al cărei răspuns e mai 
complicat. Dar până la urmă ajungem la o concluzie şi 
cu a doua întrebare. Sunt întrebări perfect legitime 
atunci când se pune problema să te lpseşti pentru o 
vreme de nişte resurse valoroase. 

Oare cât de des ne punem aceste întrebări atunci când 
vin oamenii să ne ceară timp, rugându-ne să-i ajutăm cu 
diverse sarcini? În ceea ce priveşte timpul, răspunsul la 
a doua întrebare, „Oare îmi dă timpul înapoi?”, este 
negativ în toate cazurile, cu o singură excepţie: când 
ajuţi pe cineva care te ajută la rândul său şi, în acest fel, 
e ca şi cum ai primi timp înapoi. Acest lucru îl ştiu 
foarte bine ţăranii, care se ajută unii pe alții cu muncile 
câmpului. Culegând împreună lanurile de porumb ale 
fiecăruia, treaba merge mai bine decât dacă şi-ar culege 
fiecare singur propria recoltă. În celelalte cazuri, timpul 
dat altora, că e vorba despre o jumătate de oră sau 
despre o zi, e timp pe care nu-l mai vedem înapoi. 

Timpul irosit pe treburi neproductive e şi el pierdut, dar 
despre asta în capitolele următoare. 

La prima întrebare, dacă am timp dispombil sau nu, 
tentația e să ne uităm în agendă şi să constatăm că avem. 
Ocupându-l cu treburi însemnate pentru alţii, sarcinile 
noastre importante viitoare s-ar putea să nu mai încapă 
în întregime, motiv pentru care le vom amâna. Uite ce 
vreau să spun aici, de fapt: munca ne ia timp. Munca ne 
ia din viaţă. Ținând cont că anii pe care-i petrecem 
muncind nu se întorc înapoi, merită să ne întrebăm 
serios de ce anume o facem. Adică dacă suntem 
circumspecţi când e vorba să împrumutăm sau să 
cheltuim sume mici de bani, bani care până la urmă se 
pot întoarce şi chiar înmulți, ar fi de la sine înţeles să 
fim atenţi şi atunci când e vorba să cheltuim cantități 
mari de timp, care nici nu se mai întorc vreodată. 

Nu îmi propun să te impresionez în vreun fel cu acest 
grandios raționament. Vreau doar să atrag atenția că, 
deşi ce spun aici e la mintea cocoșului, deşi ştim cu toţii 
aceste lucruri, e uimitor cât de multă lume o apucă pe un 
anume drum în muncă şi în viaţă, ca şi când n-ar fi mai 
nimic de decis. Oamenii termină nişte şcoli, caută locuri 
de muncă, muncesc pe brânci, prind un cheag şi merg 
cam pe aceleaşi cărări pe care merg şi alții, de parcă 
opțiunile ar fi limitate. M-aş bucura să constaţi, citind 
aceste pagini, că opţiunile sunt, de fapt, multiple, şi că 
relația fiecăruia dintre noi cu munca poate lua diferite 
forme. Pe unele le-am descris în cele două capitole 
anterioare. Pe altele le vei descoperi în paginile 
următoare. 

Azi opțiunile privind munca sunt mult mai variate 
decât în urmă cu 50 de ani, când erau oricum mult mai 
variate decât în urmă cu 500 de ani. lar, după cum arată 
lucrurile, opțiunile în viitor vor ajunge de dimensiunea 
unui evantai pe care azi nici nu ni-l putem imagina pe 
deplin, la fel cum în urmă cu 50 de ani sau chiar cu 15 
ar fi fost greu de imaginat lumea de azi, cu rolul crescut 
exponențial al tehnologiei, al globalizării şi al celorlalte 
megatendinţe globale. Nu zice nimeni să nu muncim. 
Eu, cel puţin, cu niciun chip nu spun asta. Fiecare dintre 
noi trebuie să facă acest lucru. 

Întrebarea e: de ce anume o facem? Dacă tot îi 
dedicăm ani şi ani, pe care i-am fi putut petrece altfel, 

dar pe care nu-i mai vedem înapoi, poate ar merita să 
luăm mai puţine lucruri drept date de la natură şi să 
provocăm schimbări acolo unde nici nu ne-am fi gândit. 

Stephen M. Pollan, în cartea sa, Fire Your Boss, 
descrie opt motive pentru care oamenii muncesc. Le-am 
găsit într-atât de relevante încât ți le prezint mai Jos, cu 
permisiunea domnului Pollan. 


Oamenii muncesc: 


. Pentru putere 

. Pentru respect 

. Pentru siguranță 

. Pentru a călători 

. Pentru a servi altora 

. Pentru a întâlni oameni 
. Pentru a se exprima 

. Pentru bani 

Întrebarea pentru tine este în care dintre cele opt 
motive te regăseşti. Ia-ţi puţin timp chiar acum pentru a 
te gândi la motivele pentru care munceşti, apoi citeşte 
mai departe. 

„Pentru putere” înseamnă că munceşti pentru a avea o 
tot mai mare influenţă asupra celor din jur. Din echipa 
ta, din departament, din companie, din industrie, din 
țară, din lume, din comunitate, dintr-un grup sau altul. 
Este un motiv care apare frecvent la bărbaţi. De multe 
ori, acest motiv este doar unul de suprafaţă, pentru că 
oamenii vor să capete puterea pentru a o folosi la ceva; 
adeseori, pentru a dobândi unul dintre ceilalți şapte 
factori. 

Oamenii mai muncesc pentru a câştiga respectul 
celorlalţi, prin proiectele pe care le gestionează, prin 
volumul de muncă pe care îl pot presta, prin titlurile 
ştiinţifice pe care le obţin. A te bucura de respectul 
celorlalți este destul de important pentru aproape toată 
lumea. Întrebarea mai profundă e: al cui respect îl cauţi? 
De asemenea, poţi munci pentru a fi mai în siguranţă, 
ceea ce e destul de vag, deoarece siguranță poate 
însemna confort financiar sau se poate referi la 
securitatea mediului în care trăieşti. 

A munci pentru a călători e un deziderat al multor 
tineri. Şi al celor mai maturi, dar în special al tinerilor, 
poate mai ales pentru că ei încă nu au dulcea povară a 
unei familii şi îşi pot monta cortul aproape oriunde. În 
discuţiile cu participanţii la cursurile noastre, când 
venea vorba despre dorinţe şi scopuri, călătoriile erau de 
fiecare dată în top 3, dacă nu chiar în vârful acestuia. A 
călători poate însemna, din nou, multe lucruri. Poate 
însemna cantitate — ziua, valiza şi aeroportul — sau poate 
însemna calitate. Dorinţa de a servi celorlalți înseamnă 
de fapt să ai o vocaţie, în sensul discuţiei noastre de mai 
devreme. 

A întâlni oameni şi a dezvolta relații de colegialitate, 
de prietenie şi chiar mai mult decât atât constituie un alt 
motiv pentru care oamenii aleg o muncă sau alta. Cred 
că ştim cu toții despre relaţii foarte puternice stabilite 
între oameni care s-au cunoscut la serviciu. În lumea 
întreagă, cunoştinţele de la serviciu sau cele făcute prin 
intermediul serviciului, într-o anume etapă a vieţii, sunt 
unul dintre izvoarele principale ale căsătoriilor şi ale 
prieteniilor de lungă durată. 

„A căuta să te exprimi prin munca ta” sună frumos. Ai 
talent la scris şi vrei să-l valorifici într-o redacţie. Eşti 
creativ şi cauţi agenţia potrivită. Ai idei, eşti un fel de 
vulcan agitat, dar prietenos şi cauţi locul potrivit. Unii 
îşi găsesc acest loc şi identifică moduri de a-şi urma 
vocația. Alţii, din păcate foarte mulți din această 
categorie, ajung să fie printre cei mai demotivaţi 
angajaţi. Asta pentru că scriu despre subiecte care nu-i 
pasionează, dar despre care li se cere să scrie. Fac 
machete banale, iar ideile prea inovative le sunt 
respinse. Nu-şi găsesc nicicum locul. Cei din jurul lor 
sunt mulțumiți cu o muncă normală, ei trăiesc cu 
apăsarea gândului că se irosesc. 

Când îi întrebi pe oameni de ce muncesc, „pentru 
bani” e răspunsul pe care-l auzi cel mai rar la prima 
strigare. Ca şi când ar fi ruşinos să spui că munceşti 
pentru bani. Sunt scoase în față toate celelalte motive, 
iar acesta e bine camuflat. Cei care muncesc pentru bani 
o spun până la urmă, dar cu un soi de jenă. Cei care 
spun că muncesc pentru alte motive, când îi provoci un 
pic, ajung adeseori la concluzia că tot pentru bani o fac. 

Uite cum poţi să-ți dai seama cum stă treaba cu tine, 
de fapt: dacă ai munci doar pentru a te exprima, dar n-ai 
primi bani, ai mai veni la acel loc de muncă? Probabil 
că după o vreme n-ai mai veni la locul de muncă. Dacă 
ai munci doar pentru a-i servi pe alții, dar n-ai primi 
bani, ai mai veni la serviciu? Dacă ai obţine doar 
respect, nu şi un salariu, ai mai veni la muncă? Probabil 
că nu. Banii sunt parte a ecuaţiei, ei nu pot lipsi. ŞI, cel 
puţin în baza întrebărilor de mai sus, sunt principala 
parte a ecuației. 

Stând comod şi judecând drept, aproape toate 
celelalte elemente le poţi obține cel puţin la fel de uşor 
în afara muncii, dacă ai o muncă ce îți aduce bani 
frumoşi. Poţi obţine mai uşor respectul altora făcând ce- 
ți place în afara serviciului, decât lucrând la sarcinile 
care ţi se alocă, în termenii în care ţi se alocă şi care 
poate te incomodează. Dacă vrei să ajuţi, să-l serveşti pe 
ceilalți, e mai uşor să o faci în timpul tău liber, mergând 
şi ajutând nişte copii orfani, de exemplu, decât să găseşti 
acea companie care decide să sprijine cauze exact ca 
acelea care-ţi sunt ție apropiate. Poţi călători unde vrei 
tu, nu unde ai treabă, dacă te străduieşti să obţu un loc 
de muncă ce-ţi oferă în primul rând un salariu generos. 

Desigur că, dacă poţi obţine elementele pe care ţi le 
doreşti — fie ele respect, fie sentimentul că îi ajuţi pe 
alții, fie călătorii sau altceva — în cadrul locului de 
muncă pe care îl ai, este foarte bine, este chiar grozav. 

Aş vrea să te rog însă să nu pierzi din vedere că a 
munci pentru bani este un ingredient principal şi pe 
deplin onorabil al muncii. Dacă sacrifici banii pentru 
ceilalți factori, asigură-te că ştii bine de ce o faci şi că ai 
sprijinul necondiționat al celor cu care îţi împărți 
gospodăria. Pollan conchide, şugubăţ: „Mă întreabă 
oamenii: «Dacă tot stau atât de mult timp la serviciu, n- 
ar trebui să fac ceva ce îmi oferă mult mai mult decât 
doar o satisfacție financiară?» Eu le spun: «Nu mai sta 
atât de mult timp la serviciu».” 

4. Testul buricului 


Când eram mic şi mergeam la ştrand sau la mare cu 
familia, nu puteam să nu observ că buricul meu era 
altfel decât al oamenilor mari. Al meu era ca un fel de 
nod ce ieşea în afară, pe pielea bine întinsă, în timp ce al 
bărbaţilor maturi mi se părea mult mai frumos şi mai 
elegant; era o găurică în formă de pâlnie, în care încăpea 
vârful unui deget. Copiii din jurul meu aveau şi ei buric 
ca al meu; cei mai mulți dintre ei, oricum. Unii aveau 
însă buricul frumos, nenoduros. Îmi aduc aminte că mi- 
am dorit şi eu un astfel de buric, o gropiţă rotunjită care 
să arate frumos, nu un nod care nu arăta nicicum. 


Au trecut anii şi mi-am dat seama că spectaculosul 
buric era rezultatul unui frumuşel strat de grăsime de pe 
burtă. Sunt şi eu azi purtătorul unui astfel de buric, de 
care însă sunt preocupat să scap, şi mă bucur să anunţ că 
pâlnia e tot mai puţin adâncă. Am dat acest exemplu 
pentru a ilustra o lecţie pe care cred că am învăţat-o cu 
toţii, la un moment dat: atenție la ce-ţi doreşti! S-ar 
putea să ţi se întâmple şi să constaţi atunci nu numai că 
nu-ți mai doreşti lucrul respectiv, dar şi că e greu să 
scapi de el. 

Fă-ţi testul buricului, dacă vrei, să vezi dacă e pâlnie 
sau nod. 

Dar mai mult decât atât, testul buricului înseamnă să 
decizi acum ce vrei cu adevărat de la muncă. Poate peste 
zece ani vei vrea altceva. Dar dacă eşti într-o situație 
care nu-ţi convine, evită să arăţi cu degetul în tot felul 
de direcții, căutând vinovaţi. Se prea poate ca situația în 
care eşti să fie rezultatul a ceea ce ţi-ai dorit chiar tu la 
un moment dat sau într-o perioadă a vieţii. 

Foarte mulţi carierişti cu care mă întâlnesc recunosc 
că şi-au dorit ei înşişi un astfel de stil de viaţă. Poate nu 
l-au gândit aşa, dar au fost plini de energie şi de ambiţie 
şi au avut ani în care le-au lipsit alte planuri ale vieții, 
aşa că munca s-a întins şi a ocupat tot spaţiul gol. 

Mai sunt destui oameni care, în extrema cealaltă, nu 
şi-au dorit niciodată prea multe de la muncă. Şi-au 
căutat doar un serviciu cât de cât bine plătit, cât de cât 
comod, s-au ferit de ataşamentul faţă de un colectiv, faţă 

de un brand sau faţă de o companie. Au fost tot timpul 
gata să-şi schimbe serviciul pentru 10% sau 15% în plus 
la salariu; au făcut-o frecvent. Constată acum că sunt 
profund demotivaţi, că nu au promovat, că nu au crescut 
precum alți foşti colegi de-ai lor. Şi pun nemulţumirile 
lor în seama angajatorului: „Nu ne motivează” sau „Nu 
ne oferă oportunități”. 

În ambele cazuri, la fel ca în multe altele nedescrise 
aici, efortul de a schimba situaţia nu e unul uşor. Dar, 
amintindu-ne că ceea ce avem este într-o bună măsură 
rezultatul unor alegeri explicite sau implicite, poate că 
trebuie să fim noi primii care să schimbe ceva. 

Situaţia în care suntem este, evident, şi rezultatul 
contextului, pentru unii, mai favorabil, iar pentru alții, 
mai colțuros. Dar ne amăgim şi ne dezarmăm dacă ne 
punem speranţele unei situații mai bune într-un mediu 
economic, social sau politic mai prietenos, fără să 
începem să facem noi ceva. Suntem unde suntem. 
Important este să facem ceva de acum înainte. 

4,5. Interstiţiu 


Oamenii muncesc de când e lumea şi vor munci cât 
ține lumea asta. Doar că natura muncii se schimbă, iar 
modul în care ne raportăm noi înşine la muncă se 
schimbă şi el. Vreme de mulți ani, munca a fost o 
activitate pe care o făceai ca să poţi pune o pâine pe 
masa ta şi a familiei tale. 


În urmă cu aproximativ 50 de ani, tinerii americani au 
fost cei care au început să se uite dezaprobator la 
părinţii lor, în general, şi la munca acestora, în special. 
Vedeau că cei mai mulți din generaţia părinților aveau 
un serviciu de pe urma căruia se alegeau doar cu o 
răsplată materială, cu un salariu. Tinerii erau de părere 
că de la serviciu trebuie să obţii atât o satisfacție 
emoţională, cât şi una financiară. Adică dacă tot îți 
petreci atât timp acolo, bine-ar fi să găseşti semnificaţii 
speciale, să conferi muncii un rol mai important în viaţa 
ta. 

Dacă ne uităm azi în jurul nostru, vedem că foarte 
mulți dintre cei care lucrează au ajuns să nu aibă nici o 
satisfacție emoțională deosebită de pe urma muncii şi 
nici una financiară, pentru că, până la urmă, indiferent 
cât e salariul, vor fi tot timpul oameni care câştigă mai 
mult, iar invidia îşi poate face loc foarte uşor în inima 
noastră, dacă-i dăm voie. Mă bucur pentru cei care au de 
pe urma muncii atât o satisfacție emoţională, cât şi una 
financiară. Rolul primei părți a acestei cărți este exact 
acela de a invita oamenii la a-şi defini sau actualiza 
aşteptările de la muncă, de a şti mai bine ce vor şi ce 
înseamnă anumite alegeri. 

Cu încrederea că prima parte a acestei cărți ţi-a folosit 
în clarificarea rolului muncii în viaţa ta, ne vom ocupa 
mai departe de buna organizare a activității tale 
profesionale. Capitolele următoare sunt într-un plan mai 
concret, al ideilor şi sfaturilor practice pe care le poți 
folosi în fiecare zi. Ne adresăm în primul rând vieţii tale 
profesionale, iar obiectivele sunt două. 

În primul rând, capitolele următoare te vor ajuta să 
obţii mai mult, să ajungi mai departe şi să creşti în 
valoare mai repede. În al doilea rând, ideile din paginile 

următoare te vor ajuta să ai un randament mai bun, să 
obţii în trei săptămâni ceea ce până acum obţineai într-o 
lună, să obţii într-o oră de muncă intensă ceea ce poate 
nu obțineai într-o dimineaţă întreagă. Desigur că aceste 
două obiective sunt strâns legate între ele. Am putea 
spune că ele descriu acelaşi lucru din două perspective 
diferite, practic sunt două feţe ale aceleiaşi monede. 

Diferenţa vine din ceea ce vrei să obţii de fapt. Dacă 
ai un serviciu, probabil că eşti mai degrabă interesat să 
fii mai eficient, să termini mai repede ce ai de făcut; 
într-o exprimare mai tehnică, să minimizezi timpul 
alocat activităţilor date, de care eşti răspunzător. Având 
odată timpul economisit, rămâne să decizi ce faci cu 
acesta, dacă îl laşi în planul profesional şi preiei muncă 
mai multă sau dacă îl muţi în planul extraprofesional. 
Dacă ai o carieră, probabil eşti mai degrabă interesat să 
faci paşi mai mari, să gestionezi mai multe proiecte, să 
al un volum de muncă în creştere. Dacă vrem să ne 
exprimăm mai tehnic, eşti interesat să maximizezi 
rezultatele în timpul dat. 

Toate ideile pe care urmează să le citeşti sunt testate 
şi ştim că funcţionează. Pe unele sau pe altele probabil 
le-ai încercat şi tu deja. Vei vedea că unele ți se 
potrivesc din plin, iar pentru altele e nevoie de un efort 
mai mare. 

Partea a doua a cărții te invită la schimbare, îți 
propune să lucrezi altfel pe ici, pe colo şi poate chiar 
prin părțile esenţiale. Te provoacă să renunți la 
obiceiurile nesănătoase privind organizarea timpului, 
desigur, dacă le ai. Permite-mi acum, te rog, o paralelă 
între modul în care ne organizăm timpul şi modul în 
care ne menţinem sau nu silueta. 

Oamenii care se îngraşă se îngraşă nu pentru că o dată 
mănâncă prea mult. Asta ni se poate întâmpla tuturor. 
Poate ai ajuns la un restaurant de vis, poate eşti la o 
nuntă cu un meniu cuceritor şi savurezi porție după 
porţie, constatând cu o tristeţe îmbătată de mulțumire că 
ai depăşit puţin măsura. Oamenii care se îngraşă se 
îngraşă pentru că au obiceiuri nesănătoase; pentru că li 
se întâmplă des să mănânce mult, pentru că iau gustări 
nesănătoase între mese, pentru că, dacă în timpul zilei 
mai sar peste o masă, la cină dau gata cât nu şi-ar fi 

imaginat, pentru că nu fac suficientă mişcare şi pentru 
că mai fac şi alte lucruri pe care le ştim fiecare. 

În acelaşi fel, ajungem să fim nemulţumiţi de modul 
în care trece timpul nu pentru că o dată am avut o zi de 
serviciu de coşmar, ci pentru că, în ceea ce priveşte 
modul în care ne organizăm timpul, avem obiceiuri 
nesănătoase care ne răpesc minute şi ore, care ne fac să 
amânăm treburile importante, care ne îndepărtează de 
scopuri, în loc să ne apropie. Partea a doua a cărții 
ilustrează aceste obiceiuri nesănătoase şi îţi arată cum le 
poţi transforma în unele sănătoase. 

Partea a Il-a 
Cum munceşti 

5. Programul tău de lucru e probabil învechit 


Cei mai mulți muncim în fiecare zi şi o facem după 
un program care pe hârtie ocupă opt ore şi începe în 
jurul orei 9. Acesta e un program de muncă pe care am 
ajuns să-l considerăm normal. Practic, dacă începem 
munca dis-de-dimineaţă şi o încheiem pe la 17 sau 18, 
putem spune că aproape toată ziua o petrecem muncind. 


Dacă ne gândim că destui muncesc chiar până mai 
târziu, atunci avem o imagine destul de sumbră a vieţii 
cetăţeanului din marile oraşe ale lumii de azi, în special 
a celor care lucrează pentru companii private mari, 
locale sau internaționale: dintr-o zi, cea mai mare parte 
o petrecem muncind, următoarea bucată mare e ocupată 
cu somnul şi cu activitățile din jurul său, iar în rest, în 
cele 2-4 ore care mai rămân, dacă mai rămân şi când 
mai rămân, încercăm să strecurăm treburile interesante 
pe care ne-ar plăcea să le facem şi pe care, de multe ori, 
le tot amânăm. 

Poate că ar merita reinventat acest program de lucru, 
în cadrul căruia rutina îşi face apariţia rapid pentru că 
avem cam aceleaşi activităţi în fiecare zi: ne trezim, 
mergem la serviciu, rezolvăm apoi câte ceva prin oraş, 
ne aşezăm cu treabă pe lângă casă, iar apoi dăm 
stingerea. Din când în când se mai întâmplă în viaţa 
noastră câte un lucru interesant, prin oraş, pe la munte 
sau pe-acasă. Desigur că există excepții în ceea ce 
priveşte programul de muncă, există oameni care 
lucrează în schimburi sau în ture organizate în fel şi 
chip, sunt oameni care călătoresc două sau trei zile pe 
săptămână şi au un altfel de program de lucru. Dar dacă 
te uiţi prin oraş la trafic, la magazine şi restaurante, la 
bănci şi clădiri de birouri, vezi acest şablon, al muncii 
cât e ziua de lungă. 

Iarna, acest peisaj e chiar mai trist, întrucât ziua e mai 
scurtă, iar oamenii îşi trăiesc viaţa extraprofesională pe 
întuneric. Oare asta să fie soarta omului azi, să lucreze 
de dimineaţă până seara şi să-şi amâne sau strecoare cu 
greu alte activităţi? Ce-ar fi dacă am schimba paradigma 
şi ne-am gândi la programul de lucru săptămânal altfel 
decât de cinci ori câte 8-10 ore? E un lucru greu de 

făcut. Dar dacă ne uităm la lumea noastră azi, vedem că 
multe lucruri care păreau greu de făcut sau chiar 
imposibil de schimbat în urmă cu doar câțiva ani au 
ajuns să arate cu totul altfel. 

Programul de muncă de opt ore, de dimineaţă până 
după-masă, a fost inventat odată cu Revoluţia 
Industrială, atunci când oamenii trebuiau să fie toți la 
muncă deodată, pentru a putea „hrăni” marile maşini de 
producţie şi pentru a gestiona toate acele activități care 
erau legate unele de celelalte. A fost perioada în care 
ceasurile de tot felul au cunoscut cea mai mare 
expansiune. Au apărut ceasuri în pieţele publice, care 
marcau sonor trecerea orelor, au apărut ceasuri acasă, 
pentru a ne trezi la timp, au apărut ceasuri în locurile 
unde oamenii munceau, pentru a se putea organiza şi 
norma mai bine munca. Marile şi prestigioasele case 
care produc ceasuri de mână ne informează, mai discret 
sau mai invaziv, când au fost fondate. Exact în acele 
vremuri. 

Odată cu Revoluţia Industrială a devenit evidentă 
nevoia de a avea tot mai mulți oameni la un loc atunci 
când vrei să produci ceva. Au crescut volumele de 
producţie, a crescut productivitatea, omenirea a avansat, 
iar esența acestor schimbări a fost organizarea 
superioară a muncii. Dacă în agricultură oamenii nu 
aveau nevoie de ceasuri şi puteau munci în familie şi în 
grupuri mici, în industrie sincronizarea şi planificarea au 
devenit piatra de temelie a productivității. Atât de 
profunde au fost aceste schimbări şi atât de tare sunt ele 
ancorate în gândirea economică, încât şi azi, chiar dacă 
tot mai puţini oameni lucrează în fabrici şi uzine, cel 
puţin în ţări ca a noastră, păstrăm principiile de 
organizare ale unor vremuri apuse. 

De obicei, cu cât e compania mai mare, cu atât e mai 
importantă respectarea programului de lucru care ne 
aduce şi ne ţine pe toţi laolaltă. Cu cât e compania mai 
mică, mai ales dacă e în sectorul serviciilor, cu atât 
programul poate fi mai flexibil. Doar să încerce unul 
dintr-o companie cu 500 de angajaţi să plece acasă cu o 
oră mai devreme decât programul comun al tuturor, să 
vezi cum ridică lumea din sprâncene. În schimb, într-o 
firmă mică de publicitate, de exemplu, tot timpul e câte 
unul care vine ori pleacă de la birou. Poate e vremea să 


40 


ne schimbăm modul în care privim timpul de muncă. 
Aceleaşi opt ore pot fi organizate în feluri care nu numai 
că nu scad productivitatea, ci chiar o cresc. 

Mai mult decât atât, poate a sosit momentul să nu ne 
mai organizăm viaţa în jurul muncii. Trebuie să-i găsim 
muncii un timp în viaţa noastră, şi o vom face. Acel 
timp poate fi tot de 40 de ore pe săptămână, dar poate a 
sosit vremea ca munca să nu mai fie cea care îşi ia 
partea leului, cea care îşi alege prima tot ce e mai bun, 
iar familia, prietenii sau hobby-urile stau la rând şi se 
aleg doar cu ce mai rămâne, dacă mai rămâne ceva. 

Vestea bună e că găsim tot mai multe semne ale 
acestei schimbări de paradigmă. Unele companii încep 
să le permită angajaţilor să ajungă la birou nu la ora 9 
fix, ci cândva între orele 7 şi 10, modificându-se astfel 
şi orele de plecare. Alte companii încep să tolereze şi 
munca de acasă, pe anumite proiecte şi în anumite 
condiţii. 

Observă, te rog, că încă nu e primăvară, din acest 
punct de vedere. Nu întâmplător am folosit cuvintele 
„companiile permit? şi „companiile tolerează”. 
Schimbările nu sunt încurajate din toată inima, iar cei 
care fac pasul şi muncesc un pic de-acasă sau ajung mai 
târziu nu sunt neapărat lăudaţi pentru asta de către şefii 
lor. Încă se întâmplă prea des ca aceştia să se enerveze 
dacă omul încă nu e la birou la ora 9 sau că, ora 18 
fiind, omul deja a plecat. Dar poate această enervare nu 
e un rezultat al constatării că, în mod absolut, nu suntem 
productivi în acest fel. Aş îndrăzni să spun că e 
rezultatul unor consideraţii de genul: „De ce el nu e aici 
şi eu sunt aici?”, „De ce nu e ca până acum?”, „De ce nu 
e atât de pasionat (a se citi obsedat) de acest proiect pe 
cât sunt eu?” Apar mici schimbări, ceea ce e încurajator, 
dar schimbările mari încă se lasă aşteptate. Îți dau 
câteva exemple. 


Una dintre paradigmele muncii actuale şi trecute e 
„In fiecare zi la fel” 


Muncim în fiecare zi după acelaşi program. Ce-ar fi 
să muncim în zile diferite după un program diferit? De 
exemplu, poate marţea şi joia vrei să fii la sală, la bazin 
sau pe terenul de tenis de la 9 la 11, caz în care 

programul de muncă poate fi de la 11:30 la 19:30. 
Dimineaţa e mai liber la sală, nu te înghesui ca seara, 
când vin cei mai mulți. lar afară, cel puţin primăvara şi 
vara, e mai multă răcoare dimineața decât seara. 

Poate în fiecare miercuri ai vrea să ai o pauză de 
prânz de patru ore, ca să poţi petrece un timp de calitate 
cu copilul tău, după ce îl iei de la şcoală. Seara eşti 
obosit, vii târziu, el doarme, mai sunt şi alte treburi de 
făcut şi ai vrea să ai, o dată pe săptămână, un timp pe 
care să i-l dedici exclusiv lui. Puteţi lua prânzul 
împreună şi puteți merge apoi la muzeu sau la un film 
ori într-un parc sau îl poţi asista liniştit la antrenamentul 
sportiv, fără să fu cu ochii mereu pe telefon. Te uiţi la 
copil, iar el se uită, din când în când, drăgăstos la tine. 
Fii convins că va fi o zi memorabilă pentru feciorul sau 
domnişoara ta. 

Sună prea frumos? Pare că aşa ceva nu se poate 
întâmpla decât ca excepţie? Cele opt ore de muncă din 
miercurea respectivă s-ar putea regrupa în două reprize, 
una dimineaţă şi una după-masă. 


Altă paradigmă e cea a faptului că zilele libere 
sunt sâmbăta şi Duminica 


Pe cale de consecinţă, dacă în weekend ai de gând să 
pleci la munte sau la mare, trebuie să te înarmezi cu o 
porție dublă de răbdare. Dacă vrei să cutreieri prin 
magazine, e plin de lume. Dacă vrei să mergi în parc, 
mai bine renunți. Dacă vrei să faci mişcare pe un teren 
de tenis, ai face bine să ai o rezervare făcută acum zece 
ani. Dacă vrei să mergi la sală sau la o piscină, e 
aglomeraţie şi acolo. 

Ce-ar fi să munceşti de marți până sâmbătă, de 
exemplu, în loc de luni — vineri? Sâmbăta nu prea e 
lume la birou, nu sună telefoanele, nu sunt şedinţe, nu e 
gălăgie şi s-ar putea să constaţi că ai realizat mai multe 
într-o sâmbătă decât în trei zile lucrătoare obişnuite. Pe 
de altă parte, dacă lunea e liberă, te întorci luni de la 
mare sau de la munte. Duminica după-masă, când toți se 
încolonează frumos pe drumurile mereu înguste, tu te 
aşezi liniştit pe o terasă cu vedere la trafic şi te bucuri că 
viața e frumoasă. Lunea e mai liber la mare, lunea 
pârtiile de schi sunt aproape pustii, lunea nu numai că 

găseşti teren liber de tenis, dar îl şi plăteşti cu mai puţini 
bani. 


O altă paradigmă e că gândim „opt ore pe zi”, în 
loc de „40 de ore pe săptămână” 


Când spui „opt ore pe zi” obţii cinci zile care arată la 
fel, poate cu un pic de entuziasm în plus vinerea pentru 
că urmează zilele libere. lar când zilele arată toate cam 
la fel, rutina e la ea acasă. Poate ai prefera să ai o zi pe 
deplin liberă din cele cinci „lucrătoare” şi să munceşti 
mult mai mult în alte două, adică două zile cu câte 12 
ore de muncă şi încă două cu câte opt. Totalul e tot 40 
de ore de muncă pe săptămână. 

Poate ai prefera să ai o zi pe deplin liberă şi să 
munceşti un pic mai mult în fiecare dintre celelalte 
patru, adică aproximativ zece ore. Exemplele pot 
continua la nesfârşit, dar mă opresc cu ele pentru că 
bănuiesc că, de la un oarecare entuziasm, ai ajuns să te 
gândeşti mai mult la ce neajunsuri ar avea aceste 
variante. Ceea ce vreau nu este să te conving să 
munceşti 12 ore într-o zi şi niciuna în cealaltă. 

În schimb, ceea ce vreau este să descoperi că există şi 
alte variante de a avea un program de muncă decât cele 
obişnuite. Posibilităţile sunt aproape infinite, în aşa fel 
încât oameni diferiți îşi pot găsi propriul ritm şi propriile 
variante. Observă, te rog, că, aşa cum e organizată 
munca începând cu vremea Revoluţiei Industriale, 
oameni diferiți lucrează la fel. Ceea ce pentru unii e 
foarte potrivit pentru alții e doar acceptabil, iar pentru 
alții nu e nici măcar atât. Dar asta-i viaţa. 

Ce te îndemn este să spui altceva decât „Asta-i viața” 
şi să îndrăzneşti să-ţi croieşti propriul program de lucru, 
în acord cu ceea ce e important în viaţa ta în afara 
muncii. Dacă eşti antreprenor, ai foarte puţine bariere şi 
multă libertate. Dacă eşti manager, eşti un pic mai 
îngrădit, dar cu cât ai o poziţie mai înaltă, cu atât îți este 
mai uşor să schimbi lucrurile. Dacă eşti angajat, 
barierele sunt mai multe, dar şi satisfacția că le depăşeşti 
e cea mai dulce. 

De muncit muncim fiecare. Provocarea e să ieşim 
dintr-un tipar al altor vremuri, care ne îngrădeşte 
opțiunile de petrecere a timpului liber, care ne face să ne 

mişcăm odată cu mulțimile: dimineaţa toţi în maşini sau 
autobuze, înghesuiți, în drum spre locul de muncă. În 
timpul zilei, toți la birou. Seara, iar toți pe străzi, în 
drum spre casă. În weekend, toţi la munte şi la mare. 
Aglomeraţie peste tot. 

Iniţiativa trebuie să fie a ta. Începe cu schimbări mici. 
Nu renunța în faţa obstacolelor. Ele nu sunt aici 
dintotdeauna, ci sunt doar expresia unor obiceiuri bine 
împământenite. Dacă tot muncim, măcar să o facem 
potrivit termenilor noştri. 

În încheierea capitolului, dă-mi voie să chestionez o 
altă paradigmă foarte bine împământenită, care ţine tot 
de programul de muncă. Dar de data asta vorbim nu 
despre programul de muncă dintr-o săptămână, ci despre 
programul de muncă dintr-o viaţă. 

De câteva generaţii încoace, procesul normal al vieții 
de adult este acela că mai întâi de toate studiezi, apoi 
munceşti, iar mai apoi ieşi la pensie. Unii au bucuria să 
iasă la pensie sănătoşi şi să se bucure de vremuri de 
linişte şi odihnă. Alţii au ambiția de a trage tare, de a 
pune cât mai repede deoparte suficienţi bani, în aşa fel 
încât să ducă apoi o viaţă fără griji; un fel de pensie 
mult mai lungă. Aparent, asta e cheia succesului, să tragi 
tare pentru ca apoi să te retragi pe dreapta şi să faci ce 
vrel. 

Există însă două neajunsuri ale acestei abordări. Sunt 
atât de mari, încât această cheie a succesului este de fapt 
o cheie a nefericirii. Cel puţin după părerea mea. Ştii şi 
tu care sunt cele două neajunsuri, pentru că ele nu sunt 
greu de imaginat. În primul rând, operaţiunea de „a 
trage tare” până la 40, 45 sau 50 de ani, aşa cum îşi 
propun unii oameni, este un mare generator de stres şi te 
lipseşte de bucurii pe care doar în aceşti ani le poţi avea. 

Ce câştig ai atunci când milioanele din cont nu pot 
compensa relaţia rece cu copiii, de a căror educaţie nu ai 
avut timp să te ocupi, divorţul dureros sau cele douăzeci 
de kilograme în plus, de care nu prea mai poţi scăpa? 
Dar să spunem că te organizezi bine şi pui milioanele 
deoparte, păstrându-ţi în acelaşi timp sănătatea, familia 
şi valorile. Vine al doilea neajuns al abordării: ce faci 
după aceea? Te saturi de plajă, te saturi de călătorit, cum 
la fel te saturi şi de multe alte lucruri. 

Nu cred că oamenii care au realizări majore în plan 
financiar şi profesional pot sta deoparte pentru 
totdeauna, pescuind la răsăritul soarelui şi cântând la 
chitară la apus. Eu, cel puţin, n-am întâlnit niciunul care 
să se poată desprinde definitiv. Îi mănâncă palmele să 
mai facă ceva, să mai deschidă o afacere, să se dedice 
unei cauze nobile, să se întoarcă la vechea afacere şi să 
o conducă din nou. Adică se întorc la muncă. 

Adevărata cheie a succesului, din punctul de vedere al 
programului de muncă într-o viaţă, este foarte bine 
ilustrată de vechea vorbă românească: „Pauzele lungi şi 
dese, cheia marilor succese”. Scopul nostru poate că n- 
ar trebui să fie să tragem tare pentru ca apoi să ne 
retragem pe dreapta la o anumită vârstă, înaintea celei 
normale de pensionare, ci să ne luăm vacanțe mult mai 
frecvent. 

Luxul nu mai e dat azi de bani în primul rând, ci mai 
ales de posibilitatea de a ne desprinde pentru o vreme de 
rutina zilnică. Luxul înseamnă timp liber. Dar asta e 
valabil nu numai în planul unei zile, adică plec mai 
repede de la serviciu, ci şi în planul mai de ansamblu al 
vieții noastre, adică îmi pot lua liber o zi, o săptămână 
sau o lună. 

Americanii bătrâni pe care-i vedem cutreierând lumea 
în grupuri sunt un exemplu al succesului. Dar al 
succesului în vechea paradigmă: studiezi, munceşti, te 
pensionezi. Au ajuns la pensie, încă mai sunt sănătoşi, 
au bani puşi deoparte şi îşi fac acum călătoriile de mult 
visate. E foarte bine şi aşa. Dar e şi mai bine în noua 
paradigmă: studiezi, munceşti, repaos, munceşti, repaos, 
munceşti, repaos şi tot aşa. lar la cât de repede se 
schimbă vremurile, mă tem că şi studiul va trebui 
reintrodus undeva printre muncă şi repaos. 

Nu vom mai avea, după părerea mea, studiu, muncă şi 
repaos, într-o singură trecere continuă, ci acestea vor 
trebui mereu reluate şi amestecate între ele. Astea sunt 
vremurile şi aşa e mai bine şi pentru noi. 

Pensia îi scoate brusc din activitate pe oameni 
altminteri sănătoşi, care ar mai putea contribui ani buni 
cu experienţa şi chiar cu energia lor. Dar ei, neavând 
prea multe pauze pe parcurs, sunt dornici de repaos, deşi 
nu le face foarte bine. Iar noi încă nu ştim să apreciem 

pe deplin contribuția pe care un om în pragul pensionării 
şi-ar mai putea-o aduce. 

Trăim după un program de muncă al altor vremuri, 
atât la nivel micro, al organizării unei zile sau a unei 
săptămâni, cât şi la un nivel macro, al mişcării 
categoriilor de vârstă în câmpul muncii. Sistemul, în 
ansamblu, e mai greu de adus la zi şi de pus pe o 
traiectorie potrivită pentru viitor. Dar suntem 
responsabili să facem această schimbare pentru noi şi 
pentru cei din jurul nostru, pe care-i iubim cel mai mult 
şi de a căror prezenţă ne bucurăm cam puţin. 

6. În orice caz, când munceşti nu face nimic... 
altceva 


Ideea principală a acestui capitol se poate bănui uşor 
încă din titlu: evită întreruperile, pentru că e total 
neproductiv. Străduieşte-te să munceşti neîntrerupt, în 
reprize cât mai lungi. Cam asta ar fi ideea, nu cred că 
mai e nimic de spus, aşa că putem trece la capitolul 
următor, nu-i aşa? 


Totuşi, să mai zăbovim puţin, întrucât ideea asta cu 
eliminarea  întreruperilor e una dintre provocările 
principale ale lumii de azi, din punctul de vedere al 
productivității muncii. Cu toții ştim că e important să 
evităm întreruperile şi să lucrăm în reprize de timp cât 
mai mari, însă viaţa cotidiană ne arată de prea multe ori 
că nu e foarte uşor să faci acest lucru. Uneori ne întrerup 
alții, iar alteori ne întrerupem munca chiar noi, din 
dorinţa de a vedea ce e-mailuri am mai primit sau pentru 
că ne trece prin minte o altă problemă sau idee şi vrem 
să ne ocupăm de ea imediat. 

Dacă mai ai nevoie de argumente în privinţa 
beneficiilor munci neîntrerupte, în reprize cât mai mari, 
permite-mi să-ţi prezint două, mari şi late. Atunci când 
lucrăm la ceva ce ne solicită pe deplin atenția, 
cunoştinţele, imaginaţia şi experienţa, noi intrăm treptat 
în subiectul respectiv. Cu fiecare minut mai urcăm câte 
o treaptă, spre un nivel de concentrare superior. Probabil 
ai observat că ai nevoie de un anume timp pentru a intra 
cu totul în subiect, pentru a ajunge la nivelul la care ai 
informaţiile la îndemână, iar mintea ta e pe deplin acolo. 
Imaginează-ţi că ai avea de urcat 7-8 trepte pentru a 
ajunge la acest nivel de concentrare, ceea ce-ţi ia 10 sau 
15 minute. 

Atunci când apare o întrerupere de un fel sau altul, 
ieşim automat din acea zonă de concentrare superioară 
ŞI, în exercițiul de imaginaţie de mai sus, coborâm nişte 
trepte. 

Dacă întreruperea e suficient de abruptă, coborâm 
toate treptele şi ne ocupăm de întreruperea respectivă. 
Din păcate, în momentul în care întreruperea dispare, 
noi nu putem sări direct la nivelul 7 sau 8, ci trebuie să o 

luăm din nou, cu răbdare, pe scări. Poate că drumul e 
mai uşor acum decât prima dată, dar sigur ne ia ceva 
timp până când pătrundem pe deplin cu mintea în 
subiectul important de care ne ocupam atunci când am 
fost întrerupţi. 

Îţi prezint acum cele două mari beneficii ale lucrului 
neîntrerupt. În primul rând, a te concentra pe un singur 
lucru odată şi a evita întreruperile sporesc calitatea 
muncii tale. În subiectele importante, avansăm şi 
atingem rezultatele dorite doar atunci când suntem pe 
etajele superioare ale concentrării. Dacă nu apucăm să 
ajungem acolo, atunci nu ne putem folosi întregul bagaj 
de gândire, experienţă şi idei. Asta nu înseamnă că nu 
bifăm problema. O rezolvăm până la urmă, dar poate că 
propunerea către un client, planul de acţiune al 
proiectului, analiza de situaţie, bugetul noului an şi 
diversele alte sarcini care sunt în responsabilitatea 
noastră ar fi fost mai reuşite, mai bine închegate, mai 
uşor de înţeles şi de aprobat de către cei cărora le 
trimitem, dacă le-am fi acordat întreaga noastră 
capacitate de lucru. Concentrarea de lungă durată şi 
neîntreruptă pe un subiect sporeşte calitatea rezultatului. 

Al doilea beneficiu al muncii neîntrerupte este faptul 
că economisim timp. Dacă în urma lecturii capitolelor 
anterioare îți doreşti să fii mai productiv la serviciu şi să 
pleci mai devreme acasă, unul dintre principalele 
instrumente este eliminarea sau, mă rog, reducerea 
întreruperilor. Este foarte la modă abordarea inversă, 
convingerea falsă că de fapt câştigăm timp dacă ne 
ocupăm de mai multe lucruri deodată. 

Scriem ceva într-un document, mai aruncăm o privire 
pe e-mailuri, chiar le răspundem unora, ne aducem 
aminte de un alt subiect şi sunăm un coleg sau un 
furnizor, notăm pe un bileţel „de rezervat bilete la film” 
şi subliniem cu două linii, pe alt bileţel notăm ce trebuie 
să nu uităm să luăm cu noi în excursia din weekend, mai 
sună telefonul şi răspundem imediat, iar în timp ce omul 
vorbeşte cu noi la telefon mai aruncăm o privire pe e- 
mailuri şi poate chiar tastăm în linişte un „În regulă. O 
zi bună” şi apoi clic pe Send. 

Cum am terminat o convorbire, sărim să răspundem 
altor e-mailuri, mai deschidem două ferestre cu nişte 
tabele, ne mai vine o idee de scris în documentul inițial, 

pe care îl găsim în cele din urmă printre toate 
documentele deschise, moment în care, însă, ne dăm 
seama că s-a terminat apa din pahar şi trebuie să 
mergem să-l reumplem. 

Cu o astfel de abordare, se întâmplă de fapt două 
lucruri: în primul rând, pierdem mai mult timp. Omul 
nostru constată că e ora 15 şi că n-a mâncat nimic azi. 
N-are cum să nu fie importantă masa, aşa că lasă totul 
baltă şi, după ce mai aruncă o privire la e-mailuri, merge 
să ia un prânz rapid. 

Al doilea lucru care se întâmplă este iluzia 
productivităţii. Te uiţi la cât de multe ai bifat azi şi 
aproape că te baţi cu palma pe umăr, mulțumit de 
randamentul tău. În realitate, probabil că ai bifat zece 
lucruri şi au rămas neterminate doar două, dar din 
păcate e vorba exact despre acele două care sunt cele 
mai importante şi pe care nu le poţi lăsa neterminate. Te 
uiţi la ceas, trece după-amiaza şi n-ai încotro, trebuie să 
le închei înainte să pleci. E drept că te-ai apucat 
dimineaţă de ele, dar te-ai tot luat cu alte treburi. Ai fost 
prietenos cu unii şi cu alţii, ai fost prompt în a răspunde 
întrebărilor lor, iar acum trebuie să te întorci la ale tale. 

Atunci când spunem că munca neîntreruptă 
economiseşte timp, ne referim la acea situaţie în care 
faci aproape orice e nevoie şi te concentrezi pe cele 
două subiecte importante până când le rezolvi pe deplin, 
iar câştigul de timp nu numai că vine, ci vine în două 
feluri. 

Pe de o parte, munca neîntreruptă te ajută să termini 
mai repede sarcina respectivă pentru că nu ai nevoie să 
tot reurci treptele concentrării, să tot reintri în subiect, 
iar pe de altă parte, îţi aduce un câştig de timp pentru că 
la sfârşitul programului îţi este mai uşor să pleci acasă la 
ora dorită. Treburile importante sunt gata şi nu te mai 
rețin. Celelalte, multe şi mărunte, care vin pe e-mail, pe 
telefon sau de la ceilalţi, oricum nu se termină niciodată. 
Îţi prezint mai jos câteva moduri în care te poţi feri de 
întreruperi. Unele sunt mai uşor de aplicat, iar altele 
necesită un efort mai mare, dar rezultatele compensează 
acest fapt. 

În primul rând, observă care sunt momentele mai 
liniştite ale zilei. Poate că toată ziua e agitaţie, dar e 
imposibil să nu existe o perioadă mai potolită. Ştim de 
la mulți dintre participanţii la cursurile noastre de 
management al timpului că dimineaţa devreme e mai 
linişte prin birouri. Încă nu au venit toţi sau, dacă au 
venit, sunt ocupați cu cafeluţa, cu citirea e-mailurilor 
sau cu schimbul de impresii şi opinii despre diversele 
subiecte ale momentului. 

Ce-ar fi să ajungi un pic mai devreme decât ceilalți şi, 
fără să deschizi aplicaţia de e-mail, fără să stai de vorbă 
prea mult cu ceilalţi, să te afunzi într-o sarcină foarte 
importantă şi să te ocupi exclusiv de ea cât mai mult 
timp posibil? Poate chiar până când o termini. Observă, 
te rog, aici legătura cu capitolul anterior, în care 
vorbeam despre programul de muncă. Dacă angajatorul 
i-ar permite să vii mai devreme şi să pleci mai repede 
de la birou, ai putea împuşca doi iepuri deodată: ai 
dimineaţa un timp mai liniştit, în care poţi avansa 
semnificativ în sarcinile tale, iar după-masa, plecând 
mai devreme, ai timp mai mult pentru activitățile 
extraprofesionale. 

Preţul este că trebuie să te trezeşti mai devreme. Însă 
e unul care probabil că merită plătit, când te gândeşti că 
îți obţii rezultatele la serviciu mai uşor, că pleci mai 
devreme de la birou şi că, în plus, petreci mai puţin timp 
în trafic pentru că nu circuli odată cu marile valuri. 
Dacă, măcar din când în când, ai putea face schimb între 
o jumătate de zi de weekend în care să lucrezi şi o 
jumătate de zi de luni sau marți în care să fii liber, 
câştigurile ar fi şi mai mari. 


II 


O a doua soluție pentru a reuşi să munceşti mai mult 
timp neîntrerupt este să preiei controlul e-mailurilor. 
Atenţie, urmează să-ți propun ceva ce pentru mulți pare 
imposibil: eliminarea tuturor notificărilor de e-mailuri 
sosite. Ba mai mult, îți poţi configura aplicația de e-mail 
să nu descarce e-mailuri pe măsură ce vin sau cu o 
anume frecvenţă, ci doar manual, adică atunci când ai 
hotărât tu că este momentul pentru o nouă repriză de e- 

mailuri şi apeşi pe butonul de mesaje noi, fie că se 
cheamă „Get Mail” sau „Trimitere / Primire”. 

E-mailunile nu se împuţinează făcând asta, dar 
câştigul e că nu îţi este distrasă atenţia atunci când se 
aude un mic sunet sau când apare un pliculeţ pe ecran 
sau alte notificări. E greu să le rezişti şi de multe ori 
când mergi să vezi despre ce e vorba, lăsând baltă 
sarcina la care lucrai, o faci pentru că amesteci 
importanţa unui e-mail cu propria curiozitate. Oare ce 
mesaj o fi? Oare de la cine? Oare ce treburi interesante 
s-or mai fi întâmplat? E-mailul, de altfel un instrument 
foarte util în comunicarea dintre noi, a ajuns să fie unul 
dintre principalii factori care distrug productivitatea 
muncii în organizaţii. 

Poate vei spune că nu poți dezactiva notificările 
întrucât în compania voastră aşteptarea e să fu tot timpul 
online şi să răspunzi repede e-mailurilor. Şeful tău îţi 
cere pe e-mail ceva şi trebuie să-i răspunzi imediat, iar 
aceste situaţii se întâmplă frecvent. Am eu o vorbă şi 
pentru şeful tău, doar câteva rânduri mai jos. Însă ce 
poţi face tu este să dezactivezi liniştit notificările şi să te 
obişnuieşti să intri din când în când în aplicaţia de e- 
mail, să vezi ce-a mai venit. La început mai des, să nu ai 
probleme, iar apoi tot mai rar. 

Poate te întrebi care e diferenţa dintre notificări şi 
verificările dese, dar voluntare ale mesajelor. Diferenţa e 
mare, pentru că verificările voluntare, chiar dacă sunt 
mai dese, le faci când vrei tu, în micile pauze dintre 
sarcini sau dintre idei, şi nu eşti întrerupt în mijlocul 
unui raționament pe care îl construieşti sau al unor 
analize pe care le faci. În plus, în anumite părţi ale zilei 
poţi alege să intri mai rar pe e-mailuri (la primele ore, în 
jurul prânzului, spre finalul zilei), iar în altele să intri 
mai des — atunci când ştii tu că e de obicei agitația mai 
mare pe la voi. 

Atunci când robinetul e la tine, tu decizi când lucrezi 
cu apă. Când e la alţii, adică ai notificările activate, te 
poţi trezi oricând că eşti stropit cu apă rece, când ţi-e 
lumea mai dragă. Pe măsură ce vei vedea că firma nu dă 
faliment dacă nu răspunzi chiar instantaneu unor 
mesaje, vei putea creşte intervalul de timp în care nu-ţi 
verifici e-mailurile. 

Tot ce vorbim aici li se potriveşte celor mai mulți. 
Dacă prin natura muncii tale trebuie să fu disponibil 
imediat pe telefon sau e-mail, atunci caută soluții în 
celelalte paragrafe ale acestui capitol. Am însă 
convingerea că cei mai mulţi dintre noi suntem angajaţi 
nu pentru a sta de strajă pe lângă telefon sau e-mail, ci 
pentru a obține rezultate. Iar rezultatele se obţin între e- 
mailuri, nu printre ele. 

Vorbeam despre şefi: dacă eşti şef şi obişnuieşti să 
stresezi oamenii cu întrebări pe e-mail la care vrei 
răspuns imediat, prinde bine să ştii că aceasta este una 
dintre modalitățile principale prin care le distrugi 
productivitatea, ceea ce nu e bine nici pentru ei şi, până 
la urmă, nici pentru tine. Nu pot fi toate lucrurile 
urgente în acelaşi timp. Dacă le-ai dat să lucreze ceva, 
lasă-1 să lucreze. Faptul că tu, la rândul tău, lucrezi la 
ceva şi ai nevoie de o informaţie de la ei nu înseamnă că 
trebuie să-i deranjezi chiar atunci. Întreabă-te dacă 
solicitarea ta nu poate aştepta un pic. 

lar când chiar ai nevoie de ceva de la ei imediat, 
telefonul este un instrument mult mai util. Suni şi 
oamenii îţi răspund. Când scrii un e-mail, nu ai nicio 
garanţie că oamenii l-au citit chiar atunci şi tu, la rândul 
tău, trebuie să rămâi în preajma e-mailului, tot dând 
„Trimitere/Primire” în speranţa că vine odată şi mesajul 
pe care-l aştepţi. Practic, comunicarea durează mai mult. 

Ai putea împământeni un obicei, anume că solicitările 
pe e-mail sunt pentru treburi importante, dar mai puţin 
urgente, iar telefonul e pentru ceva ce nu poate aştepta. 
În acest fel, oamenii se mai pot distanţa un pic de e- 
mail. lar dacă nu abuzezi nici cu telefonul, 
productivitatea fiecăruia şi a echipei în ansamblu va 
creşte văzând cu ochii. 


III 


Îţi voi prezenta acum încă un mod în care poţi munci 
mai mult timp neîntrerupt: elimină întreruperile 
previzibile. Dacă te întreabă cineva: „Cine te-ar putea 
întrerupe pe tine din ceea ce faci?” răspunsul este: 
„Oricine”. Dacă pui întrebarea altfel şi zici: „Într-o 
săptămână obişnuită, cine te întrerupe cel mai des?”, 
probabil vei constata că există câteva persoane care 


52 


generează cele mai multe întreruperi. Principiul lui 
Pareto, 80-20, se poate aplica şi aici: de obicei sunt 
câțiva, puţini şi cunoscuţi, care îţi generează cele mai 
multe întreruperi. Odată ce i-ai identificat, poți stabili 
împreună cu ei un mecanism de comunicare regulată, 
care să elimine aproape în totalitate întreruperile lor. 

Un exemplu de astfel de mecanism este secțiunea 
FAQ, Frequently Asked Questions, întrebări adresate 
frecvent, pe care o găseşti în diverse locuri. Oamenii 
care anunţă ceva, care vând un program, care 
organizează un eveniment ştiu că beneficiarii pot avea o 
grămadă de întrebări şi vor suna să afle răspunsurile. 

E greu să anticipezi toate răspunsurile posibile şi 
imposibile, dar, din experienţa celor de până acum, ştii 
că sunt câteva întrebări pe care le au foarte mulți. 
Punându-le la vedere, oamenii se obişnuiesc să meargă 
direct acolo pentru a se informa, iar numărul apelurilor 
telefonice scade. Nu până la valoarea zero, pentru că tot 
timpul se vor găsi oameni cu imaginaţie bogată sau cu 
probleme specifice care vor continua să sune, însă 
majoritatea apelurilor telefonice care solicitau diverse 
informaţii au fost rezolvate astfel. 

Un alt exemplu poate fi cel al oamenilor care au 
treabă unii cu ceilalți, dar lucrează separat. Decât să se 
tot întrerupă unii pe ceilalţi cu telefoane dese, îşi poate 
nota fiecare ce vrea să discute şi se poate programa un 
apel în fiecare zi la o anumită oră. Într-adevăr, e o 
sarcină în plus căreia trebuie să-i facem loc. Dacă te 
gândeşti însă că acea sarcină, programată, economiseşte 
şase telefoane care pot veni când eşti în mijlocul unei 
sarcini, poate merită. 


IV 


În fine, încă o soluţie pentru a munci mai mult timp 
neîntrerupt. E puţin mai atipică şi ține de noi şi de 
obiceiurile noastre, nu de alţii care au sau nu au treabă 
cu noi, dar continuă să ne întrerupă. Uneori lăsăm baltă 
o sarcină nu pentru că ne întrerupe cineva, ci pentru că 
noi nu mai avem stare. Pur şi simplu sărim la altceva. 
Deschizi o pagină de internet să vezi nu ştiu ce, te ridici 
să-ți mai iei apă sau un ceai, îți aduci aminte că nu i-ai 
scris nu ştiu cui şi te apuci imediat de asta. Sau, pur şi 

simplu, nu te mai poţi concentra şi te ridici să faci 
altceva. 

Lumea de azi face posibile multe lucruri frumoase 
sau utile, pe care nici nu ni le puteam imagina în trecut: 
vorbeşti cu cineva de departe şi vă vedeţi unul pe 
celălalt, nu doar vă auziţi. Ai nevoie de o informaţie şi o 
găseşti imediat. Însă unul dintre lucrurile pe care lumea 
de azi le-a stricat este capacitatea oamenilor de a sta 
mult timp concentrați asupra unei sarcini. Schimbăm 
canalele la televizor în viteză, ne verificăm des 
telefoanele mobile, vrem să vedem la fiecare cinci 
minute ce mesaje noi am mai primit sau ce-au mai spus 
alții. Lucrăm la ceva şi ne deconectăm rapid. Gândurile 
ne zboară prin zeci de locuri într-un minut. Unde sunt 
vremurile în care oamenii stăteau câte două ore sau trei 
ore pe un subiect, afundaţi într-o lume a lor? Cum să fii 
productiv când, chiar dacă eşti singur, fără telefon şi e- 
mail, tot nu-ți poţi menţine un nivel ridicat de 
concentrare? 

Dacă există un lucru ce ne-ar prinde foarte bine şi pe 
care ar merita să-l facem, acela e să ne redobândim 
calmul şi răbdarea de a sta pe un subiect, pe o sarcină, 
până când suntem mulţumiţi de rezultat şi putem pune 
punct. Felicitări celor care pot face asta. Ei sunt maeştrii 
productivităţii. Fiecare dintre noi poate fi mai bun aici. 
Dacă vrei un exercițiu de concentrare, acesta e: să stai 
pe o activitate un pic mai mult timp decât ultima dată. 

Dacă ai pus mâna pe-o carte, lasă orice altceva 
deoparte. Dacă alergi, aleargă mai mult. Dacă scrii ceva, 
ignoră internetul, e-mailurile şi telefonul. Dacă te joci 
cu copiii, pierde-te în lumea lor. Situaţiile fiecăruia sunt 
diferite; unii se pot desprinde mai uşor, alții mai greu. 
Dar un obiectiv pentru fiecare dintre noi ar putea fi 
sporirea timpului pe care-l petrecem concentrați asupra 
unui lucru sau a unei sarcini. Poţi începe cu activitățile 
de acasă, unde poate agitația e mai mică decât cea de la 
serviciu. Îţi poţi invita apoi şi colegii să lucreze în 
reprize tot mai lungi. 

Uite o soluție magică: lucrezi la ceva şi eşti pe 
punctul de a trece la altceva. Spune: „Încă puţin aici”. 
Amână saltul spre altceva. Dacă vrei să iei o pauză, ia-o 
un pic mai târziu. Dacă îți vine să te uiţi la e-mailuri, 
mai stai un pic la ceea ce faci acum. Ai răbdare până 

când ajungi la un capăt de capitol, la un final de 
paragraf, la dezvoltarea completă a unei idei. Încă puţin 
aici. Amână orice altceva. 

Soluţia merge şi în ceea ce priveşte comportamentul 
alimentar, deşi nu e treaba noastră să vorbim despre asta 
aici. Vrei să serveşti un desert? Mai târziu. Diseară. 
Mâine. În weekend. Mâine. Mai târziu. Un pic mai 
târziu. Cu e-mailurile? La fel ca la deserturi. Mai târziu. 

Beneficiile muncii în reprize mai mari la o anumită 
sarcină sunt cele menţionate la începutul capitolului: 
rezultate mai bune şi câştig de timp. Ţi le poţi repeta în 
gând sau cu voce tare atunci când eşti pe punctul de a te 
întrerupe. Mai mult decât atât, le poţi spune liniştit şi 
altora, ca să-şi vadă şi ei de treburile lor în reprize tot 
mai mari. 

Dacă ai impresia că sugestiile de mai sus sunt greu 
sau poate chiar imposibil de aplicat, permite-mi să-ți 
prezint o situaţie în care chiar tu le aplici din plin. 
Gândeşte-te cum lucrezi în ultima zi de serviciu, înainte 
de o vacanţă mai lungă. Vrei să pleci liniştit, ştiind că ai 
lăsat lucrurile în ordine, că ai închis toate sarcinile, iar 
pe cele pe care nu le-ai închis le-ai lăsat în seama cuiva. 

Eşti la birou dimineaţă şi ştii că la ora 4 trebuie să fii 
plecat de-acolo. Nu-i aşa că, într-o zi ca aceea, te ocupi 
de treburile importante, rezolvi, suni şi faci ordine? 
Tehnicile de mai sus îţi vin natural. În ziua respectivă, 
controlezi tu ce faci cu timpul tău mult mai mult decât te 
laşi controlat de alții, prin e-mailuri şi telefoane primite. 
Le laşi un pic deoparte, pentru că ştii că trebuie să 
închei ce ai de încheiat. Ei bine, aplică în cât mai multe 
zile stilul de lucru dintr-o zi ca aceea şi vei putea 
considera bifat acest capitol. 

7. Organizează-ţi mediul de lucru 


Există două mari „şcoli de gândire” în privinţa 
organizării biroului, a informaţiilor din calculator şi a 
mediului de lucru, în general. Pe de o parte, sunt acei 
oameni care zic: „Prinde bine să fiu organizat pentru că 
atunci mă mişc mai uşor şi sunt mai productiv”. Iar pe 
de altă parte, avem oameni ale căror birouri sunt în 
dezordine şi care zic: „Pe mine să mă lăsați în pace cu 
organizarea asta. Am eu un sistem al meu, un mod de-a 
reține ce-am pus pe unde am pus şi găsesc tot ce-mi 
trebuie, până la urmă”. 


Cam jumătate dintre oamenii cu care am discutat 
despre acest subiect, în toți aceşti ani de când susțin 
cursuri pe teme de organizare şi productivitate, sunt într- 
una dintre cele două categorii de mai sus. Cealaltă 
Jumătate, ochiometric vorbind, oscilează între cele două 
„Şcoli de gândire”. 

Aceşti  „neafiliați” au perioade în care sunt 
conştiincioşi şi îşi menţin biroul curat şi au perioade în 
care se cam lasă pe tânjeală şi constată cum se strâng, de 
la o săptămână la alta, diverse lucruri pe birou, iconiţe 
pe desktop sau hârtii prin sertare. Începe să-i frământe 
tema curăţeniei, dar nu prea au timp pentru asta. Cu cât 
e mai lungă perioada de acumulare de lucruri, cu atât e 
mai probabilă migrarea către cea de-a doua şcoală de 
gândire. 

Cu alte cuvinte, dacă eşti în prima categorie şi te 
consideri cât de cât organizat, e foarte bine. Găseşti în 
paginile acestei cărți idei care să te ducă la un nivel 
superior de performanţă. Dacă eşti printre cei care sunt 
când într-o parte, când în cealaltă, găseşti aici un sistem 
uşor de implementat şi, foarte important, uşor de 
menţinut. Însă, dacă eşti printre cei care trăiesc în bună 
pace cu dezordinea, îți dorim cu toţii multă sănătate. Nu 
e nimic în neregulă, poţi rămâne aşa. Te invit doar să te 
gândeşti că beneficiile organizării se găsesc pe două 
planuri, ambele foarte importante. 

Un prim plan al beneficiilor este acela direct, al 
productivității în muncă. Tu-l poți lăsa pe acesta 
deoparte, deocamdată, dacă zici că nu te interesează. Al 


56 


doilea este acela indirect, al reputației. Vrem, nu vrem, 
oamenii îşi formează o imagine despre noi nu numai 
prin ceea ce spunem sau prin rezultatele muncii noastre, 
ci şi prin ceea ce le comunică alte lucruri despre noi. 

De exemplu, dacă vrei să faci angajări în echipă şi te 
întâlneşti cu diferiți candidaţi, poate n-ar trebui să te laşi 
influenţat de faptul că omul a întârziat 15 minute la 
interviu sau că arată neîngrijit. Se prea poate să fi avut o 
zi grea şi ştim cu toții că perlele pot fi ascunse într-un 
înveliş mai puțin atrăgător, că forma şi fondul sunt 
lucruri diferite. Însă dacă ai găsit trei candidaţi grozavi 
„pe fond”, dintre care doi au şi o „formă” impecabilă, 
îndeplinind perfect toate condițiile pe care le urmăreşti, 
e mai puţin probabil să-l angajezi pe-al treilea. 

Cei din jur se uită la ce rezultate obţii, însă nu le poți 
cere să ignore modul în care o faci. E o întâlnire cu 
clientul la ora 15, trei oameni au ajuns din timp, dar al 
patrulea, dezorganizatul, nu numai că nu e prin preajmă, 
dar nici nu răspunde la telefon. Sigur le dai emoţii, 
poate şi sughiţi dacă tu eşti acel al patrulea. 

Aveţi de prezentat treburi importante unor şefi veniţi 
de departe. Toţi au prezentările gata cu o zi înainte, le 
repetă, îşi pun unii altora întrebări dificile, posibile şi 
imposibile, pe temele pregătite, dar tu încă mai culegi 
date şi mai formatezi tabele. Dacă soarta proiectelor 
celorlalți depinde de impresia de ansamblu pe care le-o 
creați împreună musafirilor, fii convins că eşti un factor 
de stres pentru colegi. La acest exemplu s-ar putea să te 
fi surprins constatând: păi, la noi nimeni nu e gata cu 
prezentările cu o zi înainte, toţi le lucrăm pe genunchi 
până în ultimul moment. Ei, atunci aventura e la ea 
acasă pe la voi. Se poate şi aşa, dar consumul emoțional 
ŞI fizic e mai mare. 

Foarte sec spus, preferăm să lucrăm cu oameni care 
ne inspiră încredere, pe care ne putem baza că, dacă au 
făcut o promisiune, o vor respecta. Dezorganizaţii, chiar 
dacă îşi îndeplinesc multe promisiuni şi livrează relativ 
la timp ce au de livrat, sunt depunctaţi la capitolul 
încrederii tocmai pentru că nu se ştie niciodată când 
poate apărea ceva şi ai surprize cu ei. Cei calmi, care par 
să aibă totul sub control, punctează din plin la încredere. 
Dacă şi livrează la timp ce se aşteaptă de la ei, au de 

cele mai multe ori prima şansă când e vorba de a se 
oferi cuiva posibilitatea unui pas înainte. 

Ambalajul are rolul lui în vânzarea produsului. Dacă 
oamenii gustă produsul şi văd că e şi bun, atunci e foarte 
puţin probabil să aleagă un alt produs, care are 
ambalajul neatractiv, chiar dacă promisiunea unui 
conținut bun i-ar atrage. În privinţa organizării, 
„ambalajul” e ce văd oamenii când trec pe lângă biroul 
tău. Poate spui: „Nu-mi pasă”. Mai devreme sau mai 
târziu poate tot ajunge să-ţi pese. Vrem, nu vrem, 
oamenii judecă şi după aparenţe. Îşi fac o impresie, 
poate nu e cea mai grozavă, dar acţionează în baza ei. 
Nu au răbdare după toată lumea. 

Zapezi canalele la televizor, dai peste o dezbatere ce 
pare interesantă, dar la un moment dat începe unul să 
vorbească şi se exprimă foarte greu. Analizează 
îndelung fiecare cuvânt pe care-l rosteşte. Poate că ar 
trebui să aşteptăm să vedem ce vrea să spună până la 
urmă, dar mulţi schimbă canalul înainte să se întâmple 
acest lucru. 

Poate că ar trebui să le dăm o şansă tuturor 
dezorganizaților, dar nu avem dispoziția pentru asta. 
Dacă vrei să avansezi, nu e suficient să fii la fel de bun 
în idei şi rezultate cum e cel organizat, pentru că va fi 
preferat el, are ambalajul mai bun. Trebuie să fu 
semnificativ mai bun, iar treaba asta poate însemna mai 
mult efort decât ţi-ar lua să te organizezi un pic. Dar fă 
cum vrei. 

Există câteva principii de bază ale organizării. Aş 
vrea să-ţi prezint aici două dintre ele. 


În primul rând, principiul categoriilor 


Dintre toate sistemele şi regulile de organizare despre 
care am auzit vreodată, după părerea mea nu e niciunul 
mai important şi mai util în organizare decât principiul 
Ariilor-Cheie pe care l-am descoperit la compania 
internațională de training şi consultanță TMI, în 1997. 
Principiul respectiv a fost de fapt definit în 1975, e la fel 
de valabil azi pe cât era atunci şi, drept dovadă, îl 
folosesc milioane de oameni din lumea întreagă. Este 
vorba despre un principiu care pune la baza organizării 
definirea unor categorii de responsabilităţi ale noastre, 

care împreună formează tot ceea ce e important pentru 
noi. Pentru a-l descrie, vom porni de la faptul că mulţi 
folosim oricum categorii într-o grămadă de locuri din 
viaţa noastră. 

Avem categorii la cărțile din bibliotecă. Nu cred că 
sunt mulți cei care-şi ţin cărțile ordonate după data 
cumpărării sau după ordinea în care le-au citit. Cu toţii 
avem nişte categorii. Se prea poate ca modul în care 
cineva îşi categoriseşte cărțile să nu fie acelaşi cu modul 
în care le categoriseşte altcineva, dar categoriile tot 
există. 

Avem categorii în dulapurile cu haine. Cămăşile la 
cămăşi, costumele la costume, accesoriile la accesorii. 
Cel puțin la bărbați. Doamnele au probabil propriul 
sistem, mai uşor sau mai greu de înțeles de către 
partenerii lor mai simpli, dar, până la urmă, tot categorii 
sunt. Nu contează că hainele sunt organizate după „ce 
sunt” sau după „ce cu ce se potriveşte” sau după alte 
criterii, o garderobă organizată are vizibile categoriile. 

Cumpărăturile sunt organizate şi ele pe categorii. Nu 
aşezăm pungile de cumpărături de azi pe o poliţă lată, 
un pic mai în dreapta cumpărăturilor de ieri sau de 
sâmbăta trecută. Imediat ce ajungem acasă punem 
alimentele lângă alimente, băuturile lângă băuturi, pasta 
de dinţi la locul ei, făina la locul ei şi aşa mai departe. 
Adică tot pe categorii. 

Categoriile clare ne aduc linişte şi calm, ne ajută să 
găsim repede ceea ce căutăm şi să ne putem concentra 
pe ceva anume, la un moment dat. În ciuda acestor 
obiceiuri ale noastre de a grupa lucrurile pe categorii 
logice sau funcționale acasă, destul de mulţi dintre noi 
se opresc cu organizarea atunci când intră în birou. 
Probabil că tu nu eşti printre ei, dar sunt destui care nu- 
şi prea păstrează e-mailurile în foldere, ci pur şi simplu 
în inbox, la grămadă. 

Sunt destui care îşi au documentele într-un loc unde 
sunt, totuşi, câteva foldere, dar ele sunt urmate de o listă 
lungă, lungă, de documente care n-au mai ajuns într-un 
folder sau altul. Doar stau pe-acolo, cum ar sta 
cumpărăturile pe masă în loc să stea în sertare sau pe 
poliţele din dulap. 

lar unele foldere au nume comice şi total 
neproductive: Temp, Diverse, Proiecte în lucru (unde 

sunt şi proiectele în lucru de acum doi ani), Temp 2, iar 
uneori chiar Ttemp. Aşa cum acasă avem un mod de a 
grupa cărțile şi hainele şi alte lucruri, aşa avem nevoie şi 
la birou să ne definim nişte categorii, iar apoi să 
organizăm documentele, e-mailurile, hârtiile într-o 
structură clară. 

Însă este foarte important modul în care definim 
aceste categorii. Recomandarea TMI este de a porni nu 
de la cum îşi organizează alții informațiile sau de la 
folderele actuale, ori de a constitui categoriile după 
anumite intervale de timp — august, septembrie etc. Sau 
anul curent, anul trecut. Recomandarea e să pornim de 
la responsabilitățile noastre la serviciu. În acest fel, 
categoriile coincid cu ceea ce în mod frecvent numim 
„priorități”. 

Prioritățile sunt acele categorii de activități cărora 
dacă le dedici timp, te apropii de atingerea scopurilor şi 
pentru care, până la urmă, eşti plătit. Sau, dacă eşti 
antreprenor, prioritățile sunt acele categorii de activități 
care duc la creşterea afacerii tale. TMI le numeşte Arii- 
Cheie pentru că acestea sunt domeniile în care avem de 
obținut rezultate pentru a fi mulţumiţi, la sfârşit de an, 
de modul în care ne-am petrecut timpul la serviciu sau 
în afara serviciului. 

Numărul optim de priorități este undeva între şapte şi 
zece categorii de sarcini, care să reprezinte o structurare 
clară şi corectă a ceea ce are de făcut fiecare. Ştii că le- 
ai definit bine dacă tot ceea ce este important pentru tine 
se regăseşte într-una dintre aceste categorii şi dacă nimic 
de acolo nu este în plus. În momentul în care te gândeşti 
care sunt propriile tale arii-cheie, sau priorități, nu e 
nevoie să inventezi nimic. Doar să te uiţi la toate 
lucrurile în care investeşti timp şi să te întrebi care 
dintre ele nu adaugă valoare. Care dintre ele sunt făcute 
din inerție, pentru că alții au zis că aşa se face sau pentru 
că alţii te roagă să-i ajuţi? Lucrurile care rămân după ce 
elimini inutilul trebuie doar grupate un pic şi apoi nu-ţi 
rămâne decât să le dai câte un nume. 

Nivelul superior de organizare este atins atunci când 
implementezi în mai multe locuri exact această listă de 
categorii. De exemplu, mulţi au o listă de foldere în care 
îşi păstrează documentele, adică au nişte categorii. Au 
poate o listă de foldere în care îşi păstrează e-mailurile 

în aplicația pe care o folosesc pentru e-mail, adică tot 
nişte categorii. Numai că, din păcate, categoriile în care 
au grupat e-mailurile nu sunt aceleaşi cu cele în care au 
grupat documentele şi pentru că nu sunt aceleaşi, găsirea 
rapidă a informaţiilor merge mai greoi. 

Categoriile ar trebui să fie aceleaşi peste tot. De 
exemplu, dacă una dintre responsabilităţile tale este să te 
ocupi de relaţia cu anumiţi clienţi, atunci poate păstrezi 
documente pe care le-ai trimis sau le-ai primit. Acestea 
îşi au locul în folderul, categoria, prioritatea sau aria- 
cheie — nu contează cum le spui — Clienţi. Poate în 
subfolderul cu numele clientului respectiv. Dacă 
schimbi anumite mesaje electronice cu oamenii care 
lucrează în compania respectivă, ar fi păcat să nu ai 
printre folderele de e-mail unul care să se cheme tot 
Chenţi, cu un subfolder pentru clientul cu pricina. 

Mergând mai departe, dacă ai bibliorafturi în care 
păstrezi documente, logic şi benefic din punctul de 
vedere al organizării ar fi să ai aceeaşi structură de 
bibliorafturi pe care ai implementat-o atât la folderele 
electronice, cât şi la e-mailuri. Documentele schimbate 
cu clientul respectiv cu greu şi-ar putea găsi un loc mai 
potrivit decât acolo. Ce-ar fi să mergem mai departe? 
Uite un loc în care organizarea pe categorii, pe aceleaşi 
categorii, te scuteşte de multe căutări şi îți oferă chiar un 
avantaj în relația cu ceilalți. 

Cei mai mulți folosesc diferite caiete, agende sau 
bloc-notesuri pentru a-şi lua notițe când au nevoie. 
Obiceiul e că, dacă ai o şedinţă, deschizi o pagină nouă, 
scrii sus data, eventual şi subiectul şi apoi notezi ce e de 
notat. În aceeaşi zi ai o altă şedinţă, deschizi o pagină 
nouă, scrii sus data, eventual şi subiectul şi apoi notezi 
ce e de notat. Seara poate mergi la o şedinţă cu părinţii 
şi se întâmplă să ai agenda sau caietul cu tine. Deschizi 
o pagină nouă, scrii sus data, eventual şi subiectul şi 
apoi notezi ce e de notat. Ai prins ideea. 

După o vreme caietul se umple. Ce faci cu el? Unii îl 
aruncă. Alţii, mai precauţi, îl aşază într-un sertar, 
neuitând să scrie pe copertă data primelor notițe şi data 
ultimelor, în acest fel îti construieşti o mică arhivă. Din 
păcate, e organizată cronologic. lar organizarea 
cronologică nu e grozavă deloc. 

După cum am văzut mai sus, hainele nu ni le 
organizăm cronologic, după când le-am cumpărat sau 
când le-am purtat, cărțile nu ni le organizăm cronologic, 
cumpărăturile nu ni le organizăm cronologic, de ce ne- 
am organiza notițele cronologic? Doar pentru că aşa 
sunt caietele cu care lucrăm? 

Un sistem mult mai bun e să iei notițe într-o agendă 
cu inele, care are separatoare între care poţi aşeza câte 
foi vrei. Există câteva astfel de agende. Dacă nu le ai la 
îndemână, poţi cumpăra separatoarele şi îţi poţi construi 
singur o astfel de agendă. Avem nevoie de separatoare 
pentru a construi nu un caiet cu notițe de tot felul 
amestecate între ele, ci pentru a construi mai multe 
secțiuni de notițe. Iar acele secțiuni nu vor fi cu niciun 
chip altele decât, după cum bănuieşti deja, categoriile 
definite mai sus. 

Problema cu aceste caiete este că, dacă vrei să te 
întorci la o notiţă din trecut sau dacă vrei să revii să vezi 
despre ce anume era vorba la şedinţa cu părinții, de 
exemplu, n-ai decât să răsfoieşti. Vei vedea pagini şi 
pagini de la tot felul de şedinţe, cursuri, întâlniri cu 
clienți, întâlniri de proiect sau poate chiar liste de 
cumpărături. Trebuie să-ţi dai cu presupusul dacă, dintr- 
un anume loc la care ai ajuns cu răsfoitul, ai de dat 
pagini înainte sau înapoi pentru a ajunge la şedinţa cu 
pricina. Până la urmă poate tot o găseşti. Dar mâine 
poate vrei să te întorci la o discuţie cu un client, ce a 
avut loc în urmă cu vreo trei luni, dar nu mai ştii exact 
când anume, aşa că iar te pui pe răsfoit. 

Având separatoarele, cu etichetele la vedere, mergi 
direct la Familie, dacă vrei să vezi cum a fost cu şedinţa 
cu părinţii. Acolo nu ai sute de pagini, probabil nu ai 
nici măcar zeci de pagini, astfel încât găseşti repede 
ceea ce cauţi. Dacă vrei să revezi notițele de la 
întâlnirile anterioare cu clientul respectiv, nu ai de 
răsfoit în mai multe locuri. Mergi la eticheta Clienţi şi 
găseşti repede notițele de care ai nevoie, îţi recomandăm 
ca, dacă ultima dată ai notat doar puţin şi nu ai umplut 
nici măcar o jumătate de pagină, acum, dacă notezi din 
nou ceva pe tema respectivă, să o faci pe aceeaşi pagină. 
Pui data şi notezi mai departe. Nu numai că faci 
economie de hârtie, ci, în primul rând, ai la îndemână 
informaţiile de data trecută. 

Cu un astfel de sistem, mi s-a întâmplat de foarte 
multe ori, în întâlnirile cu anumiţi clienţi, să am la 
îndemână notițe din urmă cu câteva luni şi chiar cu 
câțiva ani. O referire precisă la ele în cadrul dialogului 
mi-a atras de multe ori admiraţia interlocutorului şi, pot 
doar să bănuiesc, invidia unora pentru că nu aveau şi ei 
un astfel de sistem. 

Poţi merge cu implementarea categoriilor şi în alte 
locuri. De exemplu, unii oameni au în aplicaţia cu care 
deschid paginile de internet o listă cu pagini vizitate 
frecvent. Acea listă ajunge să fie destul de lungă şi, la 
fel ca la notițe, ajunge să fie pestriță. Printre elementele 
de pe listă se regăsesc pagini ale clienţilor, un intranet, 
pagini ale şcolii copiilor, pagini ale unor agenţii de 
turism sau destinaţii de vacanţă, pagini cu magazine on- 
line şi cine ştie ce alte pagini. Ce-ar fi dacă ai organiza 
şi această listă lungă în câteva categorii, aceleaşi pe care 
le ai în folderele de pe calculator, în folderele de e-mail, 
în biblorafturi, în separatoarele agendei? Până la urmă, 
dacă o pagină de internet este suficient de importantă 
încât să o vizitezi des şi să o păstrezi în lista ta de pagini 
favorite, înseamnă că ea aparține, de fapt, uneia dintre 
categoriile tale. 

Dacă ai multe persoane de contact în agenda ta 
electronică, le poţi grupa şi pe acestea în categorii, dacă 
foloseşti anumite aplicaţii, cum ar fi Microsoft Outlook. 
Gruparea pe categorii are beneficiul că, atunci când vrei 
să trimiți un mesaj către un anume grup de oameni, de 
exemplu clienţi sau prieteni, îi iei pe toţi din categoria 
respectivă şi le trimiţi imediat mesajul. Operaţiunea de 
selectare a adreselor se face instantaneu. Dacă ar trebui 
să-i culegi pe fiecare dintr-o listă lungă ar dura mult mai 
mult şi probabil ai şi uita câţiva pe dinafară. 

Poate ar mai fi şi alte locuri în care poţi implementa 
categoriile, dar dacă te ocupi de exemplele menționate, 
până aici, eşti grozav. Uite o mică sugestie privind 
categoriile: numerotează-le. De exemplu: 1. Clienţi, 2. 
Proiecte, 3. Echipă, 4. Administrative. 

Dacă nu le numerotezi, calculatorul le aşază în ordine 
alfabetică, în timp ce tu poate ai prefera să le ai într-o 
altă ordine. A le numerota nu înseamnă că aria-cheie 3 e 
mai importantă decât aria-cheie 4. Ambele sunt 
importante şi trebuie să petreci timp şi aici, şi dincolo 


63 


pentru a te apropia de scopurile pe care le ai de atins. 
Dacă le numerotezi, ai şi alte beneficii. De exemplu, 
poate iei notițe nu într-o agendă, ci într-o aplicație 
mobilă, în care nu poți construi foldere. 
Nenumerotându-ți notițele, le vei avea aranjate 
alfabetic. Punând în titlu, chiar la început, cifra aferentă 
ariei-cheie, le vei avea grupate pe categorii pentru că 
toate notițele al căror titlu începe cu 2 — 2. Christmas 
Party, 2. Schimbare Sediu — vor fi aşezate înaintea celor 
cu un 3 la început de titlu. 

Petrece, aşadar, câteva minute într-o zi definindu-ți 
propriile categorii ale muncii. Dacă vrei, discută cu 
şeful tău aceste categorii şi asigură-te că ele sunt bine 
definite, că nu rămân pe dinafară responsabilităţi ale 
tale, că nu ai suprapuneri, că titlurile sunt concise. Odată 
definite, nu le tot schimba. Îţi recomandăm să le 
revizuieşti o dată pe an, dacă nu apar schimbări majore 
în munca ta. 

Începe apoi şi aşază pe noua structură folderele de pe 
calculator, e-mailunile, bibhorafturile şi poate şi celelalte 
informaţii. Acest exercițiu s-ar putea să-ţi ia un pic mai 
mult timp, dar prinde bine să-l faci într-un timp cât mai 
scurt, să nu lucrezi cu două structuri în acelaşi timp. 
Unul dintre marile beneficii e că vei găsi foarte repede 
informaţia pe care o cauţi. Nu mai ai nevoie de funcţia 
de căutare. Informațiile îşi găsesc locul lor, iar 
menţinerea organizării este mult mai uşoară. 

Vestea bună e că tu deja ai un astfel de sistem. Acasă. 
Lucrurile au locul lor. Dacă vrei nişte piper, mergi exact 
la locul unde ştii că-l vei găsi. Dacă vrei apă, mergi la 
locul ei. Dacă vrei o furculiță, ştii unde o găseşti. Dacă 
s-a consumat săpunul, te duci exact la sertarul sau la 
dulapul în care depozitezi săpunuri şi îl iei pe următorul. 
Ştii unde e locul lor. Iar dacă acolo nu găseşti un săpun 
nou, nu te apuci să-l cauţi în frigider sau în sertarul de 
pâine, pentru că nu are ce căuta prin astfel de locuri. 
Doar la birou se întâmplă aşa, atunci când oamenii caută 
un document şi nu-l găsesc, încep să-l caute prin tot 
felul de alte foldere. „Nu-i aici. O fi la clienţi, o fi la 
propuneri, o fi la noiembrie? O fi la diverse? Nici aici.” 

Cam acesta e principiul categoriilor. Primul pas este 
deci să-ți defineşti bine categoriile, pornind de la 
responsabilităţile tale, de la ceea ce eşti plătit să faci. Al 

doilea pas este să implementezi această listă unică de 
categorii peste tot, să nu ai o listă aici, o altă listă 
dincolo. Creierul se obişnuieşte cu această listă la fel 
cum te obişnuieşti cu schimbătorul de viteze sau cu 
semnalizatorul maşinii. Ştii automat unde sunt, 
mişcările se fac repede şi precis. Acest comportament, la 
birou, se traduce în viteză de lucru mai mare şi într-o 
calitate mai bună a muncit. Două lucruri pe care dacă le 
avem din plin, succesul este aproape inevitabil. 


Al doilea principiu: principiul suprafeţelor goale 


Dacă primul principiu îți foloseşte în primul rând la 
serviciu, acest al doilea e mai mult pentru acasă. Dacă 
tot vorbim despre organizare, dă-mi voie să-l includ aici. 
Francine Jay prezintă în cartea sa The Joy of Less o serie 
de idei practice despre cum îţi poţi face ordine în casă şi 
despre cum îți poţi simplifica viaţa, organizând lucrurile 
în jurul tău. Îţi recomand călduros lectura întregii cărţi. 

Mi-a atras atenţia în mod special una dintre sugestiile 
ei. Se potriveşte foarte bine cu ceea ce cred şi fac şi eu, 
cu ceea ce i-am îndemnat pe participanţii la cursurile de 
Time Management de-a lungul anilor să facă la rândul 
lor. Doar că ea exprimă ideea un pic mai simplu şi zice 
aşa: 


Suprafeţele nu sunt pentru stocare. Sunt pentru 
activităţi. 


Gândeşte-te un pic la treaba asta. Să nu păstrezi nimic 
pe mese, pe birouri, deasupra dulapurilor şi, în general, 
pe nicio suprafață. Dacă te gândeşti la locuinţa ta, 
probabil sunt o grămadă de lucruri care stau pe 
suprafeţe, în loc să stea în sertare, în dulapuri, pe polite 
sau în altă parte. Cu un pic de flexibilitate, am putea 
accepta totuşi nişte excepţii: televizorul, un ceas, o 
lampă, o vază cu flori proaspete, nişte fotografii 
înrămate sau alte lucruri, dar altfel regula e foarte 
valoroasă. 

Suprafeţele sunt într-adevăr pentru activităţi: la birou 
lucrezi, în bucătărie sau sufragerie iei masa, pe blatul 
din bucătărie găteşti, biroul copiilor e pentru teme sau 
alte activități de-ale lor. Cu suprafeţele eliberate, 

întreaga încăpere arată mai bine. Lucrurile fiind la locul 
lor, chiar un birou mic arată imediat mult mai spaţios şi 
mai primitor. 

Aşa că, dacă eşti la birou, foloseşte liniştit oricât 
spațiu ai nevoie pentru a avea la îndemână toate 
informaţiile şi hârtiile necesare proiectului la care 
lucrezi. Dar când eşti gata, eliberează totul. 

8. Dacă n-ai un „Io do list”, nu te plânge că 
eşti ocupat 


Primele agende au fost de fapt nişte calendare de 
buzunar şi au apărut la începutul secolului XX. Oamenii 
le foloseau pentru a-şi nota când au o anumită întâlnire, 
o vizită sau un alt angajament de timp. Marele beneficiu 
era că nu mai trebuia să ţii minte toate aceste detalii. Te 
obişnuiai să le notezi în agendă, te obişnuiai să-ţi 
consulți frecvent agenda şi totul mergea strună. 


Cei mai mulţi dintre noi au astăzi un loc în care-şi 
notează angajamentele de timp — o agendă, un program 
pe calculator, în calendarul din telefonul mobil, într-o 
aplicaţie on-line — şi am ajuns să fim atât de obişnuiţi să 
le notăm, încât ni s-ar părea ciudat dacă cineva ne-ar 
cere să nu o facem. Sunt atât de multe informaţii, unele, 
pentru zilele următoare, altele, pentru o lună sau două în 
avans, altele, chiar pentru multe luni înainte, încât am fi 
destul de stresaţi dacă ar trebui să ţinem minte toate 
aceste informaţii. Pe cât de organizaţi sunt oamenii 
atunci când vine vorba despre calendar, pe atât de mult 
loc de mai bine mai este încă în ceea ce priveşte notarea 
sarcinilor pe care le avem de făcut. 

Atunci când îi întrebi pe oameni unde îşi notează 
întâlnirile, îţi arată imediat un calendar destul de bine 
organizat. Când îi întrebi unde-şi notează ce au de făcut, 
începe spectacolul. Locurile sunt foarte diferite, chiar 
surprinzătoare: în agendă, în dreptul zilei trecute pe 
pagina respectivă; pe telefonul mobil, la notițe sau într-o 
aplicaţie specifică; în Microsoft Outlook, la tasks; pe 
post-it-uri sau pe alte bileţele; pe foi A4; în caiete; alții 
îți spun că nu-şi notează, ci ţin minte ce au de făcut. Iar 
alții, destul de mulţi de altfel, recunosc că folosesc 
simultan mai multe locuri dintre cele enumerate mai sus. 

Am convingerea că imperfecţiunile în lucrul cu „Io 
do lists” reprezintă una dintre cauzele majore ale 
consumului suplimentar de timp şi efort pe care oamenii 
îl fac în fiecare zi. Ar putea obține aceleaşi rezultate, sau 
chiar mai bune, într-un timp mult mai scurt. Există un 
set de bune practici în organizarea sarcinilor. Mă bucur 

că am ocazia să ţi le prezint aici şi te invit să analizezi la 
câte dintre ele ţi-ai da un calificativ excelent. 


1. O singură listă, nu mai multe 


Prima greşeală pe care o fac cei din jur, printre care 
sper că nu te numeri şi tu, este că-şi notează ce au de 
făcut nu într-un singur loc, ci în mai multe locuri. Asta 
poate lăsa pe dinafară treburi importante sau, chiar dacă 
sunt notate undeva, există riscul să nu dăm peste 
informaţia respectivă decât atunci când e prea târziu 
pentru a mai rezolva ceva azi. Importanţa unei singure 
liste vine din cele două obiective fundamentale ale unui 
„To do list”. 

Primul obiectiv este să nu uiţi ce-ai de făcut. De fapt, 
de asta notezi, pentru a nu uita, ca să ai sub priviri 
îndemnul de a face un anumit lucru. Acest obiectiv este 
atins şi dacă îți notezi în mai multe locuri ce ai de făcut. 
N-aş vrea să insist prea mult asupra necesităţii de a nota. 
Chiar dacă zici că ai o memorie bună şi n-ai nevoie să 
notezi, gândeşte-te că e mult mai productiv să îţi 
foloseşti întreaga capacitate a creierului pentru a rezolva 
probleme, şi nu pentru a stoca informaţie. 

Calculatoarele noastre au o memorie de tip RAM 
(Random Access Memory), pe care o folosesc ca să 
„gândească” şi să „proceseze” aplicaţiile deschise, şi o 
altă memorie pe care o folosesc pentru a stoca toate 
informaţiile şi fişierele noastre. Cred că mai toţi ştim 
deja treburile astea. Simplu spus, vrei mai mult spaţiu de 
stocare, îmbogăţeşti al doilea tip de memorie. Vrei o 
viteză mai mare de procesare, adaugi capacitate 
suplimentară primului tip de memorie. 

Ei bine, în creierul nostru separaţia nu este atât de 
clară ca într-un calculator. Dacă vrei să nu uiţi nimic din 
toate lucrurile pe care le ai de făcut, acest efort îți dă o 
apăsare ce-ţi afectează capacitatea de a te concentra 
exclusiv pe o problemă sau alta. Te încurajez deci să 
notezi liniştit, să notezi mult şi să te obişnuieşti cu faptul 
de a-ţi consulta frecvent notițele. 

Dar să nu ne îndepărtăm prea tare de subiect şi să 
reținem că primul obiectiv al „Io do list”-urilor e să nu 
uiţi ce-ai de făcut. Al doilea obiectiv este cel puţin la fel 
de important, şi anume să ai o imagine de ansamblu 

asupra a ceea ce ai de făcut, în aşa fel încât să poţi 
decide în ce ordine te apuci de sarcinile de-acolo. 

Nu este deloc acelaşi lucru în ce ordine faci sarcinile. 
Mulţi încep cu cele uşoare, doar pentru a constata că 
ziua e pe sfârşite, cele mai grele încă nu sunt făcute, iar 
energia de azi-dimineaţă s-a cam dus. Alţii le iau în 
ordinea în care vin, doar ca să constate că şi-au petrecut 
ore cu treburi care nu adaugă prea multă valoare sau 
care puteau fi făcute şi mâine, în timp ce acelea 
importante şi destul de urgente au ajuns la deadline. 

Acest al doilea obiectiv, de a avea o imagine de 
ansamblu asupra sarcinilor tale pe ziua de azi, este 
aproape imposibil de atins dacă ai sarcinile răsfirate prin 
mai multe locuri. Recomandarea sănătoasă este să alegi, 
dintre variantele pe care le ai la îndemână, un singur loc 
în care să-ţi notezi ce ai de făcut şi să te obişnuieşti să 
lucrezi doar cu instrumentul respectiv pentru „Io do 
lists”. Nu există niciun instrument perfect pentru asta, 
sau unul potrivit pentru toți. Oamenii sunt diferiți şi 
muncile sunt diferite; de aceea şi instrumentele pot fi 
diferite. 

Cine lucrează toată ziua într-un birou îşi poate nota 
fără probleme în calculator ce are de făcut. Pentru cei 
care au o muncă de teren sau o muncă foarte mobilă în 
general, calculatorul nu mai e prima opţiune. Sunt totuşi 
câteva locuri care trebuie evitate pentru „Io do lists”: 
post-it-urile, foile de orice dimensiune sau caietele. 
Dacă iei în serios performanţa profesională, ai nevoie de 
ceva mai bun decât acestea. Reţine deci ideea principală 
aici: o singură listă. 

O astfel de capcană o reprezintă inboxul. Sunt foarte 
mulți cei care au pe undeva un „Io do list”, să zicem 
într-o agendă, dar lasă în inbox mesajele de care trebuie 
să se ocupe, fără să le mai treacă lângă celelalte sarcini 
în agendă. Avem aici, de fapt, două liste. 

Unii, care folosesc din plin inboxul ca „To do list” şi 
care au înțeles şi raționamentul existenţei unei singure 
liste, ar putea fi tentaţi să aibă în inbox lista respectivă. 
Apar problemele însă. Cel puţin două la număr, ba chiar 
trei: nu toate sarcinile ne vin, din fericire, pe e-mail şi ar 
fi cam incomod să-ţi tot trimiți ţie mesaje cu ce ai de 
făcut doar ca să ai în inbox întregul „Io do list”. 

A doua problemă e că oamenii care păstrează în inbox 
mesajele de care trebuie să se ocupe, de obicei, 
păstrează în inbox şi alte mesaje, care nu necesită o 
acțiune imediată, dar care poate au un conţinut ce ar 
merita citit, la un moment dat. Asta face ca marea listă 
cu sarcini din inbox să fie de fapt o listă atât cu sarcini, 
cât şi cu alte treburi, ceea ce face să se piardă imaginea 
de ansamblu asupra lucrurilor pe care le ai de făcut. Iar 
în al treilea rând, bine-ar fi ca inboxul să rămână mai tot 
timpul gol, nu cu mesaje în el. Gândeşte-te că e doar o 
căsuţă poştală, atâta tot că nu e materială, ci electronică. 

Ai văzut pe cineva vreodată, când vine acasă din oraş 
şi îşi deschide căsuţa poştală de la intrare, să deschidă 
plicurile cu facturi şi apoi să le pună la loc în cutia 
poştală? Cred că nu. Obiceiul e că vii, deschizi, scoţi 
totul de-acolo şi laşi locul gol. Arunci ce n-ai nevoie, 
pui pe undeva ce ai de citit şi te ocupi la un moment dat 
şi de facturile pe care le ai de plătit. Dar căsuţa poştală 
rămâne goală. 

Inboxul n-a fost niciodată un loc bun pentru „Io do 
list”, iar în regulile de mai jos vei vedea şi mai clar de 
ce. Înainte de a trece la regulile următoare, permite-mi 
să fac o paralelă care ilustrează necesitatea unei singure 
liste. Gândeşte-te cum e când mergi la cumpărături şi, în 
loc să ai o singură listă cu ce ai de cumpărat, ai mai 
multe: ai un bileţel, mai ai câteva treburi notate în altă 
parte, poate în telefon, şi mai sunt câteva lucruri pe care 
vrei să le cumperi, dar pe care nu le-ai notat nicăieri, ci 
le ai doar în memorie. E mult mai probabil să uiţi să 
cumperi ceva. Şi chiar dacă nu uiţi, tot procesul e un pic 
mai anevoios. Dacă ai o singură listă şi dacă, îndrăznesc 
să spun, treburile sunt grupate pe categorii, atunci 
probabil expediția ta prin magazin va fi una mai scurtă 
şi mai puţin stresantă. 


2. Nu folosi alte remindere 


Uite ce mai fac oamenii din jurul nostru: îşi lasă pe 
birou un fax sau o broşură primită pentru ca, văzând-o, 
să ştie că trebuie să se ocupe de ea. Îşi mai pun pe birou 
o factură pe care trebuie să o plătească, tot ca să nu uite. 
Îşi mai lasă, tot pe birou, o revistă sau un articol extras 
de undeva, tot cu scopul de a-l avea sub priviri şi de a 

nu uita să-l citească, odată şi-odată. Mai sunt şi prin Jur 
oameni drăguți care, atunci când trec pe la birou să-ţi 
lase o hârtie, ca să se asigure că nu vei uita de ea, o 
aşază cât mai în mijlocul biroului, uneori chiar pe 
tastatură. În acest fel, gândesc ei, n-ai cum să o ratezi. 
Cum să mai ai suprafeţele libere, cu astfel de obiceiuri? 

Acest stil de a munci, în care laşi la vedere diverse 
lucruri ore şi zile la rând doar pentru a nu uita de ele, 
este fundamental neproductiv. Pe de o parte, te întrerupi 
din ceea ce lucrezi ori de câte ori îți cade privirea pe 
aceste foi şi-ţi aduci aminte că trebuie să te ocupi şi de 
ele, vrei, nu vrei. Pe de altă parte, nu ai nevoie de aceste 
remindere pentru că ai un „To do list”. Notează acolo ce 
ai de făcut şi pune hârtiile deoparte, în tăviţe, în sertare 
sau în bibliorafturi. Odată notate, le va veni rândul. 

Continuând paralela cu cumpărăturile, a-ţi lăsa hârtii 
pe birou pentru a nu uita să te ocupi de ele, în loc să le 
notezi în „To do list”, este ca şi când ai merge la 
cumpărături cu o plasă în care ţi-ai adus de-acasă o 
sticlă de suc goală, ambalajul de la săpun, borcanul gol 
de castraveți şi cutia de lapte goală, ca nu cumva să uiţi 
ce ai de cumpărat. Ar fi ciudat să faci asta. E la fel de 
ciudat să foloseşti alte moduri de a-ţi aminti ce ai de 
făcut, în afara listei în care notezi totul. Dă importanţa 
cuvenită respectivei liste. Lucrează de-acolo. Mai ales în 
perioadele aglomerate. 

Unii oameni care au treabă cu tine vin pur şi simplu 
pe capul tău şi nu pleacă de acolo până când nu le oferi 
informaţiile sau ajutorul de care au nevoie. Rezistă 
tentaţiei de a te întrerupe şi de a da curs acestor sarcini 
care nu sunt din listă. Un mod elegant de a scăpa de ei 
este să le arăţi că notezi ce vor de la tine, să le mai ceri 
nişte informaţii dacă e cazul şi apoi să-i anunţi că revii 
tu. O sarcină nu e neapărat mai importantă sau mai 
urgentă decât cele din „Io do list” doar pentru că o 
aduce cineva în persoană. Se poate să fie, dar nu e 
obligatoriu. Trece-o în listă, termină sarcina de care te 
ocupai şi apoi decide cu ce anume continui, din restul 
listei. 

Dacă eşti la început de carieră, prinde bine să deprinzi 
de pe acum aceste obiceiuri bune. Poate că ai timp să te 
ocupi de treburi în ritmul în care vin, fără niciun fel de 
programare prin „Io do list”. Riscul e să-ţi formezi acest 

obicei de a lucra după regula „primul venit, primul 
servit”, iar mai târziu, când responsabilitățile se vor 
înmulți, să-ţi fie greu să-ţi schimbi atunci stilul de lucru. 
„Primul venit, primul servit” e o regulă care îşi are locul 
ei în lume, dar foarte rar este un mod productiv de a 
aborda munca. Evită-l cât de mult poţi. Împrieteneşte-te 
cu lista de sarcini, notează acolo tot ce e de făcut şi apoi 
alege. 

Dacă nu eşti la început de carieră şi ţi se întâmplă 
frecvent să fii copleşit de cascada de sarcini venită din 
zecile de „izvoare” de muncă, un foarte bun instrument 
de a regla debitul este chiar acest „To do list”. Notează 
mult, notează succint şi apoi ia de-acolo sarcini şi 
rezolvă din ele. 

În supermarketuri oamenii se aşază frumos la coadă 
ca să plătească, nu năvălesc din toate părțile peste casele 
de marcat. Avioanele se încolonează frumos la decolare, 
când e aglomeraţie, nu se năpustesc cât pot de repede 
spre pistă. Toţi pasagerii ar vrea să ajungă repede la 
destinație, dar există nişte reguli. Maşinile din trafic se 
încolonează pe benzile de rulare, îmi vine să spun, în 
continuarea celor două exemple, dar mă opresc pentru 
că realitatea încă mai are surprize în această privinţă. 
Dar ai prins ideea. 

Nu e nici sănătos pentru tine şi nici productiv pentru 
companie să rezolvi sarcinile de-a valma. Acest „Io do 
list” este instrumentul care pune ordine în lucruri, aşa că 
aşază în el tot ce e de făcut şi pune restul lucrurilor 
deoparte. 


3. Protejează-ţi „To do list”-ul 


Dacă ne gândim la activităţile noastre cotidiene, sunt 
două surse majore de sarcini pe lista noastră. Pe de o 
parte, sunt activitățile de tot felul care ne vin de la 
ceilalți: pe e-mail, prin telefon, în urma unor discuţii 
individuale ori şedinţe sau pur şi simplu prin vizitele 
colegilor, care ne aduc personal o nouă sarcină. Unele 
dintre toate acestea sunt în ograda ta şi trebuie să te 
ocupi de ele, rămâne de văzut doar când anume vei face 
asta. Notează-le imediat în „Io do list”. 

Altele dintre ele nu sunt în ograda ta. Oamenii vin să- 
ți ceară ajutor în problemele şi sarcinile lor; uneori, 


72 


pentru că nu ştiu ce să facă, alteori, pentru că nu prea 
mai au timp, alteori, pentru că nu le e clar dacă sarcina 
respectivă e la ei sau la tine sau la altcineva. În aceste 
situaţii este crucial să respiri adânc, să-ţi iei inima în 
dinţi şi să-i trimiţi la plimbare. Pe cât mai mulți dintre 
ei. Evită să preiei asupra ta sarcini care nu au de-a face 
cu tine, pentru care nu eşti evaluat şi recompensat şi din 
cauza cărora rişti să rămâi cu treburile tale nefăcute la 
timp. 

Protejează-ţi timpul, mult mai mult decât îți protejezi 
banii. Aici e momentul să pui în practică discuţia de mai 
devreme despre timp şi bani. Nu ezita. Respinge orice 
întrerupere fără milă. Politicos, dar ferm. Totuşi, există 
nişte excepţii. Nu vrem ca prin rândurile de mai sus să 
ajungem să privim lumea în alb şi negru. Îţi prezint mai 
jos excepţiile, adică situaţiile în care poţi prelua sarcina 
respectivă. 


Dacă vrei carieră 


lată o diferență în planul practic, cotidian, al 
diferitelor moduri în care te poți raporta la muncă, 
discutate în deschiderea cărții. Dacă vrei un serviciu şi 
te ocupi excepţional de bine de responsabilitățile tale, 
respinge fără remuşcări solicitările care nu au de-a face 
cu tine, cu ceea ce e în ograda ta. Dacă vrei carieră, 
prinde bine să fii mai flexibil şi să preiei unele lucruri în 
plus, fie că o faci pentru a ajuta nişte oameni, fie că vrei 
să fu la curent şi cu proiecte în care până acum nu ai 
fost implicat direct. 


Dacă sarcina vine de la sef 


Ai chef, n-ai chef, şeful direct e mai greu de refuzat. 
Până şi în fişa postului există acel punct magic la finalul 
listei de responsabilităţi care spune că trebuie să te ocupi 
şi de alte sarcini care vin de la superiorul ierarhic, pe 
lângă cele enumerate la punctele anterioare din fişa 
postului. 


Dacă vrei să înveţi 

Dacă ai doar un serviciu şi nu ai nicio perspectivă, 
sau nicio ambiție de a face mai mult, atunci poți 
administra sec responsabilitățile din grija ta. Dacă însă 
vrei să înveţi lucruri noi pentru a deveni mai bun, pentru 
a-ţi spori contribuţia la succesul companiei şi pentru a-ţi 
creşte valoarea pe piaţa forţei de muncă, atunci prinde 
bine să accepţi acele sarcini de la ceilalți care te 
provoacă şi care îți deschid noi perspective. 


Dacă celălalt merită 


Știm cu toții că sunt destui pierde-vară prin jurul 
nostru. Dacă îi ajuţi când sunt la ananghie şi, când ei îţi 
spun: „Mulţumesc”, tu le spui: „Cu plăcere”, îi înveţi să 
mai vină la tine când au probleme, pentru că vor găsi în 
tine salvatorul care îi scoate din necaz. Comportamentul 
potrivit în relația cu ei nu este acesta. Comportamentul 
potrivit este să în trimiţi să-şi rezolve singuri problemele. 
Dacă se întâmplă să-i ajuţi, fii foarte clar în a le 
transmite că a fost doar o excepţie. 

Sunt, pe de altă parte, alți oameni care lucrează bine, 
care îşi respectă promisiunile şi termenele-limită. Chiar 
şi lor însă li se poate întâmpla să ajungă odată într-o 
situaţie în care au multe pe cap şi au nevoie de ajutor. 
Dacă aceşti oameni, într-o astfel de situaţie, vin la tine, 
ajută-1 liniştit. Ei sunt cei la care mă gândesc când spun 
că merită. Dacă ai timp, ajută-i să ajungă la liman. Dacă 
nu ai prea mult timp, dă-le totuşi o mână de ajutor. Ei 
sunt cei la care poţi apela la rândul tău atunci când ai o 
perioadă foarte aglomerată. La pierde-vară nu prea ai 
după ce merge când ai nevoie de ajutor. Cum te ajută ei 
nu te încurcă nimeni. 


4. Alimentează-ţi „To do list”-ul dinspre scopuri 


De prima sursă majoră de sarcini pe lista noastră, 
anume cele care ne vin de la ceilalți, ne-am ocupat la 
punctul anterior. Hai să vedem ce e şi cu a doua. Această 
a doua sursă este ignorată frecvent, deşi este mai 
importantă decât prima. 

A două sursă de sarcini trebuie să fie scopurile 
noastre profesionale. Discutăm în acest capitol în 
principal despre cum să te organizezi la serviciu. 

Regulile sunt la fel de valabile şi dacă ne referim la 
activitățile din afara serviciului, dar, dacă vorbim de 
serviciu, trebuie să ne gândim la ce vrem să obţinem. 
Dacă eşti angajat, e important de ştiut că ai fost angajat 
pentru anumite responsabilități. Ai de obținut nişte 
rezultate în fiecare lună sau în fiecare trimestru, ori în 
fiecare an. Sunt treburi care depind de tine, sunt proiecte 
mari la care trebuie să avansezi câte puţin în fiecare zi. 
Dacă eşti antreprenor, nu poţi avea doar o abordare 
reactivă, ocupându-te numai de solicitări care vin din 
exterior. Ai probabil propriile tale planuri, de extindere, 
de optimizare sau de altfel. 

În plus, tu însuți ai de la tine nişte aşteptări. Te 
gândeşti ca în câţiva ani să te dezvolţi profesional într- 
un anume fel sau pe o anumită direcție. Poate vrei să 
vorbeşti cursiv o anume limbă străină. Poate vrei să faci 
un MBA. Poate vrei să-ți dezvolți abilitățile de a vorbi 
în public, de a gestiona proiecte, de a-i influenţa pe 
ceilalți. 

Toate aceste deziderate ale tale, pentru a deveni 
realitate, trebuie să se traducă în nişte sarcini pe care 
trebuie să le faci. 

Ei bine, dacă aceste sarcini nu se regăsesc pe lista ta 
zilnică de activităţi, pe acest deja faimos „To do list”, 
atunci nu trebuie să fii surprins că a mai trecut o lună şi 
n-ai avansat cu nimic, că a mai trecut un an şi 
dezvoltarea ta profesională a rămas doar la stadiul de 
intenție. Nu trebuie să te aştepţi de la nimeni să preia 
inițiativa pentru proiectele tale şi să te împingă de la 
spate. Dacă ai astfel de persoane prin preajmă, foarte 
bine, eşti norocos; dar tot tu trebuie să fii acela care se 
ocupă de progresul către aceste rezultate. 

Problema e că aceste deziderate ale noastre sunt uşor 
de stabilit şi de declarat în stânga şi în dreapta sau doar 
în mintea ta. Ele nu au un termen-limită imediat, aşa că 
pot fi amânate. Când te apuci de ele şi-ţi dai seama cât 
de mult este de lucru, tentaţia este să le laşi deoparte. 
Dacă mai ai şi mediul, care îți oferă oricum o mie de 
lucruri de pus pe „To do list”-ul zilnic, atunci chiar că e 
greu să mai faci ceva. 

Soluţia este să faci câte un pas, chiar dacă foarte mic, 
în fiecare zi. Printre lucrurile pe care le ai de rezolvat 
azi, pune şi ceva ce nu arde, ce nu e cerut de ceilalți 

imediat, dar e foarte important pentru tine. Dacă ai 
sarcini complexe, care îţi solicită patru ore sau zece ore 
de muncă efectivă, n-are rost să te aştepţi să vină ziua 
când vei avea timp să te ocupi de ele în întregime. Alocă 
azi timp pentru o bucată, mâine pentru o altă bucată şi, 
după alte câteva zile, vei avea surpriza plăcută să 
constaţi că temutul proiect e ca şi rezolvat. 

Ceea ce am descris în ultimele paragrafe este exact 
conceptul TMI al sarcinilor de tip elefant. E vorba 
despre acele sarcini care sunt importante, par greoaie, 
nu au un termen-limită imediat şi, din aceste motive, 
sunt frecvent amânate. Dacă vrei să mănânci elefantul, 
în sens figurat, desigur, soluția e să-l mănânci pe 
bucățele. Aşază, aşadar, bucăţi de elefant în lista ta 
zilnică de activităţi şi asigură-te că te ocupi şi de ele. 

În lumea agitată de azi, dacă nu îţi faci un „To do list” 
al tău, în care să pui sarcini care te apropie de 
îndeplinirea proiectelor şi obiectivelor pe care eşti plătit 
să le atingi sau pe care vrei să le atingi, nu trebuie să te 
îngrijorezi că nu vei avea nimic de făcut. Se găsesc tot 
timpul oameni care să-ţi populeze lista de activităţi, de 
aceea e crucial, pentru productivitatea şi satisfacția ta, să 
păstrezi un echilibru între ce vine de la alţii şi ce vine de 
la tine. 

Dacă ai întâlniri de evaluare cu şeful tău, când este 
trecută în revistă activitatea ta dintr-un semestru sau 
dintr-un an, mă tem că ajutorul prompt oferit celor din 
Jur, la problemele lor, nu poate compensa neîndeplinirea 
propriilor responsabilități. lar dacă ai din când în când 
întâlniri de evaluare cu tine însuţi, s-ar putea să constați 
că, dacă nu ai avansat pe planurile tale profesionale, 
dezamăgirea nu prea poate fi compensată de eventualele 
mulţumiri ale celor din jur, transmise pentru că le-ai fost 
tot timpul de ajutor. 


5. Amână treburile mărunte 


În baza regulilor de până acum, ai o listă de activităţi 
care include tot felul de sarcini; unele, cu impact mai 
mic în munca ta, altele, cu impact mai mare; unele sunt 
părți din proiecte de care ştii că trebuie să te ocupi, 
altele sunt venite de la colegi, clienţi, furnizori sau din 
alte părți; unele sunt venite pe e-mail, altele, prin viu 

grai, altele sunt aşternute pe listă pentru că ştii tu că 
trebuie să le faci şi nu e nevoie să-ți amintească 
altcineva. 

S-ar putea să constaţi că ai o listă lungă. E în regulă. 
Filtreaz-o prin prisma celor discutate. Dacă tot lungă 
rămâne, asta e viaţa. Scurteaz-o suflecându-ţi mânecile 
şi mişcându-te repede. Toată această parte a doua a cărții 
e menită să te ajute exact în acest scop. Tentația e ca, 
dacă ai zece lucruri pe listă, să începi cu cele mai 
uşoare. Rezistă acestei tentaţii. Ştim amândoi că opt 
treburi mărunte bifate se poate întâmpla să nu valoreze 
nici jumătate din cele două care au rămas. 

Sfatul cel mai bun e să-ţi începi ziua cu cele mai 
grele, cu cele care ţi se par mai puţin atractive. Dacă le 
faci, ziua arată dintr-odată mai lejeră. Dacă nu le faci, 
stai cu ele pe creier toată ziua. Ține cont de discuția 
avută mai devreme, privind întreruperile. Străduieşte-te 
să-ți faci un obicei în fiecare zi de a munci neîntrerupt, 
atât cât ţine de tine, la ceva. Acel „ceva” ar fi bine să fie 
exact sarcinile mai greoaie din lista ta. Lasă-le pe cele 
mărunte pentru mai târziu, pentru după-masă, pentru 
finalul zilei. Nu zic să nu le faci, căci trebuie făcute şi 
ele. 

Dar hai să-ţi spun un fapt al vieţii: sarcinile astea mici 
nu se termină niciodată. Tot timpul mai apare câte ceva. 
Aşa că, dacă îţi începi ziua hotărât să treci repede prin 
jumătate de listă, s-ar putea să constaţi că te lupţi cu 
morile de vânt, că încerci să mături trotuarul de zăpadă 
în timp ce ninge. Sarcinile mici au tendința de a se 
comporta precum gazul: umplu tot spațiul disponibil. 
Aşa că umple în primul rând spaţiul cu treburile 
consistente şi rezolvă apoi cât mai multe sarcini mai 
mărunte. 


6. Ai nevoie şi de un „Not to do list” 


Dacă vrei să-ţi asiguri timp suficient în fiecare zi 
pentru sarcinile de pe „To do list”, s-ar putea să fie 
nevoie să faci un mic exerciţiu şi să-ţi defineşti şi un 
„Not to do list”, adică o listă cu acele moduri de a-ți 
petrece timpul care nu îți aduc niciun beneficiu. 
Întreabă-te care sunt acele activităţi pe care le faci şi 
care te distrag de la treburile cu adevărat productive. 


T1 


Poate e internetul, pe unde poți ajunge foarte uşor să 
hoinăreşti în loc să munceşti, sau poate sunt discuţiile 
prea lungi cu colegii la cafea, la locurile de fumat sau la 
masă. Poate sunt alte tabieturi care te fac să fii mai puţin 
productiv. 

Întreabă-te care pot fi. Întreabă-i pe cei apropiaţi. 
Analizează-ţi ziua şi vezi pe unde s-a scurs timpul. Cine 
vrea să slăbească are evident un „Io do list”. Dar sigur 
trebuie să aibă şi un „Not to do list”. Tot cam aşa e şi cu 
productivitatea, doar că poate mai plăcut. 


78 


9. Eşti prea ocupat chiar şi cu un „Io do list”? 
Uite soluţia 


Pornim acest capitol de la presupunerea că te descurci 
foarte bine cu un „Io do list”, că aplici deja într-o bună 
măsură regulile prezentate în capitolul anterior. Dacă 
încă ai multe de îmbunătăţit la modul în care lucrezi cu 
sarcinile, eşti bine-venit şi tu, desigur, la acest capitol. 
Aş vrea să precizez însă că soluția prezentată aici merită 
aplicată după ce suntem deja la un nivel foarte bun de 
dexteritate în mânuirea sarcinilor. 


Chiar dacă eşti acolo, se poate întâmpla să lucrezi 
într-un mediu turbo sau într-o perioadă turbo şi atunci ai 
nevoie de un instrument pe măsură. Dă-mi voie să-ți 
prezint un „Io do list” mai special, pentru avansați. 
Pentru că trebuie să poarte un nume, eu îi spun de multă 
vreme „Musai list” — combinând expresia populară 
ardelenească „musai” — care provine din cuvântul 
maghiar muszáj = obligatoriu — cu deja familiarul „list” 
englezesc. „Musai list”-ul e mai puţin haios decât pare 
la prima vedere. 

Esenţa acestei soluţii este să alegi pentru fiecare zi 
trei sarcini din „lo do list” şi să faci absolut orice e 
nevoie pentru a te ocupa de ele, înainte de orice altceva. 
Îţi poţi petrece apoi restul zilei pentru a rezolva cât mai 
multe şi aproape oricare din sarcinile din „To do list”. 
Dacă nu închei toată lista, nu e nicio problemă. 
Realizarea celor trei mari de pe „Musa: list” îţi 
garantează liniştea şi progresul. Cam asta e, pe scurt. 
Totul depinde însă de cum alegi acele trei sarcini. 

Tocmai de aceea, dă-mi voie să-ţi prezint mai departe 
un set de instrucțiuni pentru acest nou „Musai list”. 


1. Criteriile pentru „Musai list” 


Ar putea fi mai multe moduri în care să decizi ce 
sarcini merită să fie pe această listă specială. Poate cele 
mai urgente, poate cele mai plăcute, deşi n-am ajunge 
prea departe, poate cele care iau cel mai mult timp. Îţi 
recomand două mari criterii care să fie îndeplinite 


79 


simultan de sarcinile pe care alegi să le pui pe „Musai 
list”. 

În primul rând, sarcina respectivă trebuie să ne 
apropie de scopuri, să fie parte din ceva important, să fie 
o cărămidă, mai mare sau mai mică, din construcția 
noastră profesională. De exemplu, a strânge nişte 
informaţii din documente disponibile şi a pregăti un 
raport care să arate lucrurile mai clar nu prea sunt pentru 
„Musai list”. Pot face asta şi alţii, e o treabă care nu ne 
solicită intelectual prea mult şi, până la urmă, nu creăm 
nimic. Doar aprindem lumina într-o cameră întunecată. 
A le adresa unor clienți nişte întrebări atipice şi a 
desprinde din discuțiile cu ei nişte concluzii noi, a 
identifica o dimensiune a serviciilor noastre pe care ar 
trebui s-o dezvoltăm sunt sarcini ce pot fi pe „Musai 
list”. 

În al doilea rând, sarcina respectivă trebuie să aibă un 
impact imediat, să aducă nişte roade. De exemplu, a 
merge la o oră de franceză poate fi o acţiune pe direcția 
scopurilor mele, dar dacă în viaţa de fiecare zi încă nu 
am nevoie de limba franceză, sarcina respectivă nu e 
pentru „Musai list”. 

A avea o discuţie cu alţi colegi despre cum mai putem 
reduce din procedurile în baza cărora lucrăm, în aşa fel 
încât deciziile să curgă mai uşor, iar timpul nostru de 
reacție să fie tot mai bun este o sarcină cu bătaie pe 
termen lung, deci răspunde bine primului criteriu. Dacă, 
odată simplificate lucrurile, le putem da veşti bune unor 
clienți care chiar acum ar avea nevoie de un răspuns de 
la noi, impactul e imediat, iar sarcina e numai bună 
pentru „Musai list”. 

O altă sarcină de acest fel poate fi un timp dedicat 
unui coleg mai nou în aşa fel încât să poată prelua de 
unul singur o anumită categorie de responsabilități care 
erau în grija mea. Impactul e imediat, anume acela că eu 
câştig timp pe care-l pot folosi pentru a face loc altor 
sarcini desprinse din scopurile mele profesionale, din 
ceea ce se aşteaptă de la mine. 

Tot pe „Musai list” poate intra negocierea cu un client 
sau cu un furnizor important, negociere care face 
posibilă colaborarea şi deschide şi noi posibilități în 
munca cu alți parteneri, în condiții similare. Foarte rar 
intră pe „Musai list” şedinţele în care ne strângem şapte 

ca să-l ascultăm pe unul prezentându-ne ceea ce ne 
putea fi trimis foarte bine pe e-mail sau răspunsuri la 
solicitări punctuale ale unora sau ale altora, ori 
răspunsuri la e-mailuri. 

„Musai list”-ul e un fel de a defini acele lucruri care 
sunt importante şi urgente în acelaşi timp, dar al căror 
impact este mare. Dacă ne mai gândim o dată la 
principiul lui Pareto, 20-80, în „Musai list” avem sarcini 
dintre cele puţine, 20%, care generează 80% din 
rezultate, nu dintre cele multe, 80%, care generează şi 
ele nişte rezultate, dar de o intensitate mai mică. 

Rezumând, „Musai list” e răspunsul la întrebarea 
foarte bine formulată de Brian Tracy în cartea sa, Eat 
that Frog: care e cel mai bun mod de a-mi folosi timpul 
acum? Poate că asta e întrebarea fundamentală în 
managementul timpului, „care e cel mai bun mod de a- 
mi folosi timpul acum?”. Primele trei răspunsuri 
formează acest „Musai list”. 


2. De ce trei sarcini? 


Parte din definiția „Musai list” este că, dacă rezolvi 
sarcinile aflate pe această listă şi nu mai apuci să faci 
mai nimic în ziua respectivă, poţi fi mulţumit de modul 
în care a trecut ziua respectivă la serviciu. Dacă pe listă 
ar fi doar una sau două sarcini, probabil ai simți în 
majoritatea zilelor că n-ai obţinut suficiente rezultate, că 
ar mai trebui făcut ceva. 

Dacă ar fi patru sau şase, care să îndeplinească 
ambele criterii de mai sus, ar fi greu să încapă toate în 
aceeaşi zi. Dacă e „Musai list” atunci chiar că trebuie 
făcute, deci lista trebuie construită realist. 


3. Când le alegi? 


Al treilea ingredient important al „Musai list”, pe 
lângă criterii şi numărul sarcinilor, este momentul 
alegerii lor, care trebuie să fie cu o zi înainte. La finalul 
zilei, treci în revistă ce-ai făcut azi şi ce se reportează pe 
mâine, gândeşte-te ce altceva mai apare sau e probabil 
să apară mâine şi alege azi care sunt cele trei lucruri 
obligatoriu de făcut. Marele beneficiu este că poţi 
începe a doua zi direct cu una dintre cele trei sarcini, 

fără să mai pierzi timp făcând liste şi verificând e- 
mailuri. 

A-ți începe ziua cu e-mailurile este o abordare 
reactivă. Este ca şi cum ai spune: ia să vedem ce vor 
ceilalți de la mine. Fii convins că vor destule. A-ţi 
începe ziua construind un „Io do list” şi începând cu 
ceva de-acolo este deja o abordare proactivă. Ziua e a ta, 
aşa că prinde bine să începi cu lucrurile importante 
pentru tine. A-ţi începe ziua cu ceea ce ai stabilit încă 
de aseară că e foarte important de făcut este un nivel 
superior de productivitate. 

După cele trei sarcini de pe „Musai list” sau, ca 
excepție, printre ele, poţi presăra alte activităţi. Dar dacă 
e să fim foarte productivi, străduieşte-te să împingi cât 
mai târziu în timpul zilei treburile care ţin de alții. Le 
rezolvi şi pe acelea până la urmă, nu e nevoie să se 
alarmeze cineva, dar dacă tot e vorba despre timpul tău, 
foloseşte-l în primul rând pentru tine. 

Îţi prezint acum un alt mod în care mai poţi folosi 
„Musai list”. La început de săptămână, întreabă-te care 
sunt cele trei lucruri foarte importante pe care ai vrea să 
le rezolvi săptămâna asta. Identifică-le şi apoi ocupă-te 
de ele cu prioritate. La început de lună, întreabă-te 
despre ce e vorba în luna asta, care sunt întrebările 
principale la care ai de dat un răspuns, care sunt 
deciziile mari pe care le ai de luat sau proiectele pe care 
le ai de început sau de încheiat. Stabileşte şi pentru luna 
care vine un „Musai List”, pe care să pui principalele 
activități, pe care să le ai în vedere tot timpul şi să te 
asiguri că le rezolvi. 

Discuţia merită purtată şi la început de an. Care sunt 
schimbările mari pe care le anticipezi? Care sunt marile 
proiecte pe care vrei să le realizezi în acest an? 
Stabileşte-ţi un „Grand Musai List”, discută-l cu cei 
apropiaţi dacă vrei, şi apoi planifică-l şi alocă-i timp în 
fiecare lună şi în fiecare săptămână. Nu putem doar să 
aşteptăm să se întâmple lucrurile, să vedem cum 
decurge situația. Avem nevoie să fim proactivi, să 
inițiem proiecte frumoase şi să avansăm cu ele în fiecare 
săptămână câte puţin. De aici vin marile satisfacţii. 

După cum ai observat, Musai List este şi titlul acestei 
cărți. Asta pentru că, pe măsură ce o citeşti, te gândeşti 
probabil la lucruri din viaţa ta pe care vrei să le schimbi, 
la idei noi pe care vrei să le aplici, la decizii pe care le ai 
de luat, la moduri în care îţi poți îmbogăţi viaţa 
extraprofesională. 

Toate acestea pot forma un Musai List al tău, un set 
de angajamente importante pentru tine, pentru a-ţi 
organiza mai bine timpul şi a te bucura mai mult de 
fiecare zi. 

10. Împrieteneşte-te cu „suficient” 


Poate ai constatat şi tu, când erai la şcoală, că dacă 
voiai să iei un 8 sau un 9 la un extemporal, aveai de 
învăţat câte ceva. Dar efortul de a ajunge de la nota 6 la 
nota 9 era de multe ori mai mic decât efortul necesar de 
a ajunge de la 9 la un 10 curat. Mai ales dacă voiai să iei 
de fiecare dată nota 10. 


Cine e gras şi vrea să slăbească descoperă că primele 
kilograme sunt destul de uşor de dat jos. În schimb, 
ultimele kilograme, cele care ne duc exact la ţinta greu 
de atins, sunt mult mai anevoios de rezolvat. Cred că 
sunt multe alte domenii în viaţa noastră în care efortul 
de a ajunge de la performanța foarte bună la 
performanţa maximă este semnificativ mai mare decât 
efortul de a ajunge de la rezonabil la bine. Mă întreb 
dacă nu cumva alocăm timp prea mult unor sarcini, 
străduindu-ne să le facem excepţional de bine, când un 
nivel rezonabil ar fi suficient. Desigur că unele merită 
făcute foarte bine, dar oare trebuie toate făcute foarte 
bine? 

N-aş vrea să sugerez că munca făcută de mântuială 
este exact ceea ce avem nevoie, pentru că sunt convins 
că nu e aşa. Dar sunt la fel de convins că se pierde multă 
vreme prin companii făcându-se foarte bine sarcini care 
ar fi absolut în regulă dacă ar fi făcute doar la un nivel 
suficient. De exemplu, ştiu câțiva oameni cărora le ia 
vreo 30 de minute să pună datele într-un tabel, să 
introducă formule şi să se asigure că informaţia e 
corectă, pentru a mai sta apoi încă vreo 30 de minute 
aranjând căsuţele, întrebându-se dacă s-ar potrivi o linie 
dublă sau ar fi suficientă una simplă, dacă n-ar fi cazul 
să pună nişte culori, să scrie titlurile cu nişte litere mai 
mari sau să aranjeze altfel în pagină tabelul. Asta e 
productivitate? Cred că nu. 

Perfecţionismul nu face casă bună cu productivitatea. 
Aşa că, dacă ai un serviciu sau o carieră, întreabă-te 
dacă nu cumva stai prea mult timp la o sarcină, dincolo 
de pragul care ar fi considerat suficient de către cei mai 
mulți. Dacă ai o vocaţie însă, probabil perfecţionismul e 
unul dintre ingredientele-cheie. Îmi aduc aminte şi acum 

de un coleg din alte vremuri care era un designer grafic 
foarte priceput. Avea de făcut machete pentru clienţi şi 
stătea la ele cu orele, aranjând fiecare detaliu până când 
era OK după standardele lui înalte. Când toţi din jurul 
lui spuneam bine, gata, e în regulă, hai să trimitem odată 
macheta, el nici nu ne băga în seamă. Închidea un pic un 
ochi, îşi înclina capul într-o parte şi se mai afunda o dată 
în finisarea unui detaliu care pentru noi ceilalți era 
perfect. 

Dar chiar şi cei care au o vocaţie pot găsi zone în care 
să se împrietenească cu „suficient”. E vorba de acele 
zone care nu constituie esenţa vocației, dar care trebuie 
făcute şi ele. Nivelul „suficient” e cel mai potrivit, nu e 
nevoie de mai mult. 

Când primeşti de la cineva un raport bine făcut, dar 
totuşi imperfect, oare trebuie să mai stai încă o jumătate 
de oră să arăţi cu degetul ce nu e perfect sau chiar să 
refaci tu munca respectivă? Tare mă tem că de multe ori 
ceilalți nici nu se aşteaptă la perfecțiune şi nici nu vor 
observa detaliile la care ai stat până când n-ai mai ştiut 
de tine. 

Aş îndrăzni să sugerez că avem de făcut fiecare nişte 
alegeri: care sunt muncile esențiale, în care mergem 
până în pânzele albe şi nu ne lăsăm până când nu 
obținem un rezultat excepțional, pe care ni-l dorim, cu 
care ieşim în faţă, care ne consolidează reputația şi care 
ne aduce şi beneficii? 

Pe de altă parte, cred că prinde bine să identificăm şi 
zonele în care calificativul „suficient” e cel mai potrivit, 
să ne mulţumim cu el şi să valorificăm timpul 
economisit de-acolo înspre direcţii mai importante 
pentru noi. Când ai de completat un formular, oare să te 
străduieşti să scrii încet şi citet? Când mături zăpada în 
frig, să ai grijă să cureţi şi ultimul centimetru de trotuar? 

Gândeşte-te că de multe ori nici tu nu le ceri altora 
perfecțiunea, ci le ceri mai degrabă „repede şi bine” 
decât „încet şi perfect”. Atunci când eşti la restaurant şi 
ţi-e o foame de lup, probabil vrei să vină salata aia 
odată, mai mult decât vrei ca salata respectivă să arate 
ca de expoziție, un sfert de oră mai târziu. 

Dacă eşti dintre cei care au standardele foarte jos, nu 
te grăbi să le arăţi acest capitol celor care te critică 
pentru slaba calitate a muncii tale. Sublimez că între 

suficient şi insuficient există totuşi diferenţe şi că prin 
acest capitol nu vreau să stimulez deloc mediocritatea. 
Tot ce vreau să spun este că, dacă lăsăm excelența 
pentru domeniile-cheie, iar în celelalte ne împrietenim 
un pic cu suficiența, s-ar putea să fim foarte câştigaţi. 

Gândeşte-te doar la următoarea socoteală: zece 
minute economisite în fiecare zi înseamnă o săptămână 
într-un an, iar pentru cei neîncrezători lucrurile arată 
astfel: zece minute/zi x cinci zile/săptămână x 48 de 
săptămâni de muncă/an = 2 400 de minute/an, adică 40 
de ore, adică exact cât o săptămână lucrătoare. 
Rezultatul poate varia în funcție de cât munceşti de fapt, 
dar ai prins ideea. 

E o socoteală pe care am găsit-o în cartea Give me a 
break a lui Hugh D. Culver şi care mi s-a părut imediat 
surprinzător de relevantă. Irosim într-o zi nu zece 
minute, ci poate de zece ori câte zece minute. Mi-am dat 
seama încă o dată, cu această ocazie, cât de important e 
să ne petrecem timpul pe lucruri care chiar contează. 
Dacă ai avea o săptămână liberă în plus în fiecare an, te- 
ar deranja cu ceva? 

Trebuie precizat însă că săptămâna respectivă ar fi tot 
la serviciu, pentru că cele zece minute se scad tot din 
timpul de la serviciu. Chiar şi aşa, cred că ai avea pe ce 
să petreci la serviciu acest timp suplimentar, în aşa fel 
încât să te ocupi şi mai bine de responsabilitățile tale. 
Economiseşte deci timp lăsând fiecare sarcină la nivelul 
cel mai potrivit. Cât timp ai rezultate excepţionale acolo 
unde contează, poţi sta liniştit. 

10,5. Interstiţiu 


Cartea aceasta e scrisă pentru a-ţi fi de folos în viaţă, 
în general, atât la serviciu, cât şi în afara lui. Mă 
gândeam să scriu „atât la serviciu, cât mai ales în afara 
lui” pentru că obiectivul principal al cărții este să-ţi 
ofere idei, instrumente şi întrebări cu care să ajungi să te 
bucuri şi mai mult de viaţă în ansamblu, să ai 
sentimentul că timpul trece în favoarea ta, şi nu 
împotriva ta. Munca a avut dintotdeauna un rol 
important în viaţa oamenilor, aşa că am dedicat planului 
profesional o bună parte din această carte. 


Capitolele părții a doua, care se încheie aici, sunt 
construite în primul rând pentru a-ți fi de folos la locul 
de muncă. Ele pot fi însă aplicate într-o bună măsură şi 
în viaţa extraprofesională, aşa cum am mai exemplificat 
pe ici, pe colo şi cum o voi face şi în restul paginilor. De 
exemplu, a te concentra pe o anume activitate, 
respingând mai mult sau mai puţin politicos 
întreruperile, este un obicei care prinde bine şi acasă. 

Să luăm organizarea informațiilor ca exemplu. 
Uşurinţa cu care se găsesc facturile şi chitanţele de 
curent ale lunilor trecute sau numerele de telefon ale 
celor de la gaze sau ale unui instalator poate face 
diferenţa între o seară relaxată şi una tensionată. Poate 
că n-ar trebui să mergem până-ntr-acolo încât să spunem 
că buna organizare personală devine un test al 
compatibilității partenerilor, dar cred că ştim cu toţii 
destule discuţii care au avut la origine ceva ce ţine de 
organizare. Când spun că „ştim cu toții”, mă refer la 
situații din filme sau din cărți, nu că am fi trecut noi prin 
astfel de momente tensionate, nu-i aşa? 

„To do list”-ul sau fratele său mai mare, „Musai list”- 
ul, sunt la rândul lor de o utilitate ridicată şi în afara 
serviciului. Avem proiecte, avem de realizat diferite 
lucruri, principiile sunt aceleaşi. Obişnuinţa de a ne opri 
la „suficient” îşi are şi ea locul în multe domeniu ale 
vieții extraprofesionale, mai ales atunci când a depăşi 
acest nivel înseamnă un consum suplimentar de timp 
sau de bani, ale cărui beneficii sunt abia perceptibile sau 
chiar irelevante. 

Aşa că nu mai trecem încă o dată prin aceleaşi 
concepte în partea a treia a cărții, care e dedicată în 
primul rând vieţii în afara serviciului. Faptul că nu 
facem asta nu înseamnă că ideile sau instrumentele 
prezentate nu sunt utile atunci când am ieşit pe poarta 
fabricii, ci înseamnă că tu eşti isteț şi ai înţeles despre ce 
e vorba. Aplică-le pe toate liniştit, atât la serviciu, cât şi 
în afara lui. E nevoie de ele şi într-un loc, şi în celălalt 
dacă vrem să economisim timp şi să ne bucurăm din 
plin de fiecare zi şi de fiecare centimetru din metrul pe 
care-l ai drept semn de carte. 

În partea a treia vei găsi idei care abordează tema 
noastră din alte perspective decât cele de până acum şi 
al căror rol este să te ajute să aşezi sau să menţii pe o 
traiectorie mulțumitoare viaţa extraprofesională. Marile 
satisfacţii ale vieţii, pentru cei mai mulți dintre noi, sunt 
în afara serviciului. lar pentru a le trăi din plin, trebuie 
să ne pregătim pentru ele, să le facem posibile. 

Primul pas spre aceste satisfacţii este să nu mai laşi 
munca să se întindă mai mult decât e nevoie. Are rolul 
ei, avem nevoie de muncă nu numai pentru roadele ei în 
plan financiar, ci şi pentru sentimentele de împlinire şi 
de mulţumire pe care ni le poate oferi, ştiind că am 
contribuit şi noi un pic la propăşirea societăţii. Dar acest 
pas, al optimizării muncii prin tot ce-am discutat până 
acum, nu este suficient pentru a avea o viaţă împlinită. 
Ne trezim cu timp liber şi nu ştim ce să facem cu el. 
Găsim până la urmă moduri de a-l umple, asta nu e o 
problemă, provocarea e să petrecem acest timp într-un 
mod care să ne aducă bucurie şi care, în acelaşi timp şi 
poate în aceeaşi măsură, să contribuie cu ceva la binele 
celor din Jur. 

Al doilea pas este să deschidem proiecte în viaţa 
extraprofesională şi să nu ne ferim de ele; să avem 
preocupări şi inițiative care să ducă undeva, nu să ne 
învârtă în cercuri vicioase; şi nu în ultimul rând, să 
putem spune după fiecare an că rămâne ceva în urma 
noastră, ceva de folos celorlalți. 

Iar dacă avem deja atât de multe proiecte şi activităţi 
încât nu mai ştim nici cum ne cheamă, al doilea pas 
înseamnă să facem un pic de ordine printre ele, să ştim 
exact de ce facem fiecare lucru pe care-l facem. 

Partea a treia a cărții îi este dedicată acestui al doilea 
pas. Cu munca bine organizată, avem o fundaţie solidă 
pe care să construim ceea ce ne dorim cu adevărat — 
activități diferite pentru fiecare dintre noi, dar pe care 
negreşit le are fiecare dintre noi. Te invit deci la o 
limpezire şi la o îmbogăţire a vieţii extraprofesionale. 

Partea a III-a 
Eşti mai mult decât munca ta 

11. Cele şapte planuri ale vieţii 
extraprofesionale. Îmbogăţeşte-le pe toate 


După ce-am petrecut timp vorbind despre ce-ai putea 
face mai bine la serviciu, te invit să laşi munca deoparte 
ŞI să te gândeşti la viaţa ta în afara planului profesional. 
Până la urmă, eşti mai mult decât munca ta. Eşti mult 
mai mult de-atât. Suntem tentaţi să-i privim pe cei din 
jur prin prisma muncii lor, suntem tentaţi să ne dăm 
chiar nouă înşine o valoare mai mică sau mai mare, 
după nivelul ierarhic pe care-l avem la muncă sau după 
complexitatea proiectelor în care suntem implicaţi, însă 
dacă stai de vorbă cu oameni care sunt spre sfârşitul 
vieţii lor şi îi întrebi ce preţuiesc mai mult când se uită 
înapoi, poate că apare şi munca printre lucrurile pe care 
le spun, însă mult mai des apar alte planuri. 


Te invit să descoperi cele şapte planuri ale vieții 
extraprofesionale şi să analizezi cât de bogată este viaţa 
ta acum în fiecare dintre ele. Poate la unele stai foarte 
bine, dar parcă văd că la altele ridici un pic din 
sprâncene. Dacă până acum mai aveai scuza că petreci 
mult timp muncind pentru că nu ştii exact ce să faci în 
afara muncii, după ce vei parcurge paginile următoare 
cred că vei găsi destule lucruri de făcut. 


1. Sănătatea 


Am început să le vorbesc celor din jur despre Time 
Management la începutul studenției. Mă pasiona 
subiectul, mă deranjau cei care întârziau la întâlniri sau 
în livrarea unor lucrări şi, dacă tot se găseau câțiva 
suficient de politicoşi cât să mă asculte, le vorbeam 
despre managementul timpului. Într-unul dintre primele 
materiale citite pe acest subiect am găsit o ilustrare 
foarte puternică a importanţei sănătăţii, una pe care 
multă vreme după aceea o includeam în diferitele 
prezentări. E o veche vorbă chinezească. 

lată despre ce e vorba: imaginează-ţi că tot ce ai tu 
sunt nişte zerouri într-un număr. Talentele tale sunt un 
zero, abilităţile de comunicare sunt alt zero, prietenii 
care te ajută, educaţia pe care ai primit-o, cărțile pe care 

le citeşti, toate lucrurile pe care ştii să le faci sunt câte 
un zero în acest număr, banii pe care îi ai sunt şi ei un 
zero în acest număr. Cu cât ai mai multe lucruri, cu atât 
sunt mai multe zerouri alăturate, iar numărul este mai 
mare. Sănătatea este cifra 1 aşezată la începutul 
numărului. Cu acest 1, toate celelalte cifre capătă 
valoare. Fără acest 1, toate celelalte la un loc nu te ajută 
foarte mult. 

Aşa că de sănătate trebuie să avem mare grijă. Dacă 
nu eşti convins cumva pe deplin că e importantă, du-te 
în vizită în orice spital şi după câteva minute te 
lămureşti cum stă treaba. Numai că, deşi suntem cu toţii 
conştienţi de importanța sănătății, ni se întâmplă de prea 
multe ori să o ignorăm sau chiar să îi punem bețe în 
roate. 

Această carte nu-şi propune să-ţi spună exact ce 
exerciţii ai nevoie să faci ori ce să mănânci sau când, ci 
să-ți atragă politicos atenţia că sănătatea nu se întreţine 
de la sine, ci e nevoie să petrecem timp, în mod regulat, 
pe activități care să ne mențină şi chiar să ne 
îmbunătăţească sănătatea. 

Un bun început ar fi să nu-ți mai distrugi sănătatea 
printr-un stil de viață şi de muncă dezorganizat şi 
stresant. Am încredere că în partea a doua a cărții ai 
găsit idei prin care să devii mai productiv şi mai 
organizat la serviciu, idei care, odată aplicate, îți oferă 
nişte premise foarte bune pentru a te menţine în formă. 

Această a treia parte îţi oferă o serie de idei despre 
cum poţi pune mai multă rânduială în viaţa din afara 
serviciului, ceea ce-ţi va permite să ai grijă de silueta ta 
şi să acorzi meselor importanţa cuvenită. Aşa că fă ce 
ştii că trebuie să faci şi asigură-te că eşti sănătos. E 
important pentru tine, e important pentru familia ta, e 
important pentru siguranţa ta financiară să fii sănătos. 
Alocă liniştit timp în acest plan şi consideră-l important. 

Uite două lucruri pe care le-ai putea face, ca un 
minim punct de plecare: 


Control medical periodic 
Cu rigurozitatea cu care îţi respecţi termenele la 


muncă, sau cu care ar trebui să o faci, programează-ţi şi 
efectuează controale medicale periodice. Dacă nu faci 

cel puţin un control medical general pe an, eşti 
depunctat în acest plan al sănătăţii. 


Mişcare în fiecare zi 


Cu cât ai un serviciu mai static, cu atât trebuie să fii 
mai dinamic în afara lui, dacă vrei să rămâi în formă, iar 
dacă mai vrei încă un imbold ca să te ocupi cât poți de 
bine şi în mod regulat de sănătatea ta, uite ce zice Arthur 
Schopenhauer, în cartea sa Arta de a fi fericit, în regula 
de viaţă numărul 32: „Nouă zecimi, cel puţin, din 
fericirea noastră se bazează exclusiv pe sănătate. Căci în 
primul rând buna noastră dispoziţie de ea depinde. E 
imposibil să ne bucurăm de orice fericire aparentă fără 
sănătate şi prin urmare fericirea e absentă la omul 
copleşit de boală. 

Cu ea, totul e o sursă de plăcere, de aceea un cerşetor 
sănătos e mai fericit decât un rege bolnav. E cea mai 
mare nebunie să ne sacrificăm sănătatea, oricare ar fi 
motivul: să dobândim bunuri, să devenim savanţi, 
pentru glorie, avansare profesională, şi chiar pentru 
bucuriile lui Venus şi plăcerile fugare. Din contră, totul 
ar trebui să 1 se subordoneze”. 


2. Familia 


Acesta e un alt plan pe care cred că îl considerăm cu 
toții important, nu e nevoie să citeşti despre el într-o 
carte. Tocmai de aceea, punctez doar câteva idei şi apoi 
mergem mai departe. 

În primul rând, creşterea copiilor nu poate fi delegată. 
Adică, mă rog, poate fi, dar de obicei rezultatele sunt 
dezamăgitoare, în al doilea rând, calitatea unei relații 
depinde de doi factori: de timpul petrecut împreună şi de 
calitatea acelui timp. E nevoie de ambele. Unii îşi 
închipuie că pot compensa timpul puţin petrecut 
împreună cu cei dragi prin faptul că acel timp puţin este 
totuşi de foarte bună calitate. O fi, dar dacă e puţin, 
relația e afectată. O masă bună e aceea care e atât 
suficientă, cât şi gustoasă. Degeaba e foarte gustoasă, 
dacă primeşti doar o linguriţă. 

Ce mă străduiesc să subliniez este că în afara vieţii 
profesionale trebuie să petrecem atât un timp îndelungat 

cu familia, cât şi unul de calitate pentru a ne simţi pe 
deplin împliniţi. Sunt destui, din păcate, cei care petrec 
ori timp îndelungat, dar de proastă calitate — discuţii 
seci, televizor care domină seara — ori timp de calitate, 
dar puţin. 


3. Locuinţa 


Dacă la primele două planuri probabil n-ai avut mari 
dubii cu privire la importanţa faptului de a investi timp 
în ele, poate la acest plan eşti un pic surprins. Uite 
despre ce e vorba: petrecem destul de mult timp în 
locuinţă şi e important să ne simţim bine acasă. E păcat 
să ajungi acasă din călătorii şi să nu poţi spune: „Home, 
sweet home”. 

A petrece timp aici înseamnă să fii preocupat de 
micile activități care-ţi fac locuința mai plăcută şi mai 
confortabilă. Indiferent la ce nivel financiar te afli, tot 
poţi găsi lucruri pe care să le faci chiar tu şi să ai astfel o 
bucurie mai mare. Poate ai libertatea financiară să 
angajezi un designer cu care să porți o discuţie de 
principiu, apoi să pleci trei săptămâni, iar la întoarcere 
să găseşti totul la cheie. Experienţa multora este că 
aceste locuinţe sunt reci. Căldura e dată de amprenta 
personală, mai ales de acele lucruri pe care le-ai făcut 
sau le-ai adus ori le-ai reparat sau le-ai reaşezat 
împreună cu cei dragi. 

Obiectele din locuinţă trebuie să aibă o semnificaţie 
pentru tine şi doar în acest fel devin parte din căminul 
tău, din familia ta. De aceea orice cameră de hotel în 
care ajungi, oricât de mare şi de luxoasă ar fi, e tot o 
cameră de hotel. Te bucuri un pic de confortul ei, dar nu 
te simţi ca acasă pentru că lucrurile de acolo nu au nicio 
semnificaţie pentru tine. 

Uite un exemplu: să spunem că ai un copil care face 
karate de ceva vreme. Îi place sportul, îi place 
antrenorul şi se simte bine acolo. Vine vremea unor 
examene pentru a obţine o centură şi, după multe 
pregătiri, antrenamente şi repetări, copilul îşi câştigă 
centura galbenă, în locul celei albe. O leagă bucuros în 
jurul mijlocului pentru că e rodul muncii lui, centura are 
o semnificație pentru el. Alt copil, care ar vrea şi el un 
kimono şi o centură galbenă, dar nu face karate, poate 

merge la magazin să-şi cumpere ce kimono vrea şi ce 
centură doreşte. Îşi poate cumpăra chiar o centură 
neagră, dacă vrea. Sunt de vânzare centuri negre la 
magazin, ne putem cumpăra fiecare câte una. Dar acea 
centură nu are nicio semnificaţie pentru copilul care nu 
face karate, nu e rodul muncii lui. Iar primul copil, cu 
centura galbenă, nu are niciun motiv să fie invidios pe 
cel de-al doilea, chiar dacă-l vede cu centura neagră, 
pentru că ştie că respectiva centură nu înseamnă nimic. 
Locuinţa noastră e chiar a noastră în măsura în care 
ne ocupăm de ea. Nu zice nimeni să le faci tu pe toate, 
dar dacă găseşti din când în când timp pentru mici sau 
mari amenajări sau reparaţii, s-ar putea să ai plăcuta 
surpriză că te simți bine. lar dacă eşti printre cei care se 
ocupă de multă vreme personal de micile reparaţii sau 
amenajări din locuinţă, de voie sau de nevoie, probabil 
poţi confirma că ai un sentiment aparte de mulțumire. 


4. Prietenii 


Poate stai foarte bine la acest capitol. Asigură-te că ai 
tot timpul prieteni de nădejde prin preajmă, cu care te 
poţi simţi bine şi cu care poţi discuta teme importante. E 
un plan esenţial în care să petrecem timp şi cei care, de 
la atâta muncă, nu au timp pentru prieteni simt un fel de 
gol care nu se poate compensa multă vreme cu un bonus 
financiar sau cu un titlu mai frumuşel pe cartea de 
vizită. 

Lipsa prietenilor este printre primii factori care îi fac 
pe cei care lucrează în străinătate să simtă dorul de casă. 
Se găsesc într-un loc străin şi, în ciuda unei munci 
provocatoare sau bine răsplătite, lipsa prietenilor îi 
apasă. Avem nevoie şi de acest plan. 


5. Comunitatea 


Comunitatea înseamnă să petreci timp cu cei de pe 
scara blocului, cu cei de pe stradă, cu cei din cartier, 
pentru a vă face viaţa mai bună împreună. Acest plan 
poate însemna o implicare în diferite organizaţii, în 
consilii consultative, în politică, în organizarea unor 
activități sportive sau în diferite alte activități împreună 
cu cei din jur. Când spunem „cei din jur” ne referim nu 

numai la vecini, ci şi la oameni de prin alte părți care 
împărtăşesc aceleaşi preocupări ca tine. Obiectivul este 
să pui câte o cărămidă la îmbunătăţirea calităţii vieţii, a 
ta sau a altora mai puţin norocoşi. 

Poate te întrebi când să mai găseşti timp şi pentru 
aceste lucruri. Nu e o mare problemă dacă nu prea-l 
găseşti acum, dar e bine să ştii că şi acesta e un plan 
important al vieţii în afara serviciului. Doar gândeşte-te 
cum ar fi lumea dacă oamenii şi-ar petrece timpul doar 
la serviciu şi acasă. Gândeşte-te cum ar fi dacă nimeni 
nu şi-ar lua din propriul timp pentru a rezolva lucruri 
importante de rezolvat pentru comunitate. 

Avem nevoie de organizaţii care să facă ceea ce 
singuri nu putem, care să umple golurile administrației, 
care să inițieze şi să implementeze proiecte în 
comunitate. Putem sta deoparte, lăsându-i pe alţii să se 
implice. Dar vine o vreme când chemarea asta e 
suficient de arzătoare încât ne face să trecem la treabă. 
Dacă simți că vrei să faci ceva în acest plan al 
îmbunătăţirii vieții comunităţii, dar nu ştii ce anume, un 
mod de a face asta este să-ți întrebi cunoştinţele 
implicate în proiecte comunitare dacă au nevoie de 
ajutor. 

Un alt mod este să te gândeşti ce te nemulțumeşte în 
fiecare zi din ceea ce vezi în jur. Poate e traficul, poate e 
lipsa locurilor de parcare, poate e poluarea fonică din 
zonă, poate e educația copiilor. Poate te dezamăgeşte 
viaţa politică şi crezi că ai putea îmbunătăţi lucrurile. 
Nu e nevoie să te arunci cu capul înainte dacă nu e 
cazul. Dar fiecare dintre noi are momente când simte că 
trebuie să facă ceva. Când simţi acest îndemn, nu-l 
înăbuşi. 


6. Hobby-urile 


Poate fiecare nou plan prezentat aici te întristează, 
pentru că identifici încă o dimensiune a vieţii în care ai 
vrea să faci ceva, dar n-ai timp, apoi încă una şi încă 
una. Unul dintre modurile de a găsi timp este pur şi 
simplu să începi să faci ceva, iar celelalte activități se 
vor reacomoda cu timpul mai puţin disponibil. Până la 
urmă, cel mai simplu mod de a scoate aerul dintr-un 
pahar e să torni apă, adică să înlocuieşti aerul cu apă. La 

fel, un mod bun de a pleca mai repede de la birou este 
să-ți stabileşti o întâlnire cu prietenii la ora 18, la terenul 
de baschet din parc, şi să ieşi din birou la 17:30 fără 
prea multă ezitare. Desigur, ca să poți face asta, ai 
nevoie să gestionezi bine regulile şi ideile prezentate în 
Partea a doua, în aşa fel încât treburile tale de serviciu 
să fie rezolvate. 

Subliniez ideea că munca asta e uneori la fel ca un 
gaz, adică se întinde în tot spaţiul disponibil. Uşor, uşor, 
trebuie să o readucem la locul ei, între nişte limite 
conştient asumate şi bine alese. 

Pe lângă că stăm mult la serviciu, de multe ori mai 
luăm şi serviciul cu noi, prin telefonul tot mai isteţ pe 
care-l avem. Unul dintre motivele pentru care 
generațiile părinților noştri aveau un plan 
extraprofesional mai bine definit este că atunci când 
plecau de la serviciu, serviciul rămânea acolo. Era o 
despărțire clară, până a doua zi. 

Hobby-urile n-ar trebui să lipsească din viaţa noastră 
extraprofesională. Ele ne relaxează, ne oferă ocazia unor 
interacțiuni de calitate cu cei din jur şi fac ca viaţa la 
serviciu, chiar dacă e mai stresantă, să nu ne apese prea 
tare. Care erau hobby-urile tale în vremurile în care 
timpul mai avea răbdare cu tine? Chiar dacă ţi-ar fi greu 
să mai aloci acum la fel de mult timp că altădată, 
reîncepe totuşi să te ocupi de câte un hobby. Nu uita că 
pofta vine mâncând. Poate în weekend găseşti un pic de 
timp. Poate găseşti timp într-o seară în care ai plecat mai 
repede decât de obicei de la serviciu pentru că ai reuşit 
să fii mai convingător în a spune NU sarcinilor care nu 
aveau treabă cu tine şi care nici nu-ţi solicitau din plin 
abilitățile. Iar dacă ai mai multe hobby-uri, alege unul 
care îi implică şi pe cei dragi ai tăi. E un mod în care 
poţi împuşca doi iepuri deodată: petreci un timp de 
calitate cu cineva drag şi faceți şi ceva ce vă place. 


7. Biserica 


Avem cu toții o dimensiune spirituală şi nu trebuie să 
ne ferim să recunoaştem asta. Ultimele decenii au redus 
foarte mult timpul alocat planului spiritual. Întâmplător 
sau nu, oamenii nu par să fie nici mai prietenoşi pe 
stradă, nici mai calmi, nici mai buni unii cu alții acum 

decât erau în vremurile în care planul spiritual era la loc 
de cinste. 

N-aş vrea să mă lansez într-o argumentație privind 
calitatea comportamentelor noastre cotidiene şi nici în a 
susține o anumită confesiune religioasă în dauna alteia. 
Vreau doar să-ţi sugerez că şi acest plan este important 
în viaţa noastră şi prinde bine să-i alocăm timpul şi rolul 
pe care-l menită. Mă opresc la a observa că şi cei 
neevlavioşi mai scapă câte un „Doamne ajută” sau 
rostesc o rugăciune când dau de greu. Bine-ar fi să ne 
amintim de acest plan mai des, nu doar atunci când dăm 
de greu. 

Ca fapt divers, probabil ai observat că alegerile 
prezidențiale în SUA nu au loc Duminica, ci într-o zi de 
marţi. Asta pentru că, în vremurile în care societatea 
americană era predominant agrară, oamenii aveau de 
călătorit destul de mult până în oraşe, pentru a vota. 
Alegerile nu sunt Duminica pentru că e zi de biserică. 
Alegerile nu sunt nici lunea, pentru că mulți ar fi trebuit 
să-şi înceapă călătoriile Duminica — zi de biserică. Aşa 
că s-a stabilit să fie într-o marţi. Tot ca fapt divers, 
oamenii din jur îmi tot spun că zilele săptămânii se scriu 
cu inițială mică, nu cu iniţială mare. Mie mi se pare însă 
mai potrivit să scriu Duminică cu inițială mare. 


Acestea sunt cele şapte planuri ale vieții 
extraprofesionale: sănătatea, familia, locuinţa, prietenii, 
comunitatea, hobby-urile şi biserica. Ele nu trebuie 
gândite într-o ierarhie anume şi le puteam prezenta în 
orice altă ordine. Am ţinut să le enumăr pentru a 
evidenția cât de bogată poate fi viaţa în afara muncii, 
pentru a te invita să munceşti fără a-i aloca muncii un 
rol prea mare în viaţa ta, neglijând celelalte planuri. 

Împlinirile noastre vin din toate aceste planuri. 
Observă, te rog, că nu e nevoie să fii printre cei mai 
mari milionari pentru a avea o viață mulţumită. Având o 
familie iubitoare, o reţea de prieteni şi cunoştinţe şi un 
ansamblu de preocupări, poţi ajunge să spui că nu-ţi mai 
trebuie mare lucru. Pe acestea şapte le putem avea cu 
toții. Se mai pot găsi şi altele, care țin de obiectivele 
unora sau ale altora. 

Ar mai putea fi planul dezvoltării personale, de 
exemplu. Nu-l consider deloc neimportant. Dimpotrivă, 

i-am dedicat chiar un capitol separat în această carte. 
Însă în viaţa unora acest plan este inclus în viaţa 
profesională, legată de serviciu. În cadrul cursurilor de 
Time Management, susținute de-a lungul a mai bine de 
12 ani în numele companiei TMI, invităm oamenii să-şi 
definească propriile arii-cheie — vezi discuţia avută la 
capitolul „Organizează-ţi mediul de lucru”. În ceea ce 
priveşte  responsabilitățile de la serviciu, oamenii 
reuşesc destul de repede să stabilească nişte categorii — 
rapoarte, bugete, şedinţe, echipă, clienți, furnizori, plăți, 
contabilitate, trezorerie, vânzări etc. 

Când venea vorba despre ariile-cheie din afara 
serviciului, destul de mulţi se limitau să spună că e ceva 
„Personal”. Invitaţia mea era de fiecare dată de a detalia 
ce înseamnă acest „Personal”. După acest capitol, cred 
că ai ce scrie atunci când îţi defineşti arule-cheie din 
afara serviciului. Te invit să fii chiar mai explicit decât 
„sănătate” sau „hobby”. 

Dacă dedici mult timp unui sport anume sau unui 
hobby anume, spune-le pe nume atunci când îţi defineşti 
ariile-cheie sau categoriile — tenis, pescuit. Observă, te 
rog, că lista ariilor noastre cheie trebuie să includă şi 
planurile vieţii extraprofesionale. În acest fel ne formăm 
o imagine de ansamblu asupra priorităților din viaţa 
noastră. 

Merită definite arii-cheie şi în afara serviciului şi apoi 
implementate în folderele electronice, în folderele de e- 
mail sau în agendele în care notăm, pentru că, după cum 
probabil ai observat, schimbi destul de multe mesaje şi 
informaţii cu cei din jur pe aceste teme şi ar fi păcat să 
nu le ai bine organizate. 

Înainte de a încheia acest capitol, permite-mi, te rog, 
să fac două precizări de ordin practic, atunci când îţi 
alegi activităţile specifice. În primul rând, trebuie spus 
că e la modă networkingul, ţi se spune frecvent să cauţi 
să interacționezi cu cei care-ţi pot deveni clienţi, 
parteneri de afaceri sau viitori angajatori. Sunt la modă 
anumite sporturi şi activități: alergatul prin parcuri, 
participarea la maratoane şi alte întreceri corporatiste, 
curăţenia prin poiene după oameni care vin la picnic şi 
lasă în urmă mizerie. 

Mesajul pe care aş vrea să-l subliniez este să-ţi alegi 
activitățile privind sănătatea,  hobby-urile sau 

comunitatea nu după cine mai vine pe-acolo sau ce e la 
modă să faci, ci după ceea ce vrei tu însuţi să faci. N-am 
nimic cu cei care aleargă prin parcuri. Este chiar 
lăudabil efortul lor. Dar tu fă ce vrei tu, nu te simți 
obligat să alergi împreună cu ei. Dacă eşti printre cei 
care aleargă dimineaţa în parc sau care au o anume 
preocupare în comunitate şi vrei să-i implici şi pe alții, 
invită-i să ţi se alăture, dar nu insista şi nu-i judeca. Ştiu 
că nu o faci, dar scriu pentru alţi cititori. 

Alege deci acele activităţi care ţi se potrivesc ţie. 
Dacă printre oamenii pe care îi întâlneşti acolo vei găsi 
unii care să-ți deschidă alte uşi sau perspective, sau 
pentru care să fu tu însuţi de ajutor, foarte bine. Dacă 
nu, fii tu însuţi oricum şi concentrează-te pe ce ai ales să 
faci. 

A doua precizare de ordin practic sună cam aşa: când 
alegi anumite preocupări privind sănătatea sau hobby- 
urile, nu începe prin a cheltui o avere pe echipament de 
ultim răcnet, începe cu ceea ce ai, implică-te mai mult, 
vezi dacă chiar îţi place ce faci şi apoi cumpără 
echipament, în trepte. Sunt destui cei care îşi fac curaj 
pentru exerciţii fizice cumpărând ditamai instalația de 
împins, de tras, de întins şi de ridicat. Ocupă cu ea 
aproape o cameră întreagă şi, la început, toată lumea e 
încântată şi chiar vor să o folosească toţi deodată, dar, 
după câteva săptămâni, e vizitată tot mai rar, până când i 
se descoperă noi funcțiuni, de obicei aceea că poţi agăța 
haine pe ea. Până la urmă, faptul că instalația e 
rabatabilă şi că încape după dulap ajunge să fie cea mai 
apreciată caracteristică a produsului. Fiecare nouă 
vedere a ei este un prilej de dezamăgire sau de enervare. 
„Ce bine era dacă începeam cu nişte flotări, apoi cu 
nişte gantere”, îşi spune omul în sinea lui. 

Alţii descoperă pescuitul. Uitând că în copilărie un 
băț simplu, un nylon şi un cârlig era un arsenal suficient, 
acum încep partida de pescuit nu pe malul unui lac, ci în 
cel mai mare magazin sportiv. Cumpără o undiţă sau 
două, un fotoliu rabatabil cu loc special pentru sticla de 
apă, un cort de pescuit, împotriva ploii sau a soarelui, o 
trusă cât o valiză, prin care de fapt îi anunţă pe toţi că e 
amator. Omul nostru se uită lung şi la bărcile 
pneumatice, dar, din fericire, le lasă pentru altă dată. 
Merge hotărât la pescuit o dată, de două ori, apoi vine 

vremea friguroasă, se aglomerează treburile la serviciu, 
iar marele kit de pescuit se prăfuieşte într-o debara. 

Indiferent că e vorba de un anume sport sau de un 
anume hobby, cred că sfatul sănătos e să începi uşurel. 
Pe măsură ce observi că-ţi place şi constaţi de ce anume 
al nevoie, îţi va fi chiar mai uşor să cumperi 
echipamentul potrivit. Dacă eşti printre cei care au acasă 
instalația de făcut muşchi, poți reîncepe să-i faci nişte 
vizite. Pune-o la lucru, să o faci să-şi merite banii. Dacă 
al tot ce-ţi trebuie pentru pescuit, poți lăsa chiar acum 
cartea Jos, din partea mea, şi să mergi să vezi ce peşti 
poţi procura pentru cină. 

12. Obişnuieşte-te cu incertitudinea 


„Cine l-a împuşcat pe J.R.?” a fost întrebarea care i-a 
frământat toată vara pe americani în anul 1980. Serialul 
Dallas a avut un episod de final de sezon, în martie 
1980, în care J.R. Ewing — un personaj secundar la 
începutul serialului, dar ajuns personaj principal — era 
împuşcat, dar nu se ştia de către cine. Răspunsul a 
apărut în primul episod al noului sezon, difuzat abia în 
noiembrie 1980. Nu mai puţin de 83 de milioane de 
americani s-au strâns în faţa televizoarelor pentru a afla 
dezlegarea marelui mister, episodul stabilind un nou 
record de audienţă pentru serialele TV. 


În timpul verii anului 1980 asta era întrebarea de pe 
buzele multora. Cine l-a împuşcat pe J.R.? Serialul i-a 
prins atât de tare pe spectatori, încât pentru foarte mulți 
fiecare nou episod ajunsese ca un fel de tabiet de care nu 
se mai puteau lipsi. S-au vândut tricouri cu această 
întrebare tipărită pe piept, s-au vândut tricouri cu „Eu l- 
am împuşcat pe J.R” şi foarte multă lume dezbătea cu 
diverse ocazii răspunsurile posibile la această întrebare. 
Ar fi meritat imprimate câteva tricouri şi cu „Nu-mi 
pasă cine l-a împuşcat pe J.R.”. 

Multă lume se nelinişteşte din cauza incertitudinilor 
din jurul nostru. Nu ştim ce va fi mâine, aşa că ne 
stresăm. Desigur că nu toţi, dar totuşi prea mulţi dintre 
noi. Ei bine, adevărul este că sunt multe lucruri pe care 
nu le ştim şi am o bănuială că vor continua să existe 
lucruri despre care nu vom şti prea multe. Nu ştim cum 
va merge economia în ani, nu ştim ce meserii se vor 
căuta peste zece ani, nu ştim sigur cum va fi vremea 
peste două săptămâni, nu ştim ce se va întâmpla cu 
sănătatea noastră, nu ştim cu ce cifre de vânzări vom 
încheia trimestrul următor, nu ştim cât de bine se va 
vinde noul produs sau serviciu pe care îl gândim acum, 
atât de multe lucruri nu ştim. Şi pentru că nu ştim, 
încercăm să estimăm, ceea ce nu e rău. Dar când 
estimarea devine convingere, e periculos. Pentru că nu 
ştim, ne facem scenarii, ceea ce nu e rău. Dar când 
scenariile sunt prea roz sau prea negre, ne amăgim sau 
ne speriem. 

Cred că cel mai bun lucru pe care îl putem face este 
să ne obişnuim cu incertitudinea şi să facem cât putem 
de bine lucrurile care ţin de noi. Îţi pot da un exemplu al 
unei persoane căreia nu i-a fost foarte uşor să facă asta. 
Se întâmpla în urmă cu câţiva ani. O bună prietenă a 
soţiei mele se întâlnea de multă vreme deja cu un tip, 
dar tipul respectiv nu făcea pasul spre un angajament pe 
termen lung. Urma să participăm la un eveniment la 
care aveam să-l întâlnim şi pe prietena soției mele şi pe 
deja faimosul iubit al acesteia. 

Am primit din partea soției un mesaj ferm: „Avem 
nevoie de tine şi de abilitățile tale. La cina asta, te rog 
să-ţi foloseşti textele, tehnicile, trucurile şi ce-oi mai şti 
tu să faci şi să-l convingi pe om să o ceară odată de 
nevastă, dacă are gânduri serioase cu ea. Dacă nu, să o 
lase în pace”. Am trecut cu vederea acest stil 
nerespectuos de a mă mobiliza, la fel cum nu am 
comentat ceea ce mie mi se părea un amestec în 
afacerile interne ale altora. 

Dar am hotărât totuşi să aflu cam ce e în mintea 
tipului respectiv, pe care îl ştiam oricum destul de retras. 
Spre finalul serii, după lungi discuţii despre teme 
conexe, omul mi-a mărturisit că nu vrea să se 
căsătorească şi nu vrea să aibă copii. Cum aşa? îl întreb. 
Cum de nu vrei să ai copii? Răspunsul m-a lăsat fără 
cuvinte: „Nu cred că vor fi fericiţi într-o lume ca asta”. 
Ei, asta-i bună, mi-am zis. Ştii tu acum că peste 20 sau 
40 de ani copiii tăi nu vor fi fericiţi? Chiar m-am gândit 
că exemplu mai potrivit decât acesta pentru a ilustra 
teama oamenilor de viitor şi de incertitudinile sale ar fi 
foarte greu de întâlnit. 

Eu cred că tu nu eşti nici ca acest domn care e atât de 
speriat de viitor, încât nici nu mai ştie să zâmbească, şi 
cred că nu eşti niciunul dintre cei care s-ar frământa 
toată vara neștiind un detaliu dintr-un film serial. Cred 
însă că şi tu ai incertitudinile tale cu privire la viitor, iar 
riscul e ca aceste incertitudini să nu-ţi dea voie să te 
bucuri pe deplin de prezent. 

Time Management înseamnă să fii organizat, să fii în 
controlul sarcinilor tale şi să nu fii ca o marionetă ale 
cărei mişcări sunt dictate tot timpul de alţii. Dar, dincolo 
de toate acestea, Time Management înseamnă să te poți 
bucura de fiecare zi, să trăieşti în prezent fiecare 

experienţă, nefiind îngrijorat de diferitele situații pe care 
viitorul ți le-ar putea aduce în faţă. Până la urmă, la ce 
bun să câştigi timp aplicând tot soiul de reguli, dacă nu 
te poţi bucura de el? 

Dă-mi voie să-ți prezint adevăratul semn că eşti un 
bun manager al timpului tău. Şi aş vrea să o fac prin 
câteva exemple. La o vreme după ce plantezi un pom 
fructifer, acesta începe să dea roade. Atunci când „intră 
pe rod”, cum e expresia populară, el face doar câteva 
fructe. Le poţi număra, să vezi câte sunt. Anul următor, 
iar le numeri şi constaţi că sunt mai multe. După câțiva 
ani fructele nu se mai pot măsura uşor prin numărare; se 
măsoară mai uşor altfel, prin cântărire. Dacă le poți 
număra în fiecare an, asta înseamnă că pomul respectiv 
nu a ajuns la maturitate, că ceva nu e în regulă cu el. 

Cam la fel se întâmplă şi cu banu: pe măsură ce îi 
câştigi, îi numeri. După o vreme îi măsori altfel decât 
prin numărare, mai precis prin beneficiile pe care ţi le 
aduc — confort, bucurii, influenţă sau altele. Cine e tot 
timpul preocupat să-i numere, încă nu a ajuns la bogăția 
adevărată, din punct de vedere financiar. Ei bine, cam 
tot aşa e şi cu timpul. La început zici: „Am câştigat o 
oră” sau „Am avut vreme de mers la sală săptămâna 
asta” sau „Am ajuns la serbarea copilului, chiar dacă la 
limită”. 

Succes în managementul timpului înseamnă, la fel ca 
la pomii fructiferi sau la bani, să poți să ajungi să 
schimbi unitatea de măsură, să te gândeşti nu la cât timp 
al câştigat, ci la beneficiile pe care acest timp 
suplimentar ţi le aduce: copiii cu care ai o relaţie bună, o 
formă fizică de admirat, o impresionantă serie de cărți 
citită în ultimul an, nişte lucruri mai bune în comunitate 
obținute prin efortul tău şi, chiar mai mult decât atât, un 
sentiment de calm cu privire la viitor. 

Acest sentiment de calm este atât rezultatul aplicării 
tuturor regulilor despre care am vorbit aici, cât şi al unui 
efort conştient de a te obişnui cu gândul că există lucruri 
dincolo de controlul tău, că nu poţi prevedea totul, că 
ceea ce poți face este să fii mai relaxat şi mai hotărât în 
a obține rezultatele care depind de tine. Dacă îţi doreşti 
un mod foarte practic prin care să poţi decide când e 
cazul să te mobilizezi să faci ceva şi când e cazul să 
treci relaxat mai departe, uite-l mai Jos. 

Îţi recomand călduros să te ocupi doar de acele 
subiecte ale lumii din jurul tău care îndeplinesc simultan 
două condiţii. Pe de o parte, sunt fapte sau fenomene 
care te afectează în mod direct, iar pe de altă parte, pot 
fi influențate de către tine. Simplifică-ţi viaţa şi 
foloseşte frecvent acest filtru. Afli o ştire despre ceva ce 
te-ar putea afecta şi pe tine la fel cum i-ar putea afecta şi 
pe mulți alții, dar nu poţi face nimic în privinţa asta? 
Ascultă un pic, doar cât să ştii ce trebuie să eviţi, dar 
apoi treci mai departe şi nu te gândi prea mult la acest 
subiect. 

Aveai de gând să mergi la munte, dar ai aflat că vor fi 
ploi abundente şi „intensificări de vânt”? În regulă, 
decide să faci altceva în weekend şi treci mai departe, 
nu te îngrijora. Ai auzit prin firmă că s-ar putea să aibă 
loc nişte restructurări şi îi vezi un pic agitați pe cei din 
jurul tău pentru că nu se ştie dacă, cine şi cum va fi 
afectat? Dacă nu poţi influenţa decizia, la ce bun să te 
îngrijorezi?  Obişnuieşte-te cu incertitudinea şi 
concentrează-te pe ceea ce poți face: o muncă de calitate 
în fiecare zi şi rezultate excepționale livrate la timp. 

Protejează-ți timpul,  protejează-ți nervii şi 
obişnuieşte-te cu gândul că incertitudinile sunt aproape 
peste tot. Asigură-te că ai în jur câțiva stâlpi pe care te 
poți sprijini, adică relații de bună calitate cu oameni în 
care poți avea încredere. Bucură-te de astfel de relații, fă 
tot ce ține de tine pentru a le consolida în fiecare zi şi nu 
te îngrijora prea mult cu privire la viitor. 

13. Uneori e mai bine fără prea multe scopuri 


Scopurile ne motivează, dar ne şi stresează. Ne ajută, 
dar ne şi încurcă. Ne fac să ne simţim bine după o 
activitate care ne apropie de atingerea lor, dar ne pot 
face şi să ne simţim vinovaţi când a mai trecut o zi şi n- 
am prea lucrat la ele. Unul dintre motivele pentru care 
oamenii acumulează dezamăgiri este că îşi stabilesc prea 
multe scopuri. Dezamăgirea vine în urma amăgirii, după 
cum spunea cineva. 


Ce-ar fi dacă am lăsa-o mai uşor cu scopurile şi ne- 
am bucura de diferite activităţi fără să punem un număr 
sau o cantitate ori un standard de calitate lângă ele? Ce- 
ar fi să petrecem mai mult timp nu pe activitățile faţă de 
care ne-am angajat artificial, ci pe cele care ne aduc 
bucurie? 

De exemplu, imaginează-ţi o familie care vizitează 
pentru prima dată un mare parc de distracții. Ar fi ciudat 
să stea la o masă, cu harta parcului în față, şi să 
stabilească ţinte: pe acest roller-coaster ne dăm de cinci 
ori, pe acesta de trei, la acest mic spectacol mergem de 
două ori şi aşa mai departe. Nu cred că ai văzut pe 
cineva stabilind astfel de obiective. Mai degrabă 
oamenii se plimbă prin parc, dau de ceva interesant într- 
o parte, intră, le place, iar la ieşire hotărăsc să mai dea o 
tură. Data următoare când sunt spre ieşire hotărăsc că e 
momentul să încerce şi altceva. Asta e libertatea de care 
deseori ne privăm, doar pentru că am hotărât la un 
moment dat ceva. 

Desigur că sunt categorii ale vieţii noastre în care 
scopurile şi planurile nu pot lipsi. Cu cât o companie 
este mai mare, cu atât sunt mai importante bugetele de 
venituri şi cheltuieli, planurile de producție, țintele de 
vânzări şi alte estimări. Este normal să fie aşa, pentru că 
se fac angajamente pentru resurse față de nivelurile 
superioare de conducere, faţă de bănci, de furnizori şi de 
alți parteneri, iar costul neîndeplinirii angajamentelor e 
mult mai mare decât costul planificării. 

Aşa că, data viitoare când ai de-a face cu ţinte 
individuale şi de echipă la serviciu, nu e nevoie să 
trânteşti pe masă această carte şi să-i anunţi pe toţi cei 

din jur că-şi pierd vremea. În acele cazuri aplică liniştit 
tot ce ştii despre stabilirea scopurilor. În multe alte 
domenii însă, e adeseori foarte sănătos şi plăcut să 
lucrezi fără scopuri. 

Vrei să înveţi să cânți la un instrument muzical? Poţi 
începe liniştit, fără să-ţi propui să ajungi la un moment 
dat solist pe una dintre marile scene ale lumii sau, mai 
realist, să susții un mic concert pentru prieteni, de 
Crăciun. Începe să cânţi, învaţă în ritmul pe care ţi-l 
permiţi, lasă deoparte instrumentul respectiv când nu te 
mai atrage şi poate vei reveni la el la un moment dat. 

Vrei să te apuci de un sport? Joacă liniştit. Nu e 
nevoie să-ți propui să ajungi cel mai bun, să-ți baţi 
prietenii sau să-ţi tot depăşeşti recordul personal. Joacă 
dacă te simți bine şi ai timp. Revino pe teren când ai 
timp. Nu te simți vinovat dacă ai lăsat acel sport 
deoparte două săptămâni sau două luni, dacă nu mai eşti 
în forma de altădată sau dacă alţii au devenit mai buni. 
Joacă din nou când poți şi-ţi face plăcere. 

Hobby-urile sunt, până la urmă, pentru plăcerea şi 
relaxarea ta. Nu te înrobi fără să fie cazul, făcând să 
dispară atât plăcerea, cât şi relaxarea. Prea puţin dintr-un 
hobby poate fi frustrant, asta cred că o ştim cu toţii din 
propria experiență. Dar şi prea mult dintr-un anume 
hobby poate deveni la fel de stresant. Asta o ştiu foarte 
bine sportivii de performanţă, cei care, de exemplu, 
jucau tenis în copilărie şi cărora le plăcea atât de mult 
acest sport, încât nici nu-şi dădeau seama cum trecea 
timpul. La sugestia antrenorilor şi la insistenţele 
părinților poate au ajuns să joace atât de mult tenis, încât 
nu se mai bucurau deloc de el. Cam în aceeaşi situație 
putem ajunge şi noi, impunându-ne scopuri care ne 
copleşesc. 

Trebuie menționat însă un lucru: a nu stabili scopuri 
nu înseamnă să stai şi să nu faci nimic. Această carte 
este plină de îndemnuri la activitate, în diferite planuri şi 
cu diferite sugestii, iar acest capitol nu face excepție. 

Tim Ferriss, în cartea sa Săptămâna de lucru de patru 
ore, spunea că opusul fericirii nu e tristeţea, ci 
plictiseala. Ultimul lucru pe care l-aş recomanda este o 
viaţă dominată de lene şi de inactivitate. Avem nevoie să 
facem lucruri, să ne petrecem timpul cu activităţi 
frumoase, plăcute şi productive într-un fel sau altul. Atât 

că, dacă ne referim la activitățile din afara vieţii 
profesionale, adeseori scopurile mai mult ne încurcă 
decât ne ajută. 

Scopurile ne sunt de folos în marile proiecte, cum ar 
fi o nouă locuinţă sau o plasă de siguranţă în plan 
financiar. Însă în multe dintre acele activităţi pentru care 
am vrea să avem mai mult timp sau pe care să le facem 
cu bună dispoziție, scopurile vin să strice petrecerea. 
Deci, dacă ai un pic de timp liber, fă ceva ce-ţi place. 
Începe imediat. Nu te gândi că nu te pricepi prea bine, 
că nu ai scopuri în direcția respectivă, că poate ar trebui 
să faci altceva. Începe pur şi simplu să faci acel lucru. 
lar după o vreme, dacă nu te mai inspiră activitatea 
respectivă, renunţă liniştit. 

După modesta mea opinie, bazată pe întâlniri cu mii 
de oameni care mi-au pus întrebări despre cum să-şi 
organizeze timpul şi viaţa şi care şi-au prezentat 
propriile experienţe, cred că trebuie să devenim mai 
buni la două lucruri. Nu doar la acestea două, trebuie să 
devenim mai buni la multe lucruri dacă vrem o lume 
mai frumoasă, însă în acest context sunt două pe care 
trebuie să le facem mai bine şi care merg mână în mână. 

În primul rând, trebuie să ştim că poate exista 
activitate şi fără scopuri. Copiii ştiu asta foarte bine. Se 
joacă pur şi simplu. Pe măsură ce creştem, suntem prinşi 
în angrenaje de proiecte şi programe şi locuri de muncă 
şi responsabilități. Munca se face pentru a îndeplini 
nişte obiective. Mai subliniez o dată că acele obiective 
au rolul lor şi că avem nevoie de ele şi în afara 
serviciului, doar că nu peste tot. Avem nevoie să 
devenim mai buni la a face lucrurile pentru că ne plac şi 
ne inspiră, şi nu doar pentru că ne-am propus să 
ajungem undeva. Dacă facem şi asta, foarte bine. 

În al doilea rând, trebuie să avem libertatea să 
renunțăm la activitățile şi la preocupările care nu ne mai 
aduc nicio bucurie, nici nouă, nici celor din jur. Ai 
început o carte şi vezi că nu e prea grozavă? Pune-o 
deoparte. Te-ai apucat de alergat, dar te dor genunchii? 
Fă altceva. Ţi-ai cumpărat nişte aparate pe care nu le 
foloseşti? Scoate-le din casă, vinde-le, fă-le cadou, dar 
scapă de ele. Învață din toate acestea. A renunţa e un 
obicei foarte bun, doar că e important să ştii la ce să 
renunţi şi la ce să perseverezi. 

În acest capitol ne jucăm un pic cu focul, pentru că 
vorbim despre a te apuca de anumite lucruri fără vreun 
scop anume şi de a renunţa la altele înainte să depui tot 
efortul pe care l-ai putea depune pentru a continua. Dar 
ne jucăm cu focul pentru că în organizarea propriei vieţi, 
a propriului timp, e nevoie şi de aceste activităţi care ţin 
de un anume confort psihic şi de o anume igienă psihică. 
Stabileşte-ţi scopuri care nu te lasă să dormi; scopuri 
privind viaţa ta în ansamblu, privind famila, privind 
munca. Dar lasă-ţi loc şi pentru activităţi „de voie”. 
Perseverează până în pânzele albe pentru lucrurile 
importante pentru tine. Dar la cele mai puţin importante 
renunţă fără teamă. Renunţă la activităţi care nu-ţi fac 
bine. Renunţă la activităţi care nu folosesc nimănui. 

E bine de ştiut că şi relaţiile cu cei din jur au un 
început şi un sfârşit. Avem oameni în preajma noastră a 
căror relație cu noi a început când ne-am născut şi se va 
încheia când murim. Avem oameni faţă de care ne-am 
angajat să le fim alături până la moarte. În extrema 
cealaltă, avem cu alți oameni interacțiuni de 30 de 
secunde pe stradă sau în autobuz sau în avion, când îi 
întrebăm ceva, ei ne răspund şi nu ne mai întâlnim 
niciodată. Între aceste extreme, există relaţii mai lungi 
sau mai scurte. Ele pot începe întâmplător sau 
intenționat şi se pot încheia în acelaşi fel. 

A te bucura din plin de viață înseamnă să ştii să 
renunţi. A te bucura din plin de viaţă înseamnă să-ţi laşi 
loc pentru activități spontane — legale, morale şi 
benefice, să nu uităm să precizăm. Scopurile îşi au rolul 
lor şi generează activități. Dar uneori e invers, 
activitatea generează la un moment dat un scop. 
Foloseşte liniştit ambele abordări, fără să te gândeşti 
prea mult. 

14. Momentul cel mai potrivit nu există 


Dacă vrei să faci ceva, nu aştepta alinierea perfectă a 
tuturor planetelor. Nu există „momentul cel mai 
potrivit” pentru a face un lucru. Pur şi simplu nu există. 
Întotdeauna va exista cel puţin un motiv care să te facă 
să amâni sau să renunţi. lar motivele respective ți se pot 
părea mari atunci, pe moment, dar când te uiţi în urmă te 
enervezi că n-ai făcut pasul din cauza unui anume 
motiv, pentru că de multe ori constați că motivul 
respectiv nici nu era chiar atât de important. 


Sigur ai tu nişte intenţii şi proiecte ambiţioase. Poate 
nu le-ai împărtăşit cu prea mulți, dar sunt acolo. E 
treaba ta dacă le faci sau nu, dar mesajul acestui capitol 
este acela că, dacă aştepţi „timing”-ul perfect, se prea 
poate să-l aştepţi degeaba şi să constați că vremea în 
care puteai totuşi să faci ceva a cam trecut. 

Știu oameni care vor un MBA, dar îl tot amână, care 
vor să se desprindă dintr-o corporație, dar mai stau încă 
puţin, încă un proiect, încă un trimestru, încă un an. 
Sunt alții care vor să-şi deschidă o firmă, dar se 
consideră mereu nepregătiţi. Mai vor să acumuleze până 
să facă pasul. Mai vor să câştige experienţă, vor să se 
mai pregătească. Până când constată că nu mai au 
entuziasmul de care e nevoie. 

Sunt femei care-şi doresc copii, dar amână bucuria 
spunându-şi că încă nu e totul pregătit în jurul lor, că 
încă nu e momentul. Se mai uită la tânărul lor soţ, cu 
preocupările-i ce respectivelor soţii le par infantile, şi-şi 
spun că acest copil nu poate fi tată. Tot amânând, unele 
constată că au amânat prea mult. Sunt oameni care dintr- 
un hobby vor să facă o vocație. Ar şti şi cum să înceapă, 
dar stresul renunțării la plasa de siguranţă le amână 
decizia. 

La o scară mai mică, sunt destui cei care îşi propun să 
se apuce de mişcare. De alergat, să spunem. Dar azi nu, 
că sunt obosiţi. Mâine nu, că e prea frig. Poimâine nu, 
că au treabă. În altă zi nu, pentru că au mâncat prea 
mult. În altă zi nu, pentru că e prea cald. Niciodată nu e 
contextul perfect. Şi tocmai de aceea, multă lume nu 
face mişcare serioasă niciodată. 

Exemplele pot continua şi cred că le avem fiecare. Te- 
aş invita să te gândeşti la câteva decizii importante pe 
care le-ai luat în trecut şi să le analizezi un pic prin 
prisma momentului în care au fost luate. Probabil vei 
constata că ele n-au fost luate într-un context perfect. 

Am trecut la rândul meu prin decizii luate într-un 
context imperfect. Ocupaţia pe care o am acum este 
rezultatul unei astfel de decizii. Anul 1999 mi l-am 
petrecut cu două responsabilităţi mari pe umeri. Pe de o 
parte, aceea de angajat cu normă întreagă în Bucureşti, 
cu responsabilitatea de a pune pe picioare biroul din 
România al unei companii internaționale de training, 
TMI, şi pe de altă parte, aceea de student la zi, în 
ultimul an, la Relaţii Economice Internaţionale, la o 
facultate aflată la 600 de kilometri distanţă, la Oradea. 

Oportunitatea angajării la TMI a venit în toamna 
anului 1998, când încă eram student cu acte în regulă, 
cu încă două sesiuni de examene în faţă şi o licenţă. 
Poate că nu era momentul să mă angajez full time 
nicăieri, cu atât mai puţin în Bucureşti, un oraş pe care 
nu-l cunoşteam prea bine. Dar perspectivele erau 
provocatoare, aşa că am făcut pasul. A fost un an dificil, 
dar frumos, care a trecut cu bine. Soseam la Oradea cu 
trenul în dimineaţa examenelor, iar seara eram în tren 
înapoi spre Bucureşti. Mă întorceam la Oradea, tot cu 
trenul, aproape în fiecare weekend. 

Într-o dimineață am ajuns la facultate după ce 
începuse examenul. La intrarea mea în amfiteatru, pe 
uşa situată în partea de jos a sălii, lângă catedră, toți 
colegii şi-au ridicat privirile din lucrările lor, uitându-se 
când la mine, când la profesor. Din fericire, am fost 
primit în examen. Ba chiar i-am spus profesorului că aş 
vrea să dau tot atunci examenul şi la cealaltă materie pe 
care o studiam cu dumnealui. „Să crezi tu, Pantiş, că 
stau eu aici încă trei ore după ora unsprezece, ca să-ţi 
dai tu şi al doilea examen.” „Nu e nevoie, domnule 
profesor. Le dau pe amândouă până la unsprezece.” 
Doar eram pregătit de ambele examene, nu mai puteam 
veni încă o dată într-o zi lucrătoare, în următoarele 
săptămâni. 

Regretatul Peter F. Drucker, un adevărat „guru” al 
managementului, avea o vorbă: „Where you see a 
successful business, someone once made a courageous 

decision” — „unde vezi o afacere de succes, cineva a luat 
odată o decizie curajoasă”. O vreme, mă amăgeam că 
despre mine e vorba. Doar eu am fost cel care în 1998 
şi-a riscat neîncheierea studiilor pentru un serviciu, şi-a 
riscat confortul de acasă pentru oportunităţile unui oraş 
mare. 

Mi-am dat seama însă că, dacă e să vorbim despre 
succesul TMI România şi să căutăm decizii curajoase la 
începuturi, în 1998 şi 1999, acestea nu au fost ale mele, 
ci ale celor din jurul meu: ale familiei, care a ales să mă 
sprijine necondiționat, ca de atâtea ori; ale şefilor mei 
străini de la TMI, care au riscat reputația companiei pe 
mâinile unui tinerel, sau ale primilor clienţi, care au pus 
sesiuni cu sute de oameni în grija unui trainer de 23 de 
ani. Uitându-mă înapoi, mă bucur că am făcut pasul 
respectiv, chiar dacă momentul nu a fost perfect. 
Uitându-te şi tu înapoi la decizii de-ale tale, probabil 
găseşti destule pe care le consideri acum foarte bune, 
deşi atunci poate le considerai nepotrivite. Probabil ai 
avut şi tu oameni care ţi-au fost alături şi a căror 
contribuţie a compensat imperfecţiunea împrejurărilor. 

Păstrează-ţi mai departe obiceiul de a începe lucruri 
fără să ai nevoie de contextul perfect, căci altfel, practic, 
ajungi să nu le mai începi niciodată. Iar dacă vei ajunge 
la vreo 90 de ani şi te vei uita în urmă, se prea poate să- 
ți pară rău mai mult pentru lucrurile pe care nu le-ai 
făcut decât pentru lucrurile pe care le-ai făcut, după cum 
obişnuia să spună un prieten de-al meu. Aş mai adăuga o 
dimensiune acestei afirmaţii, cum că momentul cel mai 
potrivit nu există. Am vorbit până acum despre deciziile 
noastre, însă noi suntem implicați şi în deciziile 
celorlalți. Suntem „context” pentru ei. 

Poate trebuie să iei îndemnul acestui capitol nu numai 
pentru deciziile tale, ci pentru a le oferi celor din jurul 
tău sprijinul de care au nevoie, atunci când au nevoie. 
Dacă-i vezi hotărâți să zboare, nu le tăia aripile doar 
pentru că, după părerea ta, încă nu sunt pregătiți. Fii un 
sprijin pentru ei, nu o frână. Dacă ai copii care vor să 
meargă pe un anume drum, judecă-l şi din perspectiva 
lor. Doar din a ta, s-ar putea să nu fie pregătiți niciodată. 

În cazul în care conduci echipe şi ai un cuvânt de spus 
în cariera lor profesională, dă-le oamenilor ocazia să 
crească, lasă-i să facă pasul fără să spui „nu e 

momentul”. Momentul nu e perfect niciodată. Oamenii 
trebuie ajutaţi atunci când au ei nevoie, nu când ne este 
nouă mai comod. 

Generalul Colin Powell, fost Şef al Statului Major al 
Armatei Americane şi fost Secretar de Stat al SUA, 
obişnuieşte să spună: „Când eşti în zona 40 — 70%, ia o 
decizie”. Ce vrea să spună este că, dacă nu ai nicio 
informaţie, adică un fel de 0%, nu lua nicio decizie, mai 
strânge informaţii, ca să ştii despre ce e vorba. Dar nu 
sta până când ai toate informaţiile, adică 100%, pentru 
că, în primul rând, nu vei avea niciodată toate datele şi, 
în al doilea rând, atunci când le vei avea, va fi prea 
târziu. 

Într-un context de război, ca acela pe care-l descrie el 
când vorbeşte despre această regulă, dacă tragi când ai 
0% informaţie, o încurci rău. Dar dacă stai până când ai 
100% informaţie despre ce şi unde se întâmplă, probabil 
nu vei mai apuca să tragi pentru că vei fi tu ţinta altora. 
În acelaşi fel, atunci când contextul este suficient de 
prietenos planurilor tale, treci la treabă fără prea multe 
emoţii. Nu aştepta să fie „100% de prietenos” pentru că 
atunci când apare ceva favorabil, dispare altceva 
favorabil. În viaţă nu e ca-n filme, unde poţi regiza totul. 
E mai riscant, dar e mai frumos. 

15. Fii mai bun la ceea ce eşti foarte bun deja 


Dacă parcurgi cărțile pe tema succesului financiar, 
afli la tot pasul că „trebuie să pui banii să lucreze pentru 
tine”; că trebuie să investeşti în active financiare care 
să-ți aducă tot mai multe câştiguri şi că succes înseamnă 
să nu mai trebuiască să munceşti. Succes înseamnă să 
ajungi la nivelul la care câştigurile din aceste active îţi 
pot asigura un trai frumos, astfel că nu mai ai nevoie să 
munceşti; cel puţin nu cu normă întreagă şi nu cu şefi 
sau colegi obtuzi. 


Deşi consider aceste sfaturi ca fiind utile într-o foarte 
mare măsură, aş vrea să atrag atenţia asupra unui aspect 
de ordin practic: dacă ne uităm în jurul nostru constatăm 
că sunt foarte puţini cei care au venituri „automate” 
mari, pentru care nu e nevoie să facă absolut nimic. O fi 
un obiectiv ambițios, dar nu e realist deloc. 

Multă lume nu a avut, nu are şi nici nu va avea 
vreodată vreun venit de acest fel, cu care să se trezească 
periodic în cont fără să facă absolut nimic. Aş îndrăzni 
să spun că cei care au venituri absolut automate, care le 
vin de la sine, fără nici cel mai mic efort, sunt foarte 
puţini într-o ţară ca a noastră. Probabil sunt mult mai 
puţini decât zilele unui an, chiar bisect. Dacă te întrebi 
dacă eşti printre ei, probabil nu eşti. Dar nu te întrista. Şi 
în lume sunt foarte puţini. Destui ca număr, dar foarte 
puţini ca procentaj din totalul oamenilor. 

Sunt însă destul de mulţi cei care au venituri „aproape 
automate”, adică nu sunt venituri sub formă de salariu, 
dar sunt venituri care le solicită totuşi timp, analiză de 
opțiuni, decizii, intervenţii periodice şi tot felul de alte 
treburi, unele dintre ele chiar stresante. Uite unde bat cu 
cu această argumentaţie: sursa ta principală de câştig ai 
fost şi eşti tu. Chiar dacă veniturile principale ar ajunge 
să nu mai fie în timp sub formă de salariu, ci sub formă 
de chirii, dividende, câştiguri din tranzacţii de un fel sau 
altul, actorul principal eşti tot tu. Dacă e să mă exprim 
în termeni financiari, principalul tău activ eşti tu, cu 
abilitățile, cunoştinţele şi atitudinea ta. Şi nu ştiu ce sfat 
mai bun ţi-ar putea da cineva, dacă vrei să-ţi creşti în 

timp veniturile, decât să îți dezvolți în mod continuu 
abilitățile şi cunoştinţele şi să-ţi şlefuieşti atitudinea. 

Cât timp sursa principală de venit este salariul, 
necesitatea dezvoltării personale şi a dezvoltării unei 
capacităţi de a rezolva provocări tot mai complexe cred 
că nu trebuie argumentată prea mult. Însă şi dincolo de 
salariu e nevoie să fii 1steţ, să ştii ce să faci şi ce să nu 
faci, să fii la curent cu tendinţele principale. Altfel s-ar 
putea să constaţi că celelalte venituri sunt nu numai 
„Independente”, ci şi „imprevizibil de independente”. 

Dezvoltarea ta personală şi profesională nu trebuie 
deci tratată ca un fel de hobby, ca o activitate de care 
dacă ai timp, bine, dacă nu, nu. Nu e ca pescuitul, ca o 
plimbare prin parc sau ca o vizită la muzeu. E ceva ce 
trebuie să-şi găsească loc în timpul tău şi printre 
prioritățile tale în mod continuu. De aceea şi vorbim 
despre acest subiect în paginile acestei cărți. E ceva 
important şi e ceva ce nu trebuie lăsat la inițiativa altora. 
Câştigul este în primul rând al tău, nu al altora. 

Dezvoltarea profesională e unul dintre acele lucruri 
ale căror rezultate se văd mai bine în timp decât imediat. 
Dacă n-ai mai pus de mult mâna pe o carte, dacă n-ai 
făcut un curs, dacă nu te-ai preocupat în ultima vreme să 
devii mai bun, veniturile tale nu scad neapărat în 
respectiva săptămână şi productivitatea ta la serviciu se 
prea poate să nu aibă prea mult de suferit imediat. Dar 
asta nu înseamnă că nu există consecinţe. Dacă într-o 
săptămână nu faci mişcare şi nu sari peste nişte prăjituri, 
nu devii obez până Duminică. Dar dacă în timp te 
împrieteneşti bine cu deserturile şi te cerți cu aleile din 
parc, consecinţele legate de greutatea ta le ştim cu toţii. 

Cam aşa e şi cu dezvoltarea personală. E ca şi cum te- 
ai menține în formă, dar nu din punctul de vedere al 
siluetei, ci din cel al abilităţilor, cunoştinţelor şi 
atitudinii. Mă tem că, dacă am avea nişte ochelari 
magici cu care să vedem cum stau oamenii din jurul 
nostru la aceste capitole, am vedea câțiva cu alură de 
atlet, dar am vedea şi mulți obezi — care şi-au neglijat 
dezvoltarea profesională — şi foarte mulți îmbătrâniţi 
înainte de vreme — cu o capacitate intelectuală şi 
emoţională atrofiată. 

Îţi prezint mai jos câteva sugestii privind dezvoltarea 
ta profesională şi personală. 

1. Fii mai bun la ceea ce eşti foarte bun deja 


Investeşte în tine, devino mai bun, dar nu în toate 
direcțiile şi nici după cum apar oportunitățile. Investeşte 
exact în lucrurile la care stai foarte bine deja şi care îţi 
aduc rezultatele cele mai bune. Dacă încă nu eşti sigur 
care sunt acelea, uită-te în urmă şi trece-ţi în revistă 
marile realizări. Oricât ai fi de modest, tot găseşti ceva, 
nu-i aşa? Începe liniştit de la şcoală, continuă cu 
activităţile extraşcolare, cu proiectele din studenție, cu 
primele locuri de muncă şi încheie cu realizările anului 
curent la serviciu. 

Treci şi prin activitățile familiale. Identifică acele 
realizări pentru care ai primit aprecierile celorlalţi, care 
ştii că te-au scos din situaţii grele şi de care eşti mândru. 
Ai deja un volum mare de date despre tine, din care poți 
extrage lucrurile pe care le faci cel mai bine. Dacă e să 
investeşti timp şi bani în ceva anume, investeşte în 
aceste direcții unde deja ai o serie de avantaje. 


2. Ignoră-ţi punctele slabe 


Poate totuşi nu de tot. Trebuie să fiu atent ce scriu 
aici, să nu se supere pe mine cei dragi ai tăi care îţi tot 
fac observaţii şi cărora tu poate ai fi tentat să le spui că 
ai citit într-o carte că trebuie să-ți ignori punctele slabe. 
Aşa că, de dragul bunelor relaţii, reformulez un pic: nu 
te îngrijora prea tare de punctele tale slabe. Le poți 
tempera un pic dacă ele îi scot din sărite pe alții sau sunt 
la un nivel considerat insuportabil. Dar nu-ţi petrece 
foarte mult timp încercând să le transformi în puncte 
tari. 

Mai bine investeşti timpul, banii şi energia ta 
devenind incredibil de bun în acele arii în care deja eşti 
foarte sus. Rezultatele, exprimate în bani, mulţumire de 
sine sau recunoaşterea celorlalți, de-acolo vin, nu din 
altă parte. Usain Bolt, de exemplu, triplu medaliat cu 
aur la Olimpiada de la Beijing din 2008, după ce ne-a 
uimit pe toţi prin lejeritatea cu care a câştigat cursa de 
100 de metri plat, a primit apoi cadou de la sponsorul 
său Puma un autoturism foarte rapid, un BMW M3. La 
doar câteva luni după aceea, a pierdut controlul maşinii 

şi a intrat cu ea în şanţ. La mai puţin de doi ani a avut 
din nou un accident generat de faptul că nu şi-a putut 
ține în frâu maşina. Bun, deci nu se pricepe la şofat cum 
se pricepe la alergat. Nu-i nimic. Succesul lui în viaţă nu 
e influenţat prea mult de cum conduce, ci de cum 
aleargă. 


3. Dezvoltă-ti abilităţile de comunicare 


Când mă întreabă oamenii din jur ce cursuri le 
recomand, răspunsul pe care-l dau de obicei este că 
trainingurile trebuie alese în funcție de ceea ce ai de 
făcut. Precizez însă de fiecare dată că există două arii în 
care toți ar trebui să devenim mai pricepuţi, dacă ne 
dorim un oarecare succes şi dacă ne dorim să ne 
bucurăm din plin de viaţă. 

Prima arie e managementul timpului. Faptul că ai 
acum în mână o carte pe această temă arată importanţa 
pe care o acord cu adevărat acestei teme. Indiferent de 
meserie, de vârstă, de poziția într-o ierarhie, avem 
nevoie să ştim cum să ne gestionăm timpul, să-l 
împărțim bine între diversele preocupări, să-l planificăm 
chibzuit pentru a obţine rezultatele pe care ni le dorim. 

A doua arie esențială, după părerea mea, e cea a 
abilităților de comunicare. Cu toţii avem treabă unii cu 
ceilalţi şi de foarte multe ori ne găsim în situaţii în care, 
dacă ştii cum să pui problema, ieşi cu faţa curată. Dacă 
nu ştii cum să pui problema, se întâmplă să nu te alegi 
cu nimic sau chiar să o păţeşti. Pentru ca lucrurile să fie 
mai clare vezi mai jos câteva exemple. 

Foarte mulți oameni de prin companii au idei despre 
cum ar putea merge lucrurile mai bine. Ştim din 
experienţa atâtor ani că uneori ideile bune mor în faşă 
nu pentru că nu sunt potrivite, ci pentru că omul care 
trebuie să prezinte ideea celorlalţi, pentru a-i fi aprobată, 
nu e convingător. Ori îi bombardează cu informaţii de-i 
zăpăceşte, ori pare prea pasionat de idee şi dă impresia 
că e nerealist ce propune, ori e prea vehement şi ceilalți 
resping abordarea. Trebuie să ştii cum să aduci ideea în 
discuţie. 

Poate ţi s-a întâmplat să ajungi într-o situaţie delicată, 
în care cel din faţa ta, care se uită peste nişte hârtii sau 
într-un calculator, e cel ce îți poate aduce un mic necaz 

sau îţi poate salva ziua. Poate vrei un pic de înţelegere 
în privinţa unor hârtii, poate vrei ceva ce nu prea se mai 
poate, poate ceri o favoare. Totul e să ştii ce să spui şi 
cum să spui. 

Tot mai mulţi oameni azi au de susținut prezentări; în 
faţa colegilor, a şefilor, a clienţilor sau a unei alte 
audienţe. Mulţi dintre ei păţesc ca la examenele orale 
din studenţie. Ştii totul, te-ai pregătit bine, dar când e să 
începi să povesteşti, mai ales dacă profesorul e cam 
încruntat, simţi că se clatină pământul, că ţi se înmoaie 
genunchii, îți transpiră palmele şi că peste ceea ce ai tu 
de spus se lasă o cortină care face accesul imposibil. 
Dacă ţie nu ţi s-a întâmplat aşa ceva, probabil ai avut 
ocazia să vezi un astfel de spectacol la cei din jurul tău. 

O parte tot mai mare din succesul oamenilor azi e dat 
de modul în care ştiu să-şi prezinte ideile, de calmul cu 
care comunică, de abilitatea de a fi convingători prin 
ceea ce spun şi prin limbajul nonverbal. Oricât de bun ai 
fi deja în aceste privinţe, nu rata ocazia de a deveni şi 
mai bun. Ba mai mult, caută experienţe prin care să 
devu mai calm, mai relaxat, mai priceput, mai 
convingător, mai puţin agresiv sau defensiv. 

16. Vrei să câştigi timp? Cinci soluţii de impact 


Spuneam la începutul cărții că timpul e cea mai 
democratică resursă, uniform împărțită tuturor în fiecare 
ZI, Şi ştim cu toţii că, orice-ai face, nu poţi avea mai 
mult de 24 de ore într-o zi. Cu toate acestea, unii par să 
aibă mult mai multe ore la dispoziţie în fiecare zi, dacă 
ne uităm la cât de multe lucruri fac. Probabil cunoşti şi 
tu oameni care avansează printre proiecte cu o viteză 
peste limita „legală”, adică obişnuită, a noastră, a 
fiecăruia. 


Soluţiile lor nu sunt unele magice. Am încredere că ai 
descoperit deja la rândul tău în aceste pagini idei, 
instrumente care să te ajute şi pe tine să-ți creşti 
semnificativ viteza de rulare a diverselor proiecte. 

Îţi prezint mai jos încă o serie de sugestii, foarte 
concrete, despre cum poți câştiga mai mult timp pentru 
proiectele tale importante. Poate pe unele le aplici deja, 
poate la altele te uiţi neîncrezător. Te asigur însă că toate 
funcționează, iar orele pe care le economiseşti 
aplicându-le îți pot aduce satisfacţii care să compenseze 
din plin micul efort de care e nevoie pentru a le pune în 
mişcare. 


1. Mai puţin timp la televizor 


Mă bucur să constat că tot mai mulți dintre cei cu care 
mă întâlnesc declară că se uită destul de puţin timp la 
televizor, în general. Dacă eşti printre ei, foarte bine. 
Dacă nu, încă nu e târziu să iei măsuri. Nu-mi propun 
aici să argumentez că televizorul e bun sau că nu e bun. 
Aş vrea doar să sugerez că dacă vrei să câştigi timp 
pentru lucruri importante, îl poți lua liniştit din timpul 
alocat televizorului. 

Televizorul a trecut de mult de etapa în care ne 
fascina sau ne aducea cele mai proaspete ştiri. Nu mai e 
de mult o noutate. A ajuns în schimb să fie unul dintre 
modurile principale în care oamenii îşi petrec timpul 
liber. E ca un drog — cu cât te uiţi mai mult, cu atât 
descoperi mai multe motive să te uiţi în continuare. Din 
fericire, ajungi şi în etapa în care te-ai săturat şi până la 

urmă te ridici din faţa lui, doar că acest moment apare 
de obicei prea târziu. 

Nu pierzi nimic dacă tai timpul de televizor. Dacă ne 
uităm la statisticile care arată câte ore petrec oamenii în 
faţa televizorului, este uimitor să constaţi că oamenii se 
străduiesc să economisească o jumătate de oră sau o oră 
la serviciu şi se plâng când nu pot face asta, în timp ce, 
pe de altă parte, stau cu orele lipiți de televizor. E 
alegerea fiecăruia. Dar dacă eşti printre cei care vor să 
regrete cât mai puţin trecerea anilor, dă-l liniştit la o 
parte. 

Sunt două mari abordări în această privinţă. Una e 
mai prietenoasă, cealaltă e mai radicală. Cea prietenoasă 
e să-ți schimbi obişnuinţa privind televizorul. Te uiţi în 
continuare, dar după un alt tipar de gândire, după altă 
paradigmă, mai precis după cea pe care o foloseşti când 
mergi la cinematograf. Oamenii merg ţintit la 
cinematograf — cei mai mulți. S-au interesat dinainte ce 
filme sunt, au ales unul şi ajung la cinematografia timp 
pentru a vedea filmul respectiv. După aceea pleacă. 

Imaginează-ţi cum ar fi dacă oamenii ar merge la 
cinematograf în modul în care se uită la televizor. Ar 
ajunge la cinema când ar putea şi ei, fără să ştie prea 
multe despre ce filme rulează şi de la ce oră. Ar intra 
într-o sală, doar ca să constate că filmul de-acolo e deja 
în mijlocul acțiunii. Ar schimba sala şi ar afla că acolo 
un film stă să înceapă. Să zicem că stau acolo până la 
capăt. După aceea ar merge într-o altă sală, să vadă ce 
mai e pe-acolo, apoi în alta, apoi în alta, până ar ajunge 
în capătul holului. Ar mai intra încă o dată în fiecare 
sală, să se convingă că nu mai e totuşi nimic interesant 
de văzut, iar apoi ar pleca acasă. Ar fi ciudat să vezi 
oamenii făcând aşa la cinematograf. Acasă, în schimb, 
exact asta fac cu televizorul. 

Deci, ce poţi face dacă vrei să reduci timpul alocat 
televizorului este să te informezi ce emisiuni sunt, pe ce 
canal şi când anume şi să deschizi televizorul doar 
pentru respectivele emisiuni; sau meciuri, sau filme, sau 
altceva. Cu abordarea asta cred că reduci cu mai mult de 
jumătate timpul alocat televizorului, ceea ce e un câştig 
semnificativ. 

A doua abordare este să renunți de tot la televizor. 
Nu-ţi lua unul cu diagonala mai mare, ci dă-l afară şi pe 

acesta de acasă. Vinde-l, fă-l cadou, donează-i-l cuiva, 
dar scapă de el. Renunţă şi la abonamentul TV. Pe lângă 
economia de timp rezultată, vei avea şi o cameră de zi 
un pic mai spațioasă şi vei economisi şi nişte bani. Nu 
foarte mulți, dar buni totuşi la casa omului. 

Îmi permit să-ţi aduc aminte că ultima regulă descrisă 
în capitolul despre „To do list” era să-ţi faci un „Not to 
do list”, adică să renunți la unele lucruri. Dacă te întrebi 
ce-ai putea avea pe acea listă, poţi pune în capul ei două 
mari litere: TV. 

Vrei ştiri? Le găseşti pe internet. Dacă nu, te anunţă 
prietenii sau vecinii ce se mai întâmplă. Oricum nu 
trebuie să-ţi faci griji, pentru că viaţa ta merge înainte şi 
dacă nu ştii ce s-a anunţat la ultimul buletin de ştiri. Vrei 
sport? Du-te şi fă un pic de mişcare, în loc să te uiţi la 
alții. Sportul şi sănătatea sunt legate doar atunci când 
practici tu sport, nu când te uiţi la alții cum îl practică. 
Vrei film? Lasă filmul, că nu filmele ne aduc nouă 
succes în viaţă. Din când în când, dacă e vreunul bun, îl 
poţi vedea în altă parte. La fel şi cu câte un meci 
deosebit. Vrei dezbateri TV? Scuteşte-te. Viaţa e prea 
frumoasă ca s-o risipim pe ce spun unii şi alții despre 
aceleaşi lucruri. 

Am încredere că una dintre aceste două abordări ţi se 
potriveşte. Dacă ai planuri, dacă vrei să treacă frumos 
fiecare centimetru din metrul pe care poate-l mai ai ca 
semn de carte, televizorul e mai degrabă o barieră decât 
un ajutor. 


2. Evită aglomeraţiile previzibile 


Dimineaţa, între anumite ore, se circulă mai greu. În 
zilele de joi şi vineri, chiar şi sâmbăta dimineaţă, 
drumurile spre mare sau spre munte sunt aglomerate. 
Duminică după-masă numai să nu trebuiască să te 
întorci acasă. Pârtiile de schi sunt mai pline în vacanţa 
de iarnă a copiilor decât în celelalte săptămâni. Cu o zi 
sau două înainte de Crăciun, magazinele sunt pline ochi 
de oameni care caută cadouri pentru cei dragi, ca să-l 
ajute pe Moş Crăciun. Seara sălile de sport sunt mult 
mai aglomerate decât dimineaţa. 

Am putea enumera încă o sumedenie de exemple de 
astfel de aglomeraţii. Majoritatea lor sunt consecinţa 

directă şi foarte vizibilă a unui program de muncă 
învechit, aşa cum l-am descris în primul capitol al părţii 
a doua a acestei cărți. Oamenii având sâmbăta şi 
Duminica zile libere, când altcândva să meargă la munte 
sau la mare? Chiar dacă economisim o oră sau două pe 
ZI, Chiar dacă mai reducem din timpul alocat 
televizorului, tot nu putem merge prea departe într-o 
seară, când a doua zi dimineaţă avem treabă. În două ore 
pe zi nu poţi merge la mare dacă eşti în capitală, de 
exemplu. Dar dacă orele respective le lucrezi şi obţii o 
zi de luni liberă, din când în când, poţi evita marea 
aglomeraţie. 

Adevărul este că acest program de muncă mai are 
destui ani până când să fie răsturnat din temelii. După 
estimările mele, în ţările care au tot mai puţine fabrici 
programul de muncă va cunoaşte transformări majore. 
Dar nu încă. Punctul critic încă nu s-a atins. Însă cu cât 
vor fi mai mulţi cei care se vor revolta împotriva 
consecinţelor programului de tip „toţi deodată”, cu atât 
schimbările vor deveni mai iminente. Dacă nu la nivelul 
unei ţări, cel puţin la nivelul unor oraşe. 

Dă-mi voie să-ți mai prezint nişte aglomeraţii 
previzibile care-şi au rădăcinile într-un program comun 
foarte bine instalat, dar de mult demodat. Întrebare: de 
ce-şi iau majoritatea oamenilor concedii, sau partea 
principală a concediilor, în iulie şi august? 

Un motiv este că e cald şi e mai plăcut să pleci în 
vacanţă atunci când e cald. Alt motiv este că majoritatea 
companiilor au un sezon mai liniştit vara, deci oamenii 
îşi pot lua concediu. Numai că aici intrăm într-un 
raționament circular, căci sezonul e mai liniştit tocmai 
pentru că mulți oameni sunt în vacanţă. Un motiv mai 
important decât cel al condițiilor meteo şi al sezonului 
economic mai liniştit este faptul că în iulie şi august 
copiii sunt în vacanţă. Pe perioada şcolii poți merge la 
birou pentru că şi copii sunt ocupați, cel puţin într-o 
bună parte a zilei. Peste vară, ei sunt pe-acasă. Mai 
pleacă într-o tabără, mai stau pe la bunici, dar în marea 
parte a timpului ei sunt pe acasă şi trebuie să-ți adaptezi 
programul la cel al lor. 

Însă vacanţa asta lungă de vară a copiilor, care e aşa 
în foarte multe ţări, nu stăm noi mai rău decât alții, îşi 
are originea în nişte vremuri de mult trecute, cel puţin în 

cazul majorității oamenilor: în timpurile în care 
societatea era predominant agrară, vara era nevoie de 
copii la muncile câmpului. N-avea rost să se facă şcoală, 
pentru că mulți copii erau oricum reţinuţi de la ore de 
către părinţii lor. Treburile importante erau acasă, nu la 
şcoală, în acele luni. 

Câţi din şcolarii de azi mai merg vara la muncile 
câmpului? Foarte, foarte puţini. Şi cu toate astea, lunga 
vacanţă de vară e atât de bine înrădăcinată încât va fi 
greu de schimbat. S-a demonstrat de o manieră mai mult 
decât convingătoare că această mare pauză în procesul 
de învăţare nu le face deloc bine copiilor, pentru că uită 
o grămadă de lucruri, dar tot aşa sunt vacanţele. Şi 
şansele să se schimbe ceva pe termen scurt sau mediu 
sunt mici. Dar toate acestea nu înseamnă că trebuie să 
stăm resemnaţi în maşini, înghesuiți în autobuze şi prost 
tratați în restaurantele pline ochi. Trebuie să facem ceva 
fiecare dintre noi, aşa cum putem. 

Această sugestie, de a evita aglomeraţiile previzibile, 
ne aduce beneficii pe două planuri. În primul rând, 
câştigăm timp. Dar nu acesta e beneficiul principal, ci 
acela că suntem mai relaxaţi. Câştigăm calm şi linişte, 
iar cu acestea putem înfrunta apoi aproape orice 
obstacol, la serviciu. 

Deci ce-ai putea face? Să mergi iarna la plajă şi vara 
la schi, să-ţi duci copilul seara la şcoală şi să cumperi 
cadouri de Crăciun după Crăciun? Nu asta, clar. Dar se 
pot găsi totuşi nişte soluţii. Pe unele le ştii, poate le şi 
aplici. 

În primul rând, dacă eşti printre cei care în weekend 
evadează din oraş, dar petrec prea mult timp pe drum, 
din cauza aglomerației, rezolvă lucrurile cumva să-ţi iei 
liber vineri sau luni, atât tu, cât şi cei care te însoțesc. 
Scoate şi copiii de la şcoală, dacă disconfortul drumului 
şi al aglomerației de-acolo e chiar atât de mare. Desigur 
că nu poți face asta în jurul fiecărui weekend, dar din 
când în când tot merită. 

În al doilea rând, trebuie spus că weekendul nu prea e 
pentru cumpărături, decât dacă vrei să te înghesui 
împreună cu o jumătate de oraş, printre rafturi. Aproape 
orice seară din timpul săptămâni e mai puţin 
aglomerată decât orice moment din weekend. 


123 


În al treilea rând, dacă te deranjează aglomeraţiile de 
la cantina firmei sau de la restaurante în jurul prânzului, 
du-te să iei prânzul mai repede sau mai târziu. E şi un 
ingredient cultural aici. În România pauzele de prânz ale 
cursurilor, de exemplu, sunt la ora 13. Colegii noştri din 
țări mai vestice sau mai nordice oferă pauza de prânz la 
12:30 sau chiar la 12. Dar e şi o chestiune de obişnuinţă 
şi de aranjare a meselor în timpul unei zile. 

În al patrulea rând, cumpără din timp cadouri. În 
preajma sărbătorilor, de exemplu prin 22 sau 23 
decembrie, dacă vrei „entertainment” nu e nevoie să 
mergi la cinema. E suficient să stai pe o bancă într-un 
mall şi să te uiţi la puzderia de lume care se plimbă 
agitată pe alei, care intră în câte un magazin în speranţa 
că privirea îi va cădea pe cadoul ideal, doar ca să iasă 
dezamăgită şi să se afunde în altul. Dacă în acele 
momente eşti cu cadourile luate, nu-ţi trebuie distracție 
mai mare. Recomand călduros şi pop-cornul şi o sticlă 
de apă pe durata observării spectacolului. 

Ar mai fi sugestii, probabil ai şi tu câteva care îţi 
funcționează din plin. Se întâmplă de suficient de multe 
ori să nu poţi anticipa o aglomerație. Dar nu te lăsa să 
ajungi printre cei care sunt surprinşi că a venit din nou 
Crăciunul. 


3. Valorifică timpul de transport 


Dacă petreci destul de mult timp pe drum, merită să-l 
foloseşti din plin. Cu toate gadgeturile care ne stau la 
dispoziție în aceste vremuri şi cu toată informaţia care 
ne este disponibilă, nu prea ne mai rămân scuze. Dacă 
eşti în maşină şi călătoreşti singur, un mod excelent de 
a-ţi petrece timpul este să asculți audiobookuri. Paleta 
de teme este atât de largă deja, încât găseşti în format 
audio aproape tot ce găseşti într-o librărie tradițională. 
Portofoliul de audiobookuri în limba română este într-o 
creştere frumoasă de câţiva ani buni şi, în plus, poţi 
achiziţiona de pe internet orice titlu disponibil în limba 
engleză, iar aici posibilităţile sunt aproape nemăsurate. 

Poţi cumpăra cursuri audio de limbi străine, dacă vrei. 
Gândeşte-te că, dacă vrei să înveţi o limbă străină şi ar 
trebui să aloci pentru asta două ore pe săptămână cândva 
în timpul zilei, poate nu ţi-ar fi foarte uşor. În maşină 

poţi avea la dispoziţie trei, patru sau chiar mai multe ore 
pe săptămână şi asta fără să iei din timpul dedicat altor 
activităţi. În plus, vei constata că eşti mai liniştit în 
trafic şi nu te mai afectează atât de mult 
comportamentul necivilizat al altora. Totul e să menţii 
atenția în primul rând la a-ţi conduce bine maşina. Dar 
ştii asta deja. 

Dacă eşti în maşină şi călătoreşti cu copiii, 
audiobookurile cu poveşti sunt un mod bun de a păstra 
situația sub control. Chiar şi fără audiobookuri însă, 
timpul respectiv poate fi unul de calitate, în care să 
discutaţi treburi de-ale voastre, să exersaţi o limbă 
străină sau pur şi simplu să povestiți şi să puneţi ţara la 
cale. Îmi aduc aminte cu plăcere de vremea când cei doi 
copii ai noştri erau la grădiniță şi după masă, în drum 
spre casă în maşină toți patru, îi invitam pe copii să ne 
povestească ce-au făcut interesant la grădiniță. 

Dialogurile urmau cam acelaşi tipar: băiatule, cum a 
fost azi la grădiniță? Bine. Ce-ai învăţat interesant? 
Nimic. Domnişoară, cum a fost azi la grădiniță? Păi, 
după ce m-aţi lăsat voi, am intrat în clasă unde era deja 
o fetiță şi ne-am jucat cu nu ştiu ce. După aceea... şi ne 
povestea în detaliu cum a decurs ziua. Pasagerul de 
lângă ea se sătura primul şi mai voia să adauge şi el 
ceva, dar domnişoara îl expedia ferm: ai avut ocazia să 
spui cum a fost şi n-ai zis nimic. Acum e rândul meu. 
Până la urmă găseau amândoi timp să spună ce aveau de 
spus. 

Indiferent că eşti în maşină, în metrou, pe bicicletă 
sau în avion, timpul respectiv îți stă la dispoziție pentru 
a-l folosi aproape cum vrei. Poţi asculta radio sau 
muzica ta, însă dacă eşti în căutare de timp, nu-l lăsa 
nefolosit. Parcurge o carte, exersează o limbă străină, 
câştigă câteva idei într-un domeniu sau altul. E timpul 
tău, pe care îl poţi investi sau risipi. 


4. Trezeşte-te mai devreme 


Da, ştiu, celor mai mulți nu le sună prea grozav ideea 
asta, „trezeşte-te mai devreme”. Ar suna mult mai 
atractiv o sugestie de genul: „Dormi cât vrei. lar când te 
trezeşti, culcă-te înapoi”. Sugestia asta poate e în alte 
cărți, dar aici mă tem că n-o avem. 

Cele mai multe studii privind energia oamenilor într-o 
zi ne arată că dimineaţa e perioada cea mai productivă. 
Desigur, dacă ne-am asigurat şapte sau opt ore de somn, 
începute înainte de miezul nopţii. Programul de lucru 
care începe la ora 9 sau mai târziu nu valorifică din plin 
această energie a noastră. Dacă ne-am obişnui să 
începem la 8 sau la 7, cred că am realiza mai multe şi 
am fi şi mai mulţumiţi. Dacă te afli în situaţia de a nu-ţi 
putea începe programul la serviciu prea devreme pentru 
că ai de lăsat copiii la şcoală sau la grădiniţă şi nu-i poţi 
lăsa înainte de o anumită oră, asta nu înseamnă că nu te 
poţi trezi mai devreme. Sigur găseşti ceva de făcut pe- 
acasă: o carte, planurile zilei, un mic dejun pentru 
ceilalți, găseşti tu. 

Am trecut sfatul acesta aici pentru că, trezindu-te mai 
devreme, câştigi timp în felul următor: imaginează-ţi o 
axă a timpului, pe care poţi translata înspre stânga sau 
dreapta un bloc format din orele de somn, câte or fi ele. 
Dacă muţi timpul de somn mai în dreapta, adică te culci 
mai târziu şi te trezeşti mai târziu, ai un pic de timp în 
plus seara, să zicem două ore. Dacă muţi timpul de 
somn mai în stânga, adică te culci mai devreme şi te 
trezeşti mai devreme, ai un pic de timp în plus 
dimineaţa, să zicem că e vorba despre aceleaşi două ore. 
Aparent, e acelaşi timp. Dar de fapt nu e acelaşi, iar 
diferenţa e în calitatea timpului şi în utilizările lui 
probabile. 

Seara eşti mai obosit, deci mai puţin productiv, iar 
printre utilizările probabile se găseşte la loc de cinste 
televizorul, față de care mi-am exprimat sentimentele de 
neprietenie mai devreme. Dimineaţa eşti proaspăt, deci 
productiv, şi e foarte puţin probabil să porneşti 
televizorul. Mai degrabă faci un pic de mişcare sau 
deschizi o carte, pe care poate ai fi închis-o destul de 
repede cu o seară înainte, aproape adormit fiind. 

Trezindu-te mai devreme şi asigurându-ţi somn 
suficient — observă, te rog, că nu obosesc să tot repet 
asta, şapte sau opt ore de somn, începute înainte de 
miezul nopţii — practic faci o afacere bună. Dai timp mai 
puţin productiv şi câştigi timp mai productiv. Despre 
asta e vorba aici. N-am nicio îndoială că vei găsi ce să 
faci în timpul respectiv. E timp câştigat, numai bun să te 
bucuri de el din plin. 

5. Renunţă la înlănţuirile de activităţi cu termen 
fix 


Această sugestie îţi aduce în primul rând linişte şi te 
scuteşte de un stres care poate fi evitat. Uite la ce mă 
refer când spun „înlănțuiri de activităţi cu termen fix”: 
să spunem că ai de ajuns la o petrecere mâine seară la 
ora 8. Li s-a pus în vedere musafirilor că e important să 
fie punctuali. Într-o astfel de situaţie, sunt destui oameni 
care fac următoarele activităţi înainte de ora opt sau, cel 
puţin, planifică să le facă: termin treburile astea, ajung 
acasă, mănânc, fac un duş, îmi calc cămaşa cu care 
vreau să merg la petrecere, plec de-acasă, mă opresc 
undeva să iau cadou şi apoi ajung la opt la petrecere. 

La nivel de plan, totul e perfect. La nivel de execuţie, 
s-ar putea să zâmbeşti deja, amintindu-ţi de câte ori ai 
fost martor sau actor într-un scenariu de acest fel. Într-o 
lume perfectă, omul nostru ajunge la ora opt la 
petrecere, e relaxat, arată bine şi-i prezintă gazdei un 
cadou foarte bine ales. Se poate întâmpla aşa ceva şi 
într-o lume imperfectă, însă de cele mai multe ori eroul 
nostru nu ajunge la ora opt, când ajunge nu e deloc 
relaxat, de arătat arată totuşi bine, dar cadoul e de o 
nespectaculoasă generalitate. 

Dacă ar fi să te invit să spui ce poate merge prost în 
înşiruirea de activități plănuită de amicul nostru, sunt 
convins că ai putea înşira pe nerăsuflate o grămadă de 
idei. Şi asta nu din imaginaţie, ci probabil dintr-o lungă 
şi pe alocuri usturătoare experienţă. Desigur, poate omul 
a fost reținut la birou şi toată procesiunea a început mai 
târziu. Şi n-ai ce face, unele activităţi trebuie făcute la 
timpul lor. Dar ce bine ar fi fost dacă acea cămaşă era de 
mult călcată! Ce bine ar fi fost dacă acel cadou era de 
mult cumpărat! 

Culmea este că întârziatul nostru, dacă e privit pe sub 
sprânceană pentru că n-a ajuns la timp, nu va spune: „A 
fost o eroare de planificare, am eşuat în a acționa din 
timp asupra anumitor lucruri”, ci probabil va spune sec: 
„N-am găsit loc de parcare şi a trebuit să mă învârt pe- 
aici pe străzi până am ameţit” sau va da vina pe eterna şi 
comoda scuză a întârziaţilor: traficul. 

Ai prins ideea acestui sfat: nu lăsa totul pe ultimul 
moment, evită să planifici cinci sarcini una după cealaltă 
de parcă ai înşira nişte mărgele pe o aţă. Ghici când va 
trebui să pui benzină? Ghici când va apărea o mică 
tamponare între maşinile din faţa ta şi va trebui să 
aştepţi? Ghici când plouă şi se încetineşte brusc tot 
traficul? Ghici când nu sunt locuri de parcare? Ghici 
când se defectează fierul de călcat? Ghici când 
magazinele tale favorite par să nu aibă niciun produs 
mai acătării? Exact atunci când nu ai timp pentru nimic 
din toate acestea. Tocmai de aceea, atunci când avem un 
pic de timp liber, prinde bine să ne gândim la ce e 
nevoie mâine în loc să ne trântim pe o canapea şi să 
urmărim ştirile. 

lar când în acest şir de evenimente planificate la 
minut nu eşti doar tu implicat, ci mai e şi dragul tău 
partener de viaţă, atunci spectacolul e cu adevărat 
impresionant. Foarte hazliu pentru cei din jur, devastator 
pentru cei implicaţi. Măcar dacă erai doar tu, nu aveai 
pe cine da vina şi te linişteai mai uşor. Acum ai, dar nu 
poţi s-o faci. Îţi stau pe limbă marile expresii de familie 
„Tu întotdeauna...”, „La tine tot timpul...” sau „Lu nici 
măcar o dată...”. Dar nu spui nimic, pentru că i-ai 
promis dragoste şi-ţi aduci aminte că nici tu nu eşti 
perfect; îţi muşti limba cu un urlet surd şi te gândeşti că 
viaţa e totuşi frumoasă. Soluția: fă lucrurile din timp şi 
nu le lăsa pe ultimul moment. 

Mai bine fugi când îi auzi pe prieteni zicând ceva de 
genul „Plecăm la 9. Facem bagajele, punem benzină, ne 
oprim pe la supermarket şi să vezi că la 9 suntem ieşiţi 
din oraş. La 12 suntem deja pe pârtie”. Renunţă; fă 
altceva; dormi; lasă-i să meargă ei. Sau, dacă mergi şi 
tu, încearcă să stai relaxat chiar dacă la ora 11 singurul 
loc în care ați ajuns e parcarea supermarketului. 
Concentrează-te pe altceva. Ziua de schi e oricum 
compromisă. Era încă de când s-a făcut planul. 

Exemplele de mai sus sunt din viața 
extraprofesională, unde consumul nervos, chiar dacă 
păgubos, nu e însoțit de riscul de a pierde clienţi sau de 
a rata termene importante. Acest sfat e mult mai 
important când eşti la serviciu. Fă lucrurile din timp. 
Exact pentru asta am vorbit despre „Io do list”, despre 

respingerea chiar cu o anume impoliteţe a întreruperilor, 
despre trezitul mai devreme şi despre celelalte idei. 

Realitatea e că nu poți controla totul. Oricând poate 
apărea o pană de curent sau de internet sau o solicitare 
ce nu suferă amânare. Nu poţi controla treburile astea. 
Dar poţi controla cât de pregătit eşti pentru ele. Elevul 
nu decide când va fi ascultat sau când va avea un 
extemporal, dar decide în fiecare zi cât de pregătit va fi 
pentru mâine. Dacă la şcoală o notă mică poate fi privită 
dintr-un spirit de aventură, mai târziu a nu te pregăti ca 
lumea costă mult mai mult. 

17. Rutinele pot duce şi la fericire, nu numai la 
plictiseală 


Pe măsură ce ne apropiem de finalul acestei cărți, 
poate te întrebi cum vei reuşi să aplici toate ideile aduse 
în discuţie. Probabil unele îţi erau cunoscute şi le aplicai 
într-o oarecare măsură şi până acum, dar poate ai vrea să 
le trăieşti din plin, împreună cu ideile noi pe care am 
încredere că le-ai găsit în paginile acestei cărți. 


Permite-mi să mai introduc încă o idee în ecuaţie. E 
vorba despre o idee care le aduce frumos laolaltă pe 
toate celelalte şi care face posibilă convieţuirea fără un 
stres prea mare a unor preocupări diferite în viaţa 
noastră cotidiană. E vorba despre rutine, despre 
importanţa de a face lucrurile după un plan care nu se 
tot schimbă mereu, de a le face de fiecare dată în acelaşi 
fel. 

Interpretarea acestui cuvânt ajunge la un moment dat 
la o bifurcaţie. Pe de o parte, când spui rutină spui ceva 
plictisitor, care nu mai are nicio scânteie de 
spectaculozitate sau de noutate. Pe de altă parte, spui 
obiceiuri bine împământenite, cu care te-ai obişnuit şi pe 
care le faci fără prea mult efort. Lasă, te rog, la o parte, 
pentru următoarele pagini, prima interpretare. În sensul 
acestui capitol, rutină înseamnă următorul lucru. 

Să spunem că vrei să alergi, să-ţi faci un obicei din a 
alerga în fiecare săptămână de 2-3 ori. Oamenii, când îşi 
propun o asemenea activitate, au de obicei două 
abordări. Prima e să spună: „Alerg când pot”. Ei 
constată apoi că într-o zi au putut să-şi facă în timp, în 
următoarea zi n-au putut, iar în următoarea poate că ar fi 
putut, dar n-au prea vrut foarte mult şi le-a fost comod 
să spună: „Rămâne pe mâine” pentru că acest: „Rămâne 
pe mâine” oricum nu e în afara promisiunii pe care şi-au 
făcut-o. După o vreme, însăşi promisiunea e pusă la 
îndoială cu un: „Da, am alergat doar o dată săptămâna 
asta, dar lasă că alerg săptămâna viitoare mai mult. Până 
la urmă, nu e nicio tragedie, bine că am reuşit să alerg 
măcar o dată”. Se prea poate să fii mulţumit cu o astfel 
de abordare. Într-adevăr, e bine că ai reuşit să alergi 
măcar o dată. E mai bine decât nimic. În plus, „uneori e 

mai bine fără prea multe scopuri”, după cum spunea 
cineva. 

Dacă însă vrei ca o anume activitate să se instaleze 
din plin în viaţa ta, fie că e vorba despre alergat, despre 
lectură sau despre altceva, atunci ai nevoie de o a doua 
abordare. Adică nu să spui: „Alerg când pot”, ci să te 
uiţi cu băgare de seamă în calendarul activităților tale 
dintr-o săptămână obişnuită, să identifici anumite 
momente şi să spui: „Aş vrea să alerg marţea şi joia de 
la ora 6:30 şi sâmbătă de la ora 10”. 

Pasul următor este să respecţi acest angajament. 
Probabil îți va fi mai greu în primele săptămâni, dar cu 
fiecare nou antrenament vei constata că nu e imposibil 
deloc ceea ce-ţi ceri să faci. Astea sunt rutinele şi, 
pentru a putea integra în viaţa noastră anumite activităţi, 
nu pentru o săptămână, ci pentru un an, doi sau mai 
mulți, acest tip de rutine este esenţial. 

În cursurile de tip Train the Trainer pe care le susțin şi 
la care participă în fiecare an traineri foarte diferiți şi 
foarte pricepuţi, apare frecvent întrebarea: „Cum faci să 
păstrezi atenția şi implicarea participanţilor la un nivel 
ridicat într-un curs care nu e de o zi sau două, ci de cinci 
zile sau de şapte zile?” Răspunsul pe care-l dau de 
fiecare dată e că un curs scurt trebuie tratat altfel decât 
unul lung. 

Într-un curs scurt, de o zi sau două, treaba trainerului 
este să facă frecvente schimbări de ritm, adică de 
metode folosite. Acum vă prezint ceva, acum facem un 
exercițiu, acum avem un studiu de caz, acum lucraţi voi 
la un mic proiect, acum facem din nou altceva. 
Participanţii trebuie surprinşi mereu cu ceva nou, dar 
care să fie totuşi legat de activitățile de până atunci. 

Într-un curs lung, această abordare îi oboseşte pe 
participanți şi chiar îi irită. Nici nu se aşază bine pe o 
activitate că sunt puşi să facă altceva. Au venit în a patra 
zi crezând că abordarea va fi similară cu cea din a treia 
zi ŞI nu va trebui să se concentreze decât pe conţinut, 
vine trainerul şi-i surprinde din nou. Se satură repede de 
aceste schimbări de ritm, iar atenţia nu le mai este 
aproape deloc la conţinut şi la mesaj. 

Într-un curs lung, din experienţa mea, e nevoie să 
construieşti nişte activități repetitive, care să le ofere 
participanților un mediu previzibil, în cadrul căruia se 

pot concentra pe asimilarea noutăților. De exemplu, 
fiecare zi începe cu o recapitulare a zilei anterioare, 
continuă cu prezentarea unor concepte noi, urmată de un 
studiu de caz, iar repriza de după prânz este dedicată 
exersării conceptelor dobândite în ziua respectivă. 
Mâine la fel şi poimâine la fel. Rutinele sunt foarte 
bune. 

Să-ţi mai dau un exemplu în care noutatea ne scoate 
din sărite şi ne întrerupe din rutina noastră: 
cumpărăturile. Dacă îţi faci foarte des cumpărăturile în 
acelaşi supermarket, te-ai obişnuit deja cu locurile în 
care găseşti legume şi fructe, lactate, carne şi celelalte 
raioane. Înainte de fiecare nouă vizită la supermarket 
cam ai harta locului în minte şi ştii de unde vei începe, 
unde vei merge după aceea, ce ai de cumpărat de 
dincolo şi apoi ai ieşit. Nu-ţi doreşti ca vizita la 
cumpărături să fie ca vizita într-un parc de distracții, cu 
surprize la tot pasul. Vrei să intri, să cumperi repede ce 
ai de cumpărat şi apoi să-ţi vezi de treaba ta. 

Ei bine, uneori supermarketurile mai schimbă locul 
raioanelor între ele. Au motivele lor, bine că nu o fac 
prea des, dar uneori, asta-i viaţa, se schimbă dispunerea 
în magazin. Ce reacție ai când constaţi că legumele nu 
mai sunt „la locul lor” şi că în loc de iaurt găseşti 
ketchup? Probabil că nu spui plin de entuziasm: „Vai, ce 
interesant va fi, de-abia aştept să văd pe unde or mai fi 
ascuns oamenii ăştia pâinea sau lactatele. E super, păcat 
că nu am venit şi cu copiii”. Rutinele ne aduc un fel de 
linişte fără de care anumite activități ar merge mai 
anevoios. 

Cei care călătoresc mult cu maşina au rutinele lor — 
unde-şi beau cafeaua, cum notează când au de notat, 
cum vorbesc la telefon din mers, ce ţin de obicei în 
portbagaj — şi când maşina le e în service şi primesc alta 
pentru câteva zile, constată că lucrurile nu sunt la locul 
lor şi ziua parcă trece mai greu, pentru că trebuie să se 
gândească la un lucru în plus, care era pe pilot automat. 
Cei care călătoresc frecvent cu avionul au şi ei rutinele 
lor, iar când sunt scoşi din ele, când zona de înregistrare 
e alta, când nu primesc locurile pe care le primesc de 
obicei, nu le pică prea bine. Se descurcă, dar sunt mai 
agitaţi. 

Activităţile pe care le facem des au nevoie de un fel 
de rutină. Gândeşte-te cum ar fi şcoala fără un orar. 
Cum ar fi să se decidă în fiecare zi ce ore se vor face 
mâine, mereu într-un alt aranjament. Adu-ţi aminte cum 
era când se tot schimba orarul. Din 20, 30 de copii într-o 
clasă, sigur se găsea cineva prins pe picior greşit cu 
pregătirea unei lecţii. Orarul linişteşte şi induce un ritm 
de lucru rezonabil. Copilul se obişnuieşte cu programul 
de la şcoală şi, în timp, nu 1 se mai pare atât de greu. 
Dacă-şi face şi temele după o rutină bine gândită, se 
poate concentra mai bine la ce are de făcut şi se poate 
bucura mai mult de activităţile de după aceea. 

Alergătorii au nevoie de un anume tempo, dacă vor să 
alerge mult. Am eu nişte vecini care ar putea explica 
oricui cum e cu alergatul, dar sunt nişte treburi 
elementare pe care cred că le-am trăit toţi cei care, la un 
moment dat, ne-am apucat de alergat amatoriceşte: 
începi să alergi, te simţi bine, îți retrăieşti energia 
copilăriei şi accelerezi. Îţi spui că alergatul e de tine. 
După o vreme începi să simți înțepături şi o laşi mai 
moale, poate chiar mergi la pas. Apoi mai prinzi un pic 
de curaj şi alergi un pic mai repede, oboseşti iar şi 
încetineşti, iar după câteva bucle de acest fel constaţi că 
nu prea merge treaba şi te laşi păgubaş, zicând că 
alergatul e pentru alţii. 

Avem nevoie de un anume tempo în care să trecem 
prin viaţă. Dacă acest tempo e prea pestriţ, consumul de 
energie e prea mare. Întrebat odată care e secretul 
fericirii oamenilor, Dalai Lama a răspuns, după câteva 
momente de linişte: „Rutinele”. Avem nevoie de rutine. 
Avem nevoie de nişte rutine noi, la fel cum avem nevoie 
să renunțăm la nişte rutine păguboase. 

Dacă ar fi să-ți faci un fel de orar precum cel de la 
şcoală pentru fiecare săptămână a vieţii tale, ce activităţi 
ai pune acolo şi cât de des? Nu e nevoie să umpli toate 
orele disponibile, ar fi o idee contraproductivă, dar 
prinde bine să aşezăm câteva ore de o anumită 
activitate, câteva ore de altă activitate, în aşa fel încât să 
simțim că săptămâna trece frumos şi că avansăm în 
planurile noastre. 

Dacă în această carte ai găsit un imbold de a începe 
sau de a relua acele activităţi pe care ţi le doreşti, care 
țin de unul dintre cele şapte planuri ale vieții 

extraprofesionale sau care ţin de serviciu, stabileşte cu 
încredere nişte rutine. Ține de tine apoi să respecţi 
programul stabilit. Gândeşte-te că dacă ai avea la ora 
respectivă o întâlnire cu un şef sau cu un client, ai merge 
pregătit, n-ai întârzia şi, mai mult, nici nu te-ai gândi că 
ai putea lipsi. De ce să lipsim atunci de la întâlnirile cu 
noi, de la acele activități care sunt cel puţin la fel de 
importante pentru noi pe cât e de importantă şi o 
întâlnire cu un şef sau cu un client sau cu nişte colegi? 

„Respectă-ţi promisiunile” e un îndemn pe care 
părinţii îl dau frecvent copiilor lor. Însă copiii, mai mult 
decât oricine altcineva, se iau după comportamentul pe 
care-l văd mai mult decât după îndemnurile pe care le 
aud. Dacă văd părinți care-şi respectă promisiunile şi 
acel părinte eşti tu, atunci împuşti doi iepuri: dai un 
exemplu şi ai şi beneficiul activității promise şi 
realizate. 

Cum menţii obiceiurile bune? 


Ce-ai putea face acum, că ai ajuns la finalul cărții? O 
variantă e să o pui pe un raft şi să-ţi vezi mai departe de 
viaţă, mulţumindu-te cu ideile care ţi-au rămas în minte 
în urma lecturii. O altă variantă e să te apuci imediat de 
aplicarea tuturor ideilor pe care le-ai găsit aici. Aceste 
două variante nu-ţi aduc vreun câştig semnificativ. Nici 
măcar două, pentru că atunci când fugi după prea mulţi 
iepuri deodată s-ar putea să nu prinzi niciunul. 

Îţi recomand o a treia variantă de lucru, care 
presupune patru paşi: 


1. Treci în revistă mesajele cărţii 


Răsfoieşte cartea şi marchează într-un fel mesajele pe 
care le consideri potrivite pentru tine. Identifică acele 
idei, reguli, exemple sau observaţii ce îți indică un lucru 
la care poţi deveni mai bun. 


2. Fă o listă cu principalele zece aplicaţii pentru 
tine 


Dintre toate ideile subliniate la punctul anterior, alege 
zece pe care le consideri cele mai importante pentru 
tine. 

Fă selecția în aşa fel încât dacă le-ai aplica pe cele 
zece în viaţa ta, te-ai considera mulţumit. Acesta este 
Musai List-ul tău. 


3. Incepe cu două sau trei idei 


Din cele zece, alege două sau trei pentru care să 
începi să faci ceva imediat. De exemplu, dacă e vorba 
despre organizarea informaţiilor, pune-ţi un timp 
deoparte şi fă ordine pe birou, lângă birou şi pe acasă 
peste tot pe unde ai documente. La fel în calculator şi în 
aplicația de e-mail. 

Dacă e vorba de un „Io do list”, alege-ţi un loc în 
care să notezi ce ai de făcut şi pune acolo tot ce apare 
azi şi mâine şi e important de făcut. Dedică-ţi o lună 
întreagă aplicând cele două sau trei idei alese. Dacă ne 
referim la cele două de mai sus, asigură-te că în fiecare 
zi e ordine peste tot, că în fiecare zi lucrezi dintr-un „Io 
do list” al tău. Obişnuieşte-te cu aceste activităţi, 
renunţă la obiceiurile vechi şi concentrează-te la a avea 
o ordine deplină la finalul zilei şi un „To do list” clar 
pentru ziua următoare. 

Unele dintre ideile acestei cărți se aplică uşor, dar 
altele ne cer perseverenţă înainte de a-şi arăta roadele. 
Tocmai de aceea spuneam mai devreme că nu e o idee 
grozavă să te apuci de schimbat prea multe lucruri dintr- 
odată. Alege câteva şi asigură-te că ele devin un lucru 
natural pentru tine, pe care-l faci aproape automat. 


4. Luna viitoare alege alte două sau trei. Şi tot aşa 


Nu te grăbeşte nimeni. Şi nu contează câte idei aplici 
la o zi după terminarea lecturii acestei cărți. Contează 
câte aplici la şase luni sau la un an după lectură. 
Schimbările adevărate sunt acelea pe care le vedem cu 
ochiul liber şi după un timp mai îndelungat. Altfel, 
oricine poate avea o zi fără să fumeze, fără să exagereze 
cu deserturile sau fără să mănânce mult seara. O lună 
fără aceste obiceiuri e mai greu de obținut. Un an fără 
toate acestea e şi mai greu de realizat, dar doar atunci 
poţi spune cu adevărat că ai scăpat de nişte obiceiuri 
care nu-ți făceau bine. 

Aşa că îţi propun să aplici pe rând ideile descoperite 
aici. În patru sau cinci luni le vei fi trecut în practică pe 
primele zece pe care le-ai selectat. Dacă vezi că te 
descurci foarte bine cu ele, poți parcurge din nou cartea 
şi poţi identifica altele care ţi s-ar potrivi, adică poți 
adăuga lucruri noi pe Musai List. 

Mult succes! 

Cărţi 


Îţi prezint mai jos o listă cu câteva cărţi bune pe 
temele discutate în aceste pagini. Lista poate fi 
considerată şi o bibliografie, pentru că le-am citit cu 
interes pe toate, în scopul obţinerii unei imagini de 
ansamblu a ceea ce au şi alții de zis pe subiectele 
abordate în această carte. 

Îi felicit pe autorii de mai jos şi îţi recomand călduros 
lucrările lor. 


10,10, 10, Suzy Welch, Scribner, 2010 

18 minutes, Peter Bregman, Business Plus, 2011 

Arta de a fi fericit, Arthur Schopenhauer, Editura 
Incitatus, 

2001 

Do more great work, Michael Bungay Stanier, 
Workman Publishing, 2010 

Eat that Frog, Brian Tracy, Berrett-Koehler 
Publishers, 2007 

Eficiența în 7 trepte, Stephen R. Covey, Editura All, 
1996 

Fire your boss, Stephen M. Pollan şi Mark Levine, 
Harper, 2004 

Getting organized în the Google era, Douglas C. 
Merrill şi James A. Martin, Broadway Books, 2010 

Give me a break, Hugh D. Culver, Kaire Publishing, 
2011 

If you don t know where you 're going, you’ll probably 
end up somewhere else, David Campbell, Thomas More 
Publishing, 1974 

Keep your brain alive, Lawrence C. Katz şi Manning 
Rubin, Workman Publishing, 1999 

Less, Marc Lesser, New World Library, 2009 

Making Time, Steve Taylor, Icon Books, 2008 

My Life Tree, Claus Moller, TMI, 1991 

Nearing Home, Billy Graham, Thomas Nelson, 2011 

Organizing from the inside out, Juhe Morgenstern, 
Henry Holt and Company, 2004 

Overworked & underlaid, Nigel Marsh, Arena Books, 
2009 


Personal Quality, Claus Moller, TMI, 1998 


Stop living your job, start living your life, Andrea 
Molloy, Ulysses Press, 2005 


The  4-hour workweek, Timothy Ferriss, Crown 
Publishers, 2007 


The joy of less, Francine Jay, Anja Press, 2010 
Mai mult cu mai puţin, Leo Babauta, Publica, 2012 


The wilipower instinct, Kelly Megonigal, Penguin 
Group, 2012 


This year I will... M.J. Ryan, Broadway Books, 2006 

Scrie-i autorului 


Te invit să păstrăm legătura. Povesteşte-mi cum 
decurge aplicarea ideilor din această carte. Spune-mi 
dacă ai un serviciu, o carieră sau o vocaţie. 


Dacă ai întrebări în urma lecturii acestei cărți, scrie- 
mi cu încredere. 


Dacă vrei să-mi spui despre provocările tale în 
organizarea timpului sau despre soluțiile pe care tu le-ai 
găsit şi le aplici cu succes, mi-ar face plăcere să le aflu. 


Am scris această carte pentru că mă preocupă temele 
denumite Time Management şi Work-Life Balance şi mi- 
aş dori să le vedem bine rezolvate în viaţa cât mai 
multora din jurul nostru. Dacă şi tu eşti pasionat de 
aceste subiecte, dă-mi un semn. 


Mă găseşti la octavian.pantis(@îmi.ro. 


Te invit şi pe pagina de Facebook a cărţii, la adresa: 
www.Facebook.com/Carteamusailist 

Am scris această carte 
pentru a-ţi oferi idei, 
sugestii, exemple şi 
întrebări pe baza cărora 
să poţi decide mai bine 
cum să foloseşti această 
prețioasă resursă care 
este timpul. 


Octavian Pantiş 


PUBLICA 


....ro.os.... 


aduce "dei 
<> publica.ro 


Creatorul ne-a dat tuturor același număr de minute in cele 
24 de ore ale unei zile. Depinde doar de noi cum le folosim. 
Dacă alegem să facem ceva, precis nu vom avea timp şi 
pentru altceva, pentru că nu le putem face pe toate odată, 
Toţi oamenii de succes pe care i-am cunoscut În viaţă au 
ceva în comun, și anume autodisciplina în folosirea 
timpului. E păcat să ajungi la bătrâneţe şi să ai impresia că 
toată viaţa ai scris pe maculator și n-ai mai avut timp să 
treci pe curat. Prin urmare, citește acum cartea lui 
Octavian Pantiş pentru a scăpa mai târziu de regrete! 


Dan Pascariu 


După ani în care te-ai desfătat cu pierderea măruntă a 
timpului fără obligaţii, atunci când erai în căutarea unui 
viitor profesional, acum, când crezi că ţi-ai găsit un rost În 
viaţă, TIME MANAGEMENT nu este altceva decât 
recuperarea responsabilă a timpului propriu. O carte care 
te va învăţa cum să obţii maximum din fiecare oră şi cum 
să te bucuri de fiecare zi în parte, 


Cristian Hostiuc, Director Editorial Ziarul Financiar 


Îmbinând în mod fericit analiza modului în care lucrăm cu 
o privire atentă asupra organizării timpului de dincolo de 
muncă, lucrarea lui Octavian Pantiș se intipărește În 
memorie, Lectura cărţii ne dă de gândit despre sine, 
îndeamnă la împărtășire și dezbatere, ne cheamă să 
povestim şi să recitim secţiuni din ea. O carte vie pe care o 
recomand cu mare plăcere! 


Mihai Ghyka 

